**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΕΙΔΙΚΗ ΜΟΝΙΜΗ ΕΠΙΤΡΟΠΗ ΣΩΦΡΟΝΙΣΤΙΚΟΥ ΣΥΣΤΗΜΑΤΟΣ ΚΑΙ ΛΟΙΠΩΝ ΔΟΜΩΝ ΕΓΚΛΕΙΣΜΟΥ ΚΡΑΤΟΥΜΕΝΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 12 Μαρτίου 2025, ημέρα Τετάρτη και ώρα 16.00΄, στην Αίθουσα Γερουσίας του Μεγάρου της Βουλής, συνήλθαν σε κοινή συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης και η Ειδική Μόνιμη Επιτροπή Σωφρονιστικού Συστήματος και Λοιπών Δομών Εγκλεισμού Κρατουμένων, υπό την Προεδρία του Προέδρου της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, κ. Λάζαρου Τσαβδαρίδη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Προστασίας του Πολίτη «Αναδιοργάνωση της δομής της Ελληνικής Αστυνομίας και αναβάθμιση της εκπαίδευσης του ένστολου προσωπικού της – Εκσυγχρονισμός του θεσμού της ηλεκτρονικής επιτήρησης υπόδικων, κατάδικων και κρατούμενων σε άδεια – Ρύθμιση θεμάτων κρατούμενων σε σωφρονιστικά καταστήματα και άλλες διατάξεις».

Στη συνεδρίαση παρέστησαν ο Υπουργός Προστασίας του Πολίτη, κ. Μιχαήλ Χρυσοχοΐδης, ο Υφυπουργός Προστασίας του Πολίτη, κ. Ανδρέας Νικολακόπουλος, καθώς και αρμόδιοι υπηρεσιακοί παράγοντες.

Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών της Επιτροπών.

 Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ. Γκολιδάκης Διαμαντής, Αντωνίου Μαρία, Βεσυρόπουλος Απόστολος, Δαβάκης Αθανάσιος, Μονογυιού Αικατερίνη, Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Καραμανλής Αχ. Κωνσταντίνος, Κατσαφάδος Κωνσταντίνος, Κεδίκογλου Συμεών (Σίμος), Χρυσομάλλης Μιλτιάδης, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Χατζηιωαννίδου Μαρία-Νεφέλη, Κατσανιώτης Ανδρέας, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Τσαβδαρίδης Λάζαρος, Υψηλάντης Βασίλειος – Νικόλαος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Μουλκιώτης Γεώργιος, Πάνας Απόστολος, Ακρίτα Έλενα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Τσαπανίδου Παρθένα (Πόπη), Ψυχογιός Γεώργιος, Παπαναστάσης Νικόλαος, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Κουρουπάκη Ασπασία, Καραγεωργοπούλου Ελένη, Δημητριάδης Πέτρος, Σαρακιώτης Ιωάννης και Χρηστίδου Ραλλία.

Από την Ειδική Μόνιμη Επιτροπή Σωφρονιστικού Συστήματος και Λοιπών Δομών Εγκλεισμού Κρατουμένων, παρόντες ήταν οι Βουλευτές κ.κ.: Χαράλαμπος Αθανασίου, Χρήστος Δερμεντζόπουλος, Αναστάσιος Δημοσχάκης, Θεοχάρης Θεοχάρης, Αθανάσιος Καββαδάς, Σταύρος Κελέτσης, Ευστάθιος Κωνσταντινίδης, Δημήτριος Μαρκόπουλος, Μαρία Συρεγγέλα, Χρήστος Μπουκώρος, Ασημίνα Σκόνδρα, Γεώργιος Σταμάτης, Μαρία Έλενα Σούκουλη Βιλιάλη, Διονύσιος Ακτύπης, Δημήτριος Μπιάγκης, Ιλχάν Αχμέτ, Βασίλειος Κόκκαλης, Βασίλειος Μεταξάς, Αφροδίτη Κτενά, Ευτυχία Αχτσιόγλου, Τάσος Οικονομόπουλος και Γεωργία Κεφαλά.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Κυρίες και κύριοι, συνάδελφοι, καλησπέρα.

Αρχίζει η κοινή συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης και της Ειδικής Μόνιμης Επιτροπής Σωφρονιστικού Συστήματος και Λοιπών Δομών Εγκλεισμού Κρατουμένων με θέμα ημερήσιας διάταξης την ««Επεξεργασία και εξέταση του σχεδίου νόμου του Υπουργείου Προστασίας του Πολίτη «Αναδιοργάνωση της δομής της Ελληνικής Αστυνομίας και αναβάθμιση της εκπαίδευσης του ένστολου προσωπικού της – Εκσυγχρονισμός του θεσμού της ηλεκτρονικής επιτήρησης υπόδικων, κατάδικων και κρατούμενων σε άδεια – Ρύθμιση θεμάτων κρατούμενων σε σωφρονιστικά καταστήματα και άλλες διατάξεις».».

Στη συνεδρίαση παρίστανται ο Υπουργός Προστασίας του Πολίτη, κ. Μιχάλης Χρυσοχοΐδης και ο Υφυπουργός Προστασίας του Πολίτη, κ. Ανδρέας Νικολακόπουλος.

Ως προς τον προγραμματισμό των επόμενων συνεδριάσεων, η πρότασή μου είναι να συνεχίσουμε την επεξεργασία του σχεδίου νόμου, την Παρασκευή, 14 Μαρτίου 2025 και ώρα 10 το πρωί, για την ακρόαση των εξωκοινοβουλευτικών προσώπων. Την Δευτέρα, 17 Μαρτίου 2025 και ώρα 2 το μεσημέρι, για τη συζήτηση επί των άρθρων, και την Τετάρτη, 19 Μαρτίου 2025 και ώρα 10 το πρωί, προτείνω να διεξαχθεί η 4η συνεδρίαση που θα διατεθεί για τη δεύτερη ανάγνωση.

Αντιλαμβάνεστε ότι υπάρχει μια άνεση μεταξύ όλων των συνεδριάσεων, προκειμένου όλοι οι συνάδελφοι Βουλευτές να κάνουν τη δουλειά τους, να επεξεργαστούν το νομοσχέδιο με τον καλύτερο δυνατό τρόπο.

Στο σημείο αυτό θα ήθελα οι Εισηγητές και οι Ειδικοί Αγορητές να προτείνουν τους Φορείς που θα κληθούν στην επόμενη συνεδρίαση. Οι προτάσεις παρακαλώ, να κατατεθούν και γραπτώς στη Γραμματεία της Επιτροπής, ώστε να καταρτιστεί ο σχετικός κατάλογος των Φορέων σύμφωνα με τα οριζόμενα στην παράγραφο 5 του άρθρου 38 του Κανονισμού της Βουλής, τον οποίον, θα σας ανακοινώσω στη συνέχεια.

Τον λόγο έχει ο Εισηγητής της Πλειοψηφίας, ο κ. Ευστάθιος Κωνσταντινίδης.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε, κύριοι Υπουργοί, κύριε Γενικέ, κυρίες και κύριοι συνάδελφοι.

Το νομοσχέδιο διαλαμβάνει ζητήματα που άπτονται του αντικειμένου και του ενδιαφέροντος πολλών κλάδων τριών-τεσσάρων τουλάχιστον Υπουργείων, και κατ’ επέκταση, κύριε Πρόεδρε, πρέπει να δούμε λίγο τη δυνατότητα να καλέσουμε όσο το δυνατόν εκπροσώπους από όλους τους Φορείς. Εξυπακούεται, αφού η «καρδιά του», αναφέρεται στην «Αναδιάρθρωση της Ελληνικής Αστυνομίας» ότι εκεί θα εντοπίζεται το κύριο κομμάτι του, αλλά έχει και διατάξεις που αφορούν το Σωφρονιστικό Σύστημα, το Πυροσβεστικό Σώμα.

Κατ’ ουσία, λοιπόν, τώρα. Πανελλήνια Ομοσπονδία Αξιωματικών Αστυνομίας. Πανελλήνια Ομοσπονδία Αστυνομικών Υπαλλήλων. Πανελλήνια Ομοσπονδία Πολιτικού Προσωπικού Υπουργείου Δημοσίας Τάξης. Το Νομικό Πρόσωπο Ιδιωτικού Δικαίου μη κερδοσκοπικού χαρακτήρα με την επωνυμία «Επάνοδος». Από την Ομοσπονδία Σωφρονιστικών Υπαλλήλων Ελλάδας, την Πανελλήνια Ομοσπονδία Υπαλλήλων Εξωτερικής Φρούρησης, Συνήγορος του Πολίτη, Εθνική Αρχή Διαφάνειας και από εκεί και πέρα, από ΠΟΠΥΣΥΠ, από την Πυροσβεστική, ΠΟΕΥΠΣ και ΕΑΠΣ, έντεκα(11) είναι οι προτάσεις.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Τον λόγο έχει ο Εισηγητής της Μειοψηφίας, ο κ. Γεώργιος Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ (Εισηγητής της Μειοψηφίας):** Αυτά που είπε ο κ. Κωνσταντινίδης δεν θα τα αναφέρω. Επιπλέον, κύριε Πρόεδρε, ζητούμε να κληθεί η Ολομέλεια Δικηγορικών Συλλόγων της χώρας, το Σωματείο Ειδικών Φρουρών Ελληνικής Αστυνομίας Αττικής, η Πανελλήνια Ομοσπονδία Υπαλλήλων Εξωτερικής Φρούρησης, η Ελληνική Ένωση για τα Δικαιώματα του Ανθρώπου, η Ένωση Δικαστών και Εισαγγελέων, η Πανελλήνια Ομοσπονδία Συνοριακών Φυλάκων, το Πανελλήνιο Σωματείο Συμβασιούχων Πυροσβεστών και πενταετούς υποχρέωσης και Συμβασιούχων Πυροσβεστών.

Κύριοι Υπουργοί, είναι ένα άρθρο που αφορά τους μηχανικούς του δημοσίου και η Πανελλήνια Ομοσπονδία Ενώσεων Μηχανικών Δημοσίων Υπαλλήλων Διπλωματούχων Ανωτάτων Σχολών, θέλει να κληθεί. Επίσης, να κληθεί η ΕΣΑμεΑ και η Πανελλήνια Ομοσπονδία Μηχανικών Τεχνικού Τομέα (ΠΟΜΗΤΕΔΥ).

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Τον λόγο έχει ο Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ», ο κ. Κωνσταντίνος Μπάρκας.

**ΚΩΝΣΤΑΝΤΙΝΟΣ ΜΠΑΡΚΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»)**: Κύριε Πρόεδρε, συμφωνώντας με τους δύο προλαλήσαντες δεν θα αναφέρω τα ίδια. Ζητάμε επίσης να κληθεί η Ένωση Ελλήνων Ποινικολόγων. Θα καταθέσουμε το σύνολο των προτάσεων μας και γραπτώς.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Τον λόγο έχει ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», ο κ. Νικόλαος Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Δεν θα καταθέσουμε κάποια πρόταση κύριε Πρόεδρε.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Ωραία.

Τον λόγο έχει ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», ο κ. Βασίλειος Γραμμένος.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Κύριε Πρόεδρε, θα καλέσουμε και εμείς με τη σειρά μας την ΠΟΑΣΥ και την ΠΟΑΞΙΑ, όπως και οι προηγούμενοι συνάδελφοι, την Ένωση Αστυνομικών Υπαλλήλων Αθηνών και την Ομοσπονδία Σωφρονιστικών Υπαλλήλων Ελλάδος. Θέλουμε επίσης να καλέσουμε την Ένωση Δικαστών και Εισαγγελέων, τον Δικηγορικό Σύλλογο Αθηνών και τον Δικηγορικό Σύλλογο Πειραιά.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Τον λόγο έχει ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ», ο κ. Αθανάσιος Ηλιόπουλος.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Τα περισσότερα έχουν ακουστεί. Θα θέλαμε να προσθέσουμε την ΑΔΑΕ, τα δύο Σωματεία των Πυροσβεστών, την Ομοσπονδία Σωφρονιστικών Υπαλλήλων, την ΕΣΑμεΑ και την Ολομέλεια Δικηγορικών Συλλόγων και την Ένωση Ποινικολόγων.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Τον λόγο έχει η Ειδική Αγορήτρια της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»», η κυρία Ασπασία Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»):** Ζητάμε να κληθεί η Πανελλήνια Ομοσπονδία Αστυνομικών Υπαλλήλων, η Ένωση Αστυνομικών Υπαλλήλων Αθηνών, το Σωματείο Ειδικών Φρουρών Ελληνικής Αστυνομίας Αττικής, η Ένωση Ελλήνων Ποινικολόγων, η Ελληνική Εταιρεία Εγκληματολογίας, η ΠΟΑΣΥ, η ΠΟΑΞΙΑ, η ΕΜΔΥΔΑΣ, η ΕΣΑμεΑ, ο Σύλλογος Πολιτικών Υπαλλήλων ΕΛΑΣ – Μακεδονίας - Θράκης και το Τεχνικό Επιμελητήριο Ελλάδας.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Τον λόγο έχει η Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», η κυρία Ελένη Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, καταρχάς θέλω να εκφράσω την διαφωνία μου σε σχέση με τους χρόνους των συνεδριάσεων. Θεωρούμε όπως κάθε φορά ότι υπάρχει μια διαδικασία που δεν συνάδει ούτε με τον Κανονισμό αλλά ούτε και με τον τρόπο που αρμόζει στην συζήτηση επί νομοσχεδίων ειδικά ενός τέτοιου νομοσχεδίου που αποτελείται από 213 άρθρα. Οπότε θα ήθελα να παρακαλέσω την τοποθέτηση όλων σε σχέση με μια διαδικασία πιο αργή και σύμφωνα με τον Κανονισμό.

Σε ό,τι αφορά τους φορείς, καταρχήν θα αναφερθώ σε ορισμένους και θα συνεχίσω επί της ουσίας γραπτώς, να προσκομίσω και ορισμένους άλλους ενδεχομένως και μέχρι το πέρας της συνεδρίασης επιφυλάσσομαι για την ολοκλήρωση του καταλόγου των φορέων που προτείνει η Πλεύση Ελευθερίας. Η Πρόεδρος θα είναι εδώ αργότερα επίσης και θα τοποθετηθεί και εκείνη, συνολικά.

Το Ευρωπαϊκό Δίκτυο Κατά της Βίας, την Εθνική Επιτροπή για τα Δικαιώματα του Ανθρώπου, τη Διεθνή Αμνηστία, τον Σύλλογο SOS Τροχαία Εγκλήματα, τον Συνήγορο του Πολίτη που ακούστηκε, το Δίκτυο για τα Πολιτικά και Κοινωνικά Δίκτυα, το γραφείο της Ύπατης Αρμοστείας του ΟΗΕ για τους Πρόσφυγες στην Ελλάδα, το ΜΩΒ, XEN Ελλάς, Γραφείο Υποστήριξης Αποφυλακισμένων και Κρατουμένων ΑΡΣΙΣ, ΔΙΟΤΙΜΑ, Εθνική Ομοσπονδία Τυφλών, Πανελλήνιος Σύνδεσμος Τυφλών και το STRONG ME.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών)**: Κυρία Καραγεωργoπούλου θέλω να σας πω το εξής. Πρώτον, θα πρέπει να ολοκληρώσετε τον κατάλογο των προτάσεών σας, όχι μέχρι το τέλος συνεδρίασης, γιατί στο τέλος της συνεδρίασης και πριν από το τέλος της συνεδρίασης θα πρέπει να έχουμε καταλήξει, γιατί οι προτάσεις είναι πάρα πολλές. Εμείς θα πρέπει να επιλέξουμε κάποιες από τις προτάσεις αυτές. Όλο αυτό προϋποθέτει μια διαδικασία, την οποία δεν μπορούμε να την κάνουμε όταν εσείς ολοκληρώσετε στο τέλος συνεδρίασης. Αυτό πρέπει να γίνει αρκετά νωρίτερα. Θα παρακαλούσα, όσο μπορείτε, να διευκολύνεται και το προεδρείο και τη Γραμματεία βασικά, η οποία θα πάρει όλες αυτές τις προτάσεις, για να μπορέσουμε να καταλήξουμε σε ένα κατάλογο ομιλητών. Άρα, λοιπόν, θέλω να παρακαλέσω όσο μπορείτε γρηγορότερα.

Τώρα, όσον αφορά την τήρηση του Κανονισμού σε σχέση με τους χρόνους των συνεδριάσεων, έχουν τηρηθεί όλα τα άρθρα του Κανονισμού, που προβλέπουν το πώς συνεδριάζει η Επιτροπή μας και σε τι χρόνους. Και νομίζω ότι επειδή εδώ συνεδριάζουμε, από τις εκλογές και μετά, δύο χρόνια περίπου, νομίζω ότι είναι από τις λίγες φορές που με τόση μεγάλη άνεση, δηλαδή 10 μέρες, θα συζητιέται το νομοσχέδιο στην Επιτροπή μας.

Νομίζω ότι είναι χρόνος υπεραρκετός και για να μπορέσουν να κληθούν οι φορείς και να προετοιμαστούν. Έχουμε δύο μέρες μέχρι να συμβεί αυτό. Το άρθρο 38 του Κανονισμού απαιτεί 24 ώρες, εμείς τους καλούμε σε 48 ώρες. Επίσης, μετά την ακρόαση των φορέων θα υπάρχει ένα τριήμερο προκειμένου όλοι οι συνάδελφοι Βουλευτές, αφού έχουν σημειώσει τι έχουν πει οι εκπρόσωποι των φορέων, να τα επεξεργαστούν και να πάνε στη συζήτηση επί των άρθρων. Και από τα άρθρα μέχρι και τη δεύτερη ανάγνωση του νομοσχεδίου, πάλι μεσολαβεί ένα 48ωρο, όπως προβλέπεται από το Άρθρο 90, παράγραφος 1, του Κανονισμού της Βουλής, που θέλει τουλάχιστον δύο ημέρες.

Άρα, λοιπόν, νομίζω ότι απολύτως σεβόμαστε τον Κανονισμό και είναι και ο χρόνος πολύ περισσότερος από αυτόν που έχουμε διαθέσει σε άλλα νομοσχέδια, αντίστοιχης σημασίας και βαρύτητας.

Επαναλαμβάνω τις ημέρες και τις ώρες των συνεδριάσεων. Την Παρασκευή 10 η ώρα για την ακρόαση των εξωκοινοβουλευτικών προσώπων. Την Δευτέρα 17 Μαρτίου ώρα 14.00 το μεσημέρι, για τη συζήτηση επί των άρθρων και την Τετάρτη 19 Μαρτίου ώρα 10 η τέταρτη συνεδρίαση και η δεύτερη ανάγνωση.

Τον λόγο έχει ο Ειδικός Αγορητής από τους Σπαρτιάτες, ο κ. ς Πέτρος Δημητριάδης.

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «Σπαρτιάτες»):** Έχουμε καλυφθεί σε πολύ μεγάλο βαθμό. Θα επαναλάβω και εγώ τους φορείς που έχουμε προτείνουμε. Είναι η ΠΟΑΣΥ, η Ομοσπονδία Σωφρονιστικών Υπαλλήλων Ελλάδος ΟΣΥΕ, η ΕΣΑμεΑ, η Ελληνική Εγκληματολογική Εταιρεία, η Ένωση Ελλήνων Ποινικολόγων και η Ολομέλεια Δικηγορικών Συλλόγων.

**ΛΑΖΑΡΟΣ ΤΣΑΒΔΑΡΙΔΗΣ(Προεδρεύων των Επιτροπών)**: Πριν δώσω το λόγο λοιπόν στους Εισηγητές και στους Ειδικούς Ανακριτές για τις τοποθετήσεις τους επί της αρχής του σχεδίου νόμου. Να ρωτήσω τον κύριο Υπουργό αν θέλει στο σημείο αυτό να κάνει μια εισαγωγική τοποθέτηση ή θα πάρει το λόγο στη συνέχεια.

**ΜΙΧΑΛΗΣ ΧΡΥΣΟΧΟΪΔΗΣ( Υπουργός Προστασίας του Πολίτη):** Όχι.

**ΛΑΖΑΡΟΣ ΤΣΑΒΔΑΡΙΔΗΣ(Προεδρεύων των Επιτροπών)**: Πολύ ωραία. Όποιος άλλος συνάδελφος επιθυμεί να τοποθετηθεί, παρακαλώ να ενημερώσει τη Γραμματεία των Επιτροπών.

Να πω ότι συμμετέχει στη συνεδρίαση και ο Γενικός Γραμματέας κ. Αρίστος Περρής.

Στο σημείο αυτό το λόγο έχει για 15 λεπτά ο Εισηγητής της Πλειοψηφίας, ο κ. Ευστάθιος Κωνσταντινίδης.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ (Εισηγητής της Πλειοψηφίας):** Καλωσορίζουμε τον κ. Υπουργό, τον κ. Υφυπουργό και τον κ. Γενικό Γραμματέα.

Κυρίες και κύριοι συνάδελφοι, κύριε Πρόεδρε, ένα πολύ βαρύ νομοσχέδιο και όταν αναφέρομαι σε αυτό φυσικά δεν μιλάω για τον όγκο του, δεν μιλάω για το βάρος του, αλλά για την ειδική βαρύτητά του, για τη σημασία και την αξία του, που πράγματι έρχεται να επέμβει σε πεδία σημαντικά, που αφορούν στη λειτουργία της Ελληνικής Αστυνομίας, που αφορούν στη λειτουργία του σωφρονιστικού συστήματος, των υπαλλήλων, των ανθρώπων που εργάζονται στους δύο αυτούς πολύ νευραλγικούς κλάδους, σε σχέση με την λειτουργία του συστήματος ασφάλειας και προστασίας, αλλά και σωφρονισμού και από την άλλη έχει διαστάσεις που αναφέρονται στην έκτιση της ποινής, στο γνωστό «βραχιολάκι», στην ηλεκτρονική επιτήρηση και πολλές άλλες ρυθμίσεις, που αφορούν όλο το εύρος του ποινικού φαινομένου και όχι μόνο.

Αναδιοργάνωση, δηλαδή, της δομής της Ελληνικής Αστυνομίας και αναβάθμιση της εκπαίδευσης του ένστολου προσωπικού της, εκσυγχρονισμός του θεσμού της ηλεκτρονικής επιτήρησης υποδίκων, κατάδικων και κρατουμένων σε άδεια, ρύθμιση θεμάτων κρατουμένων σε σωφρονιστικά καταστήματα και άλλες διατάξεις, είναι ο τίτλος της συζητούμενης νομοθετικής πρωτοβουλίας, ο οποίος προδιαγράφει και τα αντικείμενα τα οποία πραγματεύεται.

Δεδομένου, λοιπόν, ότι εκτός από το βασικό κορμό που αφορά στην αναδιοργάνωση της Ελληνικής Αστυνομίας, περιέχει και σημαντικές ρυθμίσεις που αναφέρονται στο στάδιο της έκτισης και του σωφρονισμού, ως Πρόεδρος της οικείας Επιτροπής πήρα την πρωτοβουλία, φυσικά έγινε αποδεκτή, για την από κοινού συνεδρίαση των δύο Επιτροπών.

Με την ευκαιρία, κ. Υπουργέ, κ. Υφυπουργέ να σας ενημερώσω, κ. Γενικέ Γραμματέα το γνωρίζετε, για τις πυκνές συνεδριάσεις και το αυξημένο διακομματικό ενδιαφέρον που χαρακτηρίζει τη λειτουργία της Επιτροπής Σωφρονιστικού Συστήματος, κλιμάκιο της οποίας μάλιστα πρόσφατα επισκέφθηκε και το Κατάστημα Κράτησης Νέων Κασσαβέτειας, προκειμένου να διαπιστώσει από κοντά τις πραγματικές συνθήκες λειτουργίας και έκτισης.

Έτσι, λοιπόν, σήμερα έχω την τιμή να εισηγούμαι στην κοινή αυτή συνεδρίαση ένα σημαντικό νομοσχέδιο με διατάξεις που αναφέρονται και στα τρία επίπεδα της αντεγκληματικής πολιτικής, δηλαδή την αστυνομική πρόληψη και καταστολή, την ποινική αντιμετώπιση και το στάδιο της έκτισης.

Αγαπητοί συνάδελφοι, αν και η ασφάλεια δεν καταγράφεται ανάμεσα στις πρώτες προτεραιότητες ενδιαφέροντος της κοινής γνώμης, αποτελεί αναμφίβολα ζήτημα σημαντικό για την ελληνική κοινωνία, η οποία μάλιστα διαθέτει υψηλό δείκτη ευαισθησίας απέναντι σε κάποιες παράνομες πράξεις, ιδίως τις λεγόμενες ειδεχθείς. Αν και τις προηγούμενες δεκαετίες η εγκληματικότητα αφορούσε τη μέση ελληνική οικογένεια κυρίως ως ένα κοινωνικό φαινόμενο, σήμερα χτυπάει την πόρτα μας με τη μορφή των σύγχρονων αξιόποινων συμπεριφορών, όπως είναι το διαδικτυακό έγκλημα, η νεανική παραβατικότητα, η ενδοοικογενειακή βία και άλλες μορφές. Οι νέες, λοιπόν, κοινωνικές δομές, ο σύγχρονος απρόσωπος εν πολλοίς τρόπος ζωής, τα ραγδαία εξελισσόμενα τεχνολογικά μέσα και τα νέα δίκτυα επικοινωνίας, έχουν γεννήσει καινούργιες μορφές παραβατικότητας, που μάλιστα εκδηλώνονται από δράστες χαμηλού μέχρι χθες προφίλ επικινδυνότητας, παιδιά, συζύγους, συγγενείς, στη σφαίρα των πιο ασφαλών μέχρι πρότινος χώρων, στα σχολεία, στα σπίτια, στους χώρους εργασίας, με τρόπους πολύ εξελιγμένους και δύσκολα ανιχνεύσιμους, στους οποίους συχνά συμπράττουν με ακούσιο τρόπο και τα ίδια τα θύματα, phishing, revenge videos και με τη χρήση ατομικών, γι’ αυτό πιο δύσκολα προσπελάσιμων από τις Αρχές μέσων, κομπιούτερ κινητών και άλλων ηλεκτρονικών συσκευών.

Το έγκλημα, λοιπόν, αλλάζει, εκσυγχρονίζεται, εκπαιδεύεται, αναβαθμίζεται, εξοπλίζεται. Το ίδιο ακριβώς πρέπει να κάνει και η επιφορτισμένη με την αντιμετώπισή του κρατική μηχανή, να αναδιαρθρώσει τις δομές της, να εκσυγχρονίσει τις λειτουργίες της, να εκπαιδεύσει και να εξοπλίσει με τα κατάλληλα μέσα το στελεχιακό της δυναμικό, δηλαδή αυτό που επιχειρεί, που στο οποίο κατατείνουν οι διαλαμβανόμενες, το συζητούμενο νομοσχέδιο, διατάξεις.

Έτσι, με το προτεινόμενο σχέδιο νόμου αναμορφώνεται η δομή της Ελληνικής Αστυνομίας με τις υπηρεσίες της να διαρθρώνονται πλέον στο πυραμιδικό ιεραρχικό μοντέλο σχήμα Γενικές Διευθύνσεις, Διευθύνσεις, Υποδιευθύνσεις, Τμήματα και Σταθμοί.

Σε αυτή την πρώτη συζήτηση επί της αρχής θα αναφερθώ σε τίτλους στις βασικές αλλαγές και θα ακολουθήσει πιο αναλυτική η κατ’ άρθρον συζήτηση όπου μπορούμε να συζητήσουμε και με βάση τις παρατηρήσεις που θα κάνουν και τα όσα θα εισφέρουν οι φορείς που θα καλέσουμε να συζητήσουμε και ειδικότερα τα ζητήματα και να αναλύσουμε τα επιμέρους άρθρα.

Εδώ, λοιπόν, στο πρώτο μέρος έχουμε το γεγονός ότι η ΕΛ.ΑΣ. θα αποτελείται από το αρχηγείο και τις υπηρεσίες της που θα διακρίνονται σε επιτελικές και επιχειρησιακές, με τις τελευταίες να χωρίζονται σε κεντρικές και περιφερειακές. Στο Αρχηγείο πλέον θα έχουμε το Επιτελικό Γραφείο του Αρχηγού και από κάτω τα γραφεία του πρώτου και του δεύτερου Υπαρχηγού με διακριτούς ρόλους, ενώ μέχρι σήμερα για να κάνουμε και τη σύγκριση είχαμε τα γραφεία του Υπαρχηγού και του Προϊσταμένου Επιτελείου, καθώς και τα γραφεία πλέον θα έχουμε των Γενικών Συντονιστών βορείου και νοτίου Ελλάδος σε αντικατάσταση των μέχρι τούδε Γραφείων Γενικών Επιθεωρητών.

Τι νέο δημιουργείται; Ένα κέντρο εκπαίδευσης πρώτων βοηθειών και τραύματος από την Ελληνική Αστυνομία σε επίπεδο Τμήματος που θα υπάγεται στη Διεύθυνση Υγειονομικού του Αρχηγείου με δυνατότητα μάλιστα σύστασης - δημιουργίας και κινητής ομάδας εκπαιδεύσεως.

Θα έχουμε ένα Γραφείο Προστασίας Δεδομένων Προσωπικού Χαρακτήρα που θα υπάγεται στο Αρχηγείο. Την ηλεκτρονική πλατφόρμα στη Διεύθυνση Διαχείρισης και Ανάλυσης Πληροφοριών για θέματα άρσης του απορρήτου και επικοινωνιών για τη διακρίβωση εγκλημάτων, ενώ στις εφαρμοζόμενες αλλαγές θα πρέπει να σημειώσουμε ότι καταργούνται οι 5 κλάδοι του Αρχηγείου της ΕΛ.ΑΣ. και δημιουργούνται πέντε Γενικές Διευθύνσεις στο επίπεδο των οποίων θα λειτουργούν πλέον οι επιχειρησιακές υπηρεσίες εκτός από εκείνες που λειτουργούν αυτοτελώς και υπάγονται απευθείας στον Αρχηγό και τους δύο Υπαρχηγούς.

Επιμελήθηκε το Υπουργείο ενός οργανογράμματος και δείχνω τα δύο διαφορετικά σχήματα. Αυτό ήταν αυτό που ίσχυε μέχρι χθες και αυτό είναι αυτό που πλέον δημιουργείται και νομίζω ότι θα είναι χρήσιμο σε όλα τα μέλη της Επιτροπής προκειμένου να διαμορφώσουν μια συνολική εικόνα.

Καταργούνται, λοιπόν, οι 5 κλάδοι του Αρχηγείου και δημιουργούνται πέντε Γενικές Διευθύνσεις. Καταργείται και το σχεδιαστήριο που λειτουργεί στο τμήμα προγραμματισμού. Να σημειωθεί εδώ ότι οι αλλαγές που εισάγονται δεν επηρεάζουν τις περιφερειακές υπηρεσίες που μένουν ως έχουν σύμφωνα με το οικείο Προεδρικό Διάταγμα 7 του 2017. Επί του παρόντος, λοιπόν, δεν έχουμε κάποια αλλαγή εκεί πέρα.

Τελικά, από τις δομικές αλλαγές που επιχειρούνται, συστάσεις, συγχωνεύσεις, καταργήσεις, προκύπτουν επιπλέον 18 οργανικές μονάδες, 6 εκ των οποίων είναι Υποδιευθύνσεις και 12 Τμήματα. Εξάλλου, στο Κέντρο Επιχειρήσεων που λειτουργεί στο Τμήμα Επιχειρήσεων και Ειδικών Ελέγχων προβλέπεται και η λειτουργία τηλεφωνικού κέντρου σε εικοσιτετράωρη βάση με ειδικές γραμμές καταγγελιών για την αδιάλειπτη επικοινωνία πολιτών με την υπηρεσία. Καταγγελία, αναφορές ενδεχομένως και συμβουλευτική.

Θεωρώ πολύ σημαντική και γι’ αυτό αναφέρομαι κατ’ εξαίρεση σε αυτή την αναβάθμιση της Διεύθυνσης σε Υποδιεύθυνση των Εγκληματολογικών Ερευνών. Την αναβάθμιση ουσιαστικά της Δίωξης Ηλεκτρονικού Εγκλήματος, που με αυτόν τον τρόπο θα μπορεί να στελεχωθεί, να ενισχυθεί, να εξοπλιστεί και με στελεχιακό δυναμικό και με νέα μέσα προκειμένου να αντιμετωπίσει το πολύτροπο αυτό έγκλημα των κυβερνοεπιθέσεων, των διαδικτυακών εγκλημάτων.

Τι άλλο, λοιπόν, ρυθμίζεται; Προσδιορίζονται θέματα σχετικά με τον συντονισμό των υπηρεσιών, τους βαθμούς του προσωπικού διοίκησης, τις αρμοδιότητες της ιεραρχίας και του προσωπικού του Επιτελικού Γραφείου του Αρχηγού των επιτελικών και επιχειρησιακών κεντρικών και περιφερειακών υπηρεσιών της Ελληνικής Αστυνομίας.

Ενώ, παρέχονται φυσικά και οι αναγκαίες εξουσιοδοτικές ρυθμίσεις - διατάξεις για την εφαρμογή σε επίπεδο δευτερογενούς νομοθέτησης.

Στο δεύτερο μέρος αναβαθμίζεται ο θεσμός της εκπαίδευσης, πολύ σημαντικό σκέλος και αυτό, το έχουμε συζητήσει νομίζω κατ’ επανάληψη σε σχετικές νομοθετικές πρωτοβουλίες και τη σημασία και την αξία της αναβάθμισης του στελεχικού δυναμικού και των υπηρετούντων, αλλά και αυτών που θα μπολιάσουν το σώμα της Ελληνικής Αστυνομίας. Εκεί, λοιπόν, έχουμε την αναβάθμιση του θεσμού της εκπαίδευσης και τον επανακαθορισμό του νομικού πλαισίου της Αστυνομικής Ακαδημίας, ενώ ρυθμίζονται, μέσα από τις σχετικές διατάξεις, οργανωτικά και λειτουργικά ζητήματα, καταργούμενων, φυσικά, των οικείων διατάξεων που προ-ίσχυαν.

Ειδικότερα, προβλέπεται ότι η Αστυνομική Ακαδημία θα αποτελεί νομικό πρόσωπο δημοσίου δικαίου πλέον, το οποίο αποκτά διοικητική και οικονομική αυτοτέλεια και θα εποπτεύεται από τον Υπουργό Προστασίας του Πολίτη.

Επαναπροσδιορίζονται η αποστολή και η διοικητική της οργάνωση με δύο διευθύνσεις, τη Διεύθυνση Οικονομικού Προγραμματισμού και Οικονομικών Υποθέσεων και τη Διεύθυνση Διοικητικής Υποστήριξης.

Παραμένουν οι γνωστές τέσσερις Σχολές, συμπεριλαμβανομένης, φυσικά, και της Σχολής Αξιωματικών Ελληνικής Αστυνομίας, οι οποίες λειτουργούν σε επίπεδο διεύθυνσης. Ορίζονται οι πόροι της Ακαδημίας, έσοδα προερχόμενα από την κρατική επιχορήγηση αλλά και από εθνικά ή συγχρηματοδοτούμενα προγράμματα, τα όργανα της διοίκησης, Διοικητικό Συμβούλιο, ο Διοικητής, οι προϊστάμενοι των δύο Διευθύνσεων και, φυσικά, ένα Επιστημονικό Συμβούλιο το οποίο θα είναι επιφορτισμένο με τη διαμόρφωση εκείνου του ακαδημαϊκού, τελοσπάντων, προγράμματος και περιβάλλοντος που είναι αναγκαίο για να υποστηρίξει τη φοίτηση των φοιτητών εκεί.

Επιπλέον, εισάγονται ρυθμίσεις σχετικά με την οργάνωση των Σχολών της Ακαδημίας, τα όργανα των Σχολών, τις κατηγορίες του διδακτικού προσωπικού και τον τρόπο επιλογής τους, τη διαδικασία εισαγωγής σε αυτές τις Σχολές, την οργάνωση των προγραμμάτων σπουδών και μεταπτυχιακών σπουδών, συνεργασίες και συμπράξεις με ΑΕΙ της χώρας και του εξωτερικού, ενδεχομένως και με Ερευνητικά Κέντρα ή Ινστιτούτα. Σημειώνω ακόμα τη δημιουργία στην Αστυνομική Ακαδημία - και αυτό πρέπει να το κρατήσουμε, συνιστά όρο αναβάθμισης της λειτουργίας της Ακαδημίας - Μονάδας Διασφάλισης Ποιότητας κατά τα ισχύοντα και στην υπόλοιπη τριτοβάθμια εκπαίδευση.

Με τις διατάξεις του τρίτου μέρους τώρα, τροποποιούνται και συμπληρώνονται οι διατάξεις του ν. 2168 σχετικά με τα όπλα. Έχει ρυθμίσεις ουσιαστικού ποινικού δικαίου για τα όπλα, τα πυρομαχικά, την οπλοκατοχή και την οπλοχρησία. Προφανώς, πηγαίνει σε μία πιο αυστηρή αντιμετώπιση, αυστηροποιείται η ποινική φαρέτρα, δεδομένου ότι πολλές φορές γινόμαστε μάρτυρες μιας ανεξέλεγκτης, ενδεχομένως θρασύτατης χρήσης μεταφοράς και χρήσης όπλων, αλλά από την άλλη αποσαφηνίζεται και υπό ποιες συνθήκες αυτό που χαρακτηρίζεται από τον νόμο ως όπλο, αλλά στην πραγματικότητα δεν είναι τέτοιο, ένα μαχαίρι που μπορεί να χρησιμοποιεί κάποιος για ειδικό λόγο, μπορεί αυτό να συμβαίνει με έναν νόμιμο τρόπο.

Υπάρχουν ρυθμίσεις για τις ιδιωτικές επιχειρήσεις παροχής υπηρεσιών ασφάλειας, πολύ σημαντικές θεωρώ και θα πρέπει να δείξουμε σε αυτό το σκέλος μία νομοθυμία. Θα παρακαλέσω τις διατάξεις που αφορούν στους αστυνομικούς που φεύγουν από τη ζωή ή σε στελέχη της Ελληνικής Αστυνομίας που κατά την άσκηση του καθήκοντος χάνουν τη ζωή τους να δείξουμε μια σύμπνοια, τον σεβασμό και την εκτίμηση στην προσπάθεια.

Έχουμε, επίσης, άρθρα για τους υπηρετούντες αστυνομικούς σε ευρωπαϊκούς οργανισμούς και τις αποζημιώσεις σε συνοριακούς φύλακες και συνοριακούς φύλακες ορισμένου χρόνου, υπάρχουν κι εκεί κάποιες ευεργετικές ρυθμίσεις.

Στο τέταρτο μέρος, ρυθμίζονται θέματα αναφορικά με τον θεσμό της ηλεκτρονικής επιτήρησης υποδίκων, καταδίκων και κρατουμένων σε άδεια, καθώς και τα άλλα ζητήματα της αρμοδιότητας της Γενικής Γραμματείας Αντεγκληματικής Πολιτικής. Καταλαβαίνετε ότι ένα καθεστώς που, μέχρι σήμερα, είχε πολύ περιορισμένη εφαρμογή και αποτελεσματικότητα σε σχέση με τους σκοπούς που καλείτο να υπηρετήσει, τυγχάνει πλέον ευρύτατης εφαρμογής, καθολικής, ενδεχομένως, εφαρμογής.

Μέχρι σήμερα ίσχυε, ότι κάποιος μπορούσε με δικά του έξοδα, να μπει σε αυτό το καθεστώς είτε στο στάδιο της λεγόμενης «επιβολής περιοριστικών όρων» είτε στο στάδιο της υφ` όρων απόλυσης και θα μπορούσε με ένα ηλεκτρονικό βραχιολάκι, με ηλεκτρονική επιτήρηση, να εκτίσει το μέρος της ποινής στην οικία του ή να περιοριστεί στην οικία του στο στάδιο πριν από την καταδίκη του ή στις περιπτώσεις όπου χορηγείτο κάποια άδεια. Με δαπάνες, πλέον, του κράτους, είναι προφανές ότι τούτο κατατείνει στην αποσυμφόρηση των Καταστημάτων Κράτησης και είναι ένα μέτρο που εφαρμόζεται στο εξωτερικό με επιτυχία, πρέπει και εμείς, με τη διαμόρφωση φυσικά των αναγκαίων όρων, του μητρώου, του ψηφιακού ελέγχου και της παρακολούθησης, να εισάγουμε πλέον και εμείς στην έννομη τάξη μας, σε ευρύτατο, πλέον, πεδίο.

Σημαντικές αλλαγές εισάγονται συνολικά στον Ποινικό Κώδικα, στον Κώδικα Ποινικής Δικονομίας, στον Σωφρονιστικό, από τις οικείες διατάξεις.

 Ρυθμίζονται επιπλέον, πολλά ζητήματα που αφορούν στα Σωφρονιστικά Καταστήματα- και σημαντικά ζητήματα-. Διευρύνονται οι περιπτώσεις κράτησης καταδικασθέντων σε ποινή φυλάκισης σε Αγροτικό Σωφρονιστικό Κατάστημα υπό τις οριζόμενες, φυσικά, προϋποθέσεις. Ανοίγει, λοιπόν, αυτή η δυνατότητα για την έκτιση ποινής περισσότερων έγκλειστων σε αυτά τα Καταστήματα, επανακαθορίζεται - και αυτό είναι πάρα πολύ σημαντικό και αυτό πιστεύω ότι θα προκαλέσει μία συζήτηση- ο ευεργετικός υπολογισμός, όλα τα ίδια για όλους ή θα πρέπει να κάνουμε μια διάκριση και ποιοτική, θα πω εγώ και στο αντικείμενο και στη διάθεσή τους.

Συμπληρώνεται ο κατάλογος των πειθαρχικών παραπτωμάτων των κρατουμένων, θεωρούνται νόμιμες και κανονικές, κατά παρέκκλιση της κείμενης νομοθεσίας, οι δαπάνες της Γενικής Γραμματείας Αντεγκληματικής Πολιτικής και πολλές-πολλές άλλες διατάξεις, πραγματικά ο χρόνος μιας συνεδρίασης δεν είναι αρκετός, στα άλλα ζητήματα θα πρέπει να μπούμε πιο αναλυτικά στις επόμενες συνεδριάσεις, ζητήματα για τις αποστάσεις του Προσωπικού που υπηρετεί στα Σωφρονιστικά Καταστήματα και μια καινοτόμα διάταξη- ίσως, αν θέλετε έρχεται με κάποια καθυστέρηση- όπου φέρνει τη Γενική Γραμματεία Προστασίας Κρισίμων Οντοτήτων, μια ανάγκη για την Πολιτεία μας, για το κράτος μας, να προστατεύσουμε τις κρίσιμες και νευραλγικές Οντότητες και Υπηρεσίες της χώρας και πλέον θα υπάγεται στο Υπουργείο Προστασίας του Πολίτη, το οποίο καλείται έτσι, οριζόντια πλέον, σε συνεργασία και σε σύμπραξη και με τα άλλα Υπουργεία, να την εφαρμόσει, σε εφαρμογή και σχετικής ευρωπαϊκής υπόδειξης.

Επέρχονται, τέλος, τροποποιήσεις στο άρθρο 187γ΄, για τη χορήγηση ευεργετημάτων υπό τις, ρητά και αυστηρές οριζόμενες, προϋποθέσεις για τους υπαίτιους εγκλημάτων τρομοκρατικών ενεργειών και εγκληματικής οργάνωσης, αυτό, που κατά την αντιστοιχία μας παραπέμπει στο «whistleblowers», αυτοί που εισφέρουν και βοηθούν ουσιαστικά στην εξάρθρωση τέτοιων εγκληματικών πράξεων. Παρατείνονται από τη λήξη τους ως την οριζόμενη ημερομηνία, η προθεσμία υποβολής αίτησης από τον εργοδότη για εργαζόμενους από τρίτες χώρες.

Έρχομαι, λοιπόν, στις διατάξεις για τους πυροσβέστες. Αυτό είναι ένα ζήτημα που έχει απασχολήσει και αυτή την Επιτροπή και συνολικά το Κοινοβούλιό μας, για τους απασχολούμενους στα Πυροσβεστικά Σώματα, τους περιοδικά εργαζόμενους εκεί, με τις γνωστές συμβάσεις ορισμένου χρόνου. Εκεί έχουμε μία επέκταση, δεδομένου ότι αλλάζουν και τα κλιματικά δεδομένα- οι συνθήκες και οι ανάγκες- άρα πηγαίνουμε σε οκτάμηνη απασχόληση και εφαρμόζονται βέβαια και οι γνωστές παρεμβάσεις που και στο παρελθόν είχαν υιοθετηθεί και εφαρμοστεί και επέρχονται τροποποιήσεις στο άρθρο 38 του ν.4892/2022.

Συστήνονται τέσσερις νέες ειδικές μονάδες επιχειρήσεων, οι γνωστές ΕΜΟΔΕ και πλέον εξαπλώνονται και καλύπτουν συνολικά την επικράτεια. Νομίζω, ότι είναι πάρα πολύ σημαντικές οι ρυθμίσεις, αλλά θα τις αναλύσουμε αφού έρθει και η πολιτική ηγεσία του αρμόδιου Υπουργείου για να τις παρουσιάσει.

Θεωρώ, ότι εδώ πραγματικά υπάρχει μία μεγάλη τομή, υπάρχει μία μεταρρύθμιση και στον τρόπο λειτουργίας της Ελληνικής Αστυνομίας η οποία καλείται πραγματικά να εκσυγχρονιστεί, να αναδιαρθρωθεί, να διαμορφώσει έτσι τις υπηρεσίες της προκειμένου να καλύπτονται με επάρκεια οι ανάγκες και το αίσθημα ασφάλειας των συμπολιτών μας, το αίσθημα ασφάλειας που δεν αφορά μόνο τις εγκληματικές πράξεις, το ποινικό φαινόμενο, αλλά άπτεται και αφορά και επηρεάζει τη συνολική λειτουργία του κράτους. Το αίσθημα ασφάλειας είναι σημαντικό και στην αναπτυξιακή πορεία της χώρας. Θεωρώ, ότι οι ρυθμίσεις που εισάγονται είναι ψύχραιμες, είναι σταθμισμένες, απαντούν σε ζητήματα που αφορούν και τα τρία επίπεδα της αντεγκληματικής πολιτικής και μπορούν να τύχουν υποστήριξης από όλες τις πλευρές του Κοινοβουλίου.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Τον λόγο έχει ο Εισηγητής της Μειοψηφίας, κ. Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ (Εισηγητής της Μειοψηφίας)**: Συζητάμε ένα νομοσχέδιο σήμερα, βεβαίως αφού ήμασταν μάρτυρες πριν λίγες ημέρες ενός προβληματικού μάλλον σχεδιασμού ή και ελλειμματικού σε σχέση με τον τρόπο προστασίας των μεγάλων συγκεντρώσεων των πολιτών για τα Τέμπη. Το νομοσχέδιο που συζητούμε σήμερα αποτελεί μια πολυνομοθετική παρέμβαση, πιστή στην αρχή της επικοινωνιακής σκοπιμότητας της Κυβέρνησης και έρχεται να καλύψει την αποδεδειγμένη αποτυχία σχετικά με την ασφάλεια των πολιτών. Δεν εισάγεται κατά τη γνώμη μας τίποτα το καινούργιο, δεν θεραπεύονται οι παθογένειες και βεβαίως αφήνονται τα χρονίζοντα προβλήματα.

Κορωνίδα θα πω της αποτυχίας αυτής, είναι το οργανωμένο έγκλημα το οποίο σαρώνει και δεν αναφέρω μόνο το εσωτερικό αλλά και το διεθνές. Όμως η αποτυχία της Κυβέρνησης φαίνεται και από το γεγονός ότι το Υπουργείο αυτοβούλως αναθεωρεί την ίδια τη στάση του. Νομοσχέδια του ίδιου Υπουργείου καταργούνται. Νόμοι είχαν ψηφιστεί και πριν λίγους μήνες πάνω σε συγκεκριμένα ζητήματα και δεν πράττεται ότι πράττεται σήμερα μεταρρυθμιστικά, αλλά μόνο επικοινωνιακά, γιατί διαφορετικά θα δινόταν μια άλλη ουσιαστική βαρύτητα στο νομοσχέδιο και δεν θα αυτοαναιρούνταν.

Αυτά τα αναφέρω γιατί γίνεται εισήγηση ενός νομοσχεδίου και ψηφίζονται νόμοι που δεν έχουν τεθεί καν σε εφαρμογή. Θα ρωτήσω καλόπιστα - γιατί μας ενδιαφέρει η Ελληνική Αστυνομία - που είναι η περιβόητη πανεπιστημιακή αστυνομία, για την οποία έδωσε μάχη η Κυβέρνηση «erga omnes» για να θεσμοθετηθεί; Άφαντη. Που είναι η ομάδα διαχείρισης και οριοθέτησης συναθροίσεων, η ΟΔΟΣ που θα ασχολούνταν υποτίθεται αποκλειστικά και μόνο με τις πορείες; Διατάξεις που τέθηκαν σε εφαρμογή από το 2020, έπρεπε να τεθούν. Δυστυχώς και αυτοί άφαντοι.

 Κύριε Υπουργέ, το Υπουργείο Προστασίας του Πολίτη - θα το πω και ας με διορθώσετε - είναι Υπουργείο «Πρόσληψης του Πολίτη και Κέντρο Εξυπηρέτησης Πελατειακών Σχέσεων». Είναι πράγματι απορίας άξιο γιατί δυσκολεύεστε εμφανώς να εντοπίσετε και να απαλλάξετε από τα χρόνια προβλήματα την Ελληνική Αστυνομία και να δημιουργήσετε επιτέλους ένα σώμα απαλλαγμένο γραφειοκρατικών αγκυλώσεων, που να χαρακτηρίζεται από επιχειρησιακή ετοιμότητα στις σύγχρονες προκλήσεις με ότι αυτό συνεπάγεται για την εκπαίδευση του προσωπικού, αλλά ταυτόχρονα - και είναι μείζον και μας ενδιαφέρει - να χαίρει και της εμπιστοσύνης των πολιτών. Είναι εδώ και αρκετό καιρό ένας προβληματισμός σχετικά με την Ελληνική Αστυνομία. Εξηγούμαι γιατί το λέω. Ενδεικτικά θα σας πω εννέα λόγους, αλλά μπορεί να είναι κι άλλοι. Πρώτον, η διαφθορά και η «χαλαρή αντιμετώπιση» επίορκων αστυνομικών, προφανώς λόγω παραθύρων τα οποία υπάρχουν στον πειθαρχικό κώδικα.

Δύο. Περιπτώσεις αυταρχικής συμπεριφοράς, υπέρβασης των ορίων και παραβιάσεις ανθρωπίνων δικαιωμάτων κυρίως σε βάρος αλλοδαπών οικονομικών μεταναστών αλλά και ημεδαπών. Δεν το λέω εγώ, αλλά τεκμηριώνεται από τις διαδοχικές και διαχρονικές εκθέσεις του Συνηγόρου του Πολίτη και άλλων φορέων.

Τρία. Η αναξιοκρατία που δεσπόζει και ο παραμερισμός πολλών ικανών αξιωματικών στις προαγωγές και τοποθετήσεις με κριτήρια, δυστυχώς, την κομματική ταυτότητα ή κάποιες άλλες «πελατειακές» σχέσεις.

Τέσσερα. Διαφορετικές ταχύτητες στο εισαγωγικό σύστημα στις Αστυνομικές Σχολές που έχει το αποτέλεσμα η εισαγωγή ατόμων αρκετά μέτριων ή ακατάλληλων για το συγκεκριμένο επάγγελμα το οποίο χαρακτηρίζεται από ιδιαίτερες καταστάσεις και απαιτεί συγκεκριμένες δεξιότητες.

Πέμπτον. Καταστρατηγείται προσωπικό σε υπηρεσίες γραφείου ή φύλαξη «υψηλών» προσώπων.

Έκτον. Πρόβλημα νοοτροπίας και εργασιακής κουλτούρας της Ελληνικής Αστυνομίας. Έβδομο, πολύ σημαντικό. Έλλειψη κοινωνικής αναγνώρισης. Δυστυχώς, και θα αναφερθώ πιο συγκεκριμένα για στοιχεία που έχει προβεί η έρευνα της Kapa Research που απασχολεί πάρα πολύ σοβαρά το μέσο χαμηλόβαθμό και χαμηλόμισθο αστυνομικό που καλείται σε πολλές περιπτώσεις να διακινδυνεύσει τη σωματική του ακεραιότητα ακόμα και τη ζωή του. Και είναι πολλά τα παραδείγματα. Να αναφερθώ στο οργανωμένο έγκλημα που όπως προανέφερα καλπάζει και ιδιαίτερα εδώ στην Αττική πόσες στιγμές δολοφονίες έχουμε τα τελευταία 3 έτη; Πάνω από 35 ίσως και έχουν σημειωθεί μέχρι και μέρα μεσημέρι και ξεκαθαρίζονται λογαριασμοί, το έχει πει και ο Υπουργός, είναι όμως ένα δεδομένο.

Ένατον. Η έξαρση και συχνότερη εμφάνιση σύγχρονων μορφών εγκληματικότητας. Ενδοοικογενειακή βία, βία ανηλίκων που χρήζουν πρόληψης και δεν αντιμετωπίζεται μόνο κατασταλτικά, δυστυχώς, όπως γίνεται.

Εγώ θεωρώ ότι η Ελληνική Αστυνομία, και θεωρούμε ότι η Ελληνική Αστυνομία ως ΠΑΣΟΚ αποτελεί θεσμό που βρίσκεται καθημερινά εμπλεκόμενος στην ιδιωτική και δημόσια σφαίρα. Γι’ αυτούς τους λόγους η κοινωνία θέτοντας τις στο μικροσκόπιο θα πρέπει να τη βλέπει σαν Σώμα άξιο εμπιστοσύνης που αποπνέει μόνο ασφάλεια, γιατί πιστεύουμε ότι η Ελληνική Αστυνομία αποτελεί βασικό πυλώνα του δημοκρατικού συστήματος.

Όμως αυτή η Kapa Research με έρευνα που είχε κάνει με τίτλο «Αξιολόγηση σημαντικών θεσμών της 3ης Ελληνικής Δημοκρατίας- 50 χρόνια από τη Μεταπολίτευση» τι είπε; Είπε ότι το 54% εμπιστεύεται την Αστυνομία λίγο έως καθόλου, ενώ μόλις σε 24% αποπνέει ασφάλεια. Όχι γιατί ευθύνονται οι αστυνομικοί αλλά και η πολιτεία γιατί δεν επικουρεί, κατά τη γνώμη μας, το ρόλο της Αστυνομίας σωστά ώστε να λειτουργεί αποτελεσματικά και κατά συνέπεια να απολαμβάνει και της εμπιστοσύνης, της οφειλόμενης εμπιστοσύνης, των πολιτών.

Και, βεβαίως, από τη μελέτη του νομοσχεδίου, κυρίες και κύριοι συνάδελφοι, προκύπτει για μια φορά ακόμη ότι η Κυβέρνηση εμμένει στη λογική του συγκεντρωτισμού κατά τη γνώμη μας. Παρόλο που αποδεδειγμένα το συγκεκριμένο μοντέλο διακυβέρνησης του επιτελικού κράτους που μετεξελίχθηκε- εμείς το λέμε ότι αυτό το επιτελικό κράτος δυστυχώς, δυστυχώς- σε επιτελικό φιάσκο κι έχει παταγωδώς αποτύχει. Είχα πει τότε στον κ. Υπουργό, όταν συζητήθηκε το επιτελικό κράτος, έχει γίνει κάποια προσομοίωση σε κάποιο σπουδαστήριο Σχολής Δημόσιας Διοίκησης ή Νομικής Σχολής προσομοίωση αυτών που ζητάτε για να δούμε τι θα βγάλει; Και δεν μου απάντησε τότε ο κ. Γεραπετρίτης, γιατί ήταν μείζονα τα ερωτήματα και να που τα βλέπουμε σήμερα.

Και εδώ, λοιπόν, διαπιστώνουμε μια υπερσυγκέντρωση αρμοδιοτήτων στο κέντρο και απόλυτο έλεγχο κομβικών υπηρεσιών από την υψηλότερη βαθμίδα της ιεραρχίας. Ο Υπηρεσιακός Υπαρχηγός αποδυναμώνεται καθότι οι κρίσιμες υπηρεσίες υπάγονται απευθείας στον κ. Αρχηγό, ενώ ο Επιτελικός Υπαρχηγός απλά διευθύνει τις υπηρεσίες του επιτελείου όπως έκανε πριν ο Προϊστάμενος του επιτελείου. Και αιτιολόγηση είναι ότι ακολουθείται πράγματι ένα γαλλικό μοντέλο διοίκησης, πιστεύουμε ότι δεν πείθει αυτό αλλά δεν πιστεύω να είναι και τόσο ακριβές.

Οι Γενικοί Διευθυντές, κυρίες και κύριοι συνάδελφοι, στη Δημόσια Διοίκηση στα όλα τα άλλα Υπουργεία αποτελούν ναι ή όχι- οι Γενικοί Διευθυντές- την υψηλότερη βαθμίδα υπηρεσιακής διοίκησης; Επιτελούν. Στο προτεινόμενο νομοσχέδιο, τι έχουμε; Έχουμε ιεραρχικά πάνω από τους Γενικούς Διευθυντές θα υπάρχουν οι Υπαρχηγοί και μετά ο Αρχηγός. Το ζητούμενο, λοιπόν, σήμερα σύμφωνα και με την παγκόσμια βιβλιογραφία- εγώ θα το πω και οι νέες σύγχρονες μορφές διοίκησης είναι η μείωση των επιπέδων της διοίκησης όχι η εξάπλωση και όχι η αύξησή τους. Εμμένετε, δυστυχώς, με αυτό το σχέδιο σε πεπερασμένα μοντέλα διοίκησης που δεν έχουν τίποτα ωφέλιμο να προσδώσουν στην Ελληνική Αστυνομία.  Γιατί εάν γνωρίζουμε τρόπους σύγχρονης διακυβέρνησης, γενικές αρχές σύγχρονης διακυβέρνησης, είναι φανερό ότι το νυν εφαρμοζόμενο αλλά και πολύ περισσότερο αυτό που θα προτείνεται ως μοντέλο διοίκησης είναι σε πλήρη αντίθεση με τη διεθνώς παραδεκτές σύγχρονες μορφές διαχείρισης.

Αποτελεί, κατά τη γνώμη μας, τεράστια οπισθοδρόμηση και πάρα πολύ σοβαρή αντιμεταρρύθμιση η υπερσυγκέντρωση και υπαγωγή κρίσιμων υπηρεσιών απευθείας στον Αρχηγό της Ελληνικής Αστυνομίας και τίθενται και ερωτήματα.

Πρώτον, θα ήθελα μία απάντηση, γιατί καλόπιστα μιλάμε, δεν υπάρχει εμπιστοσύνη στα κατώτερα του Αρχηγού Κλιμάκια Διοίκησης, όπως οι Υπαρχηγοί και οι άλλοι Αντιστράτηγοι ή Υποστράτηγοι;

Δεύτερον, θέλετε να υπάρχει απόλυτος έλεγχος αυτών των κρίσιμων υπηρεσιών από το υψηλότερο επίπεδο διοίκησης και αν ναι, το θέλετε, ας εξηγηθεί εδώ στην Επιτροπή γιατί; Γιατί ό,τι και αν συμβαίνει και όποιο και αν είναι το σκεπτικό θα ήταν χρήσιμο να θυμίσουμε ότι η απευθείας υπαγωγή κρίσιμης υπηρεσίας και αναφέρομαι στην Εθνική Υπηρεσία Πληροφοριών σε ανώτερο επίπεδο της εκτελεστικής εξουσίας και αναφέρομαι στον Πρωθυπουργό, δεν έκανε καλό ούτε στον ίδιο, αλλά ούτε και στη δημοκρατία μας.

Εντάξει, τις υποκλοπές τις γνωρίζετε, δεν χρειάζεται να πω τίποτα περισσότερο. Θα πω όμως ότι η εκτελεστική εξουσία δεν πρέπει να φοβάται την αποκέντρωση και την αποσυγκέντρωση της εξουσίας, μια ορθά οργανωμένη και δομημένη.

Ο συγκεντρωτισμός, λοιπόν, που επιχειρείται εδώ κατά κόρον με το υπό συζήτηση νομοσχέδιο έχει ένα μοναδικό στόχο, την απομάκρυνση του πολίτη και των επαγγελματιών αστυνομικών από τη λογική της συμμετοχής, της ενεργοποίησης και της υπευθυνότητας. Επιπλέον, το Υπουργείο με το προτεινόμενο σχέδιο νόμου δεν λαμβάνει κανένα μέτρο, κατά τη γνώμη μας, για τη σύγχρονη αξιολόγηση του προσωπικού και ιδιαίτερα των αξιωματικών και είναι κοινό μυστικό ότι για να ανέβεις από Ταξίαρχος και πάνω Ανώτατος Αξιωματικός δεν είναι το μοναδικό προσόν, αλλά πρέπει να υπάρχουν κάποιες γνωριμίες. Ακόμα θα ήταν χρήσιμο, ας μας γνωστοποιηθεί έστω, ένα μέτρο που θα αξιολογεί ουσιαστικά και μετρήσιμα την απόδοση και τα ουσιαστικά και τυπικά προσόντα των στελεχών που είναι έρμαια των διαθέσεων των διαφόρων παραγόντων, γιατί ειλικρινά ψάχνουμε να βρούμε από το νομοσχέδιο πώς βγαίνει αυτή η αξιολόγηση.

Τώρα όσον αφορά την Αστυνομική Ακαδημία, όπου έχω μπερδευτεί, βεβαίως, και το λέω «μπέρδεμα», γιατί με το νόμο 4962/2022 για την Αστυνομική Ακαδημία που πριν κάποιους μήνες συζητήθηκε και ψηφίστηκε από τους περισσότερους, ήταν ένα προϊόν από ότι έγινε γνωστό που υπήρχε μια διαβούλευση με την Αστυνομική Κοινότητα. Καταργήθηκε με τις διατάξεις και δεν μιλάμε για κάτι διαφορετικό, όμως αυτό που συζητείται σήμερα δεν έχει συζητηθεί ούτε έχει γίνει επεξεργασία, όπως είχε προηγηθεί με τις διατάξεις του ν. 49 62/292222 και θα θέλαμε βεβαίως κάποιο πειστικό επιχείρημα.

Δυόμισι χρόνια πέρασαν περίπου, τι συνέβη στα δυόμισι χρόνια;

Πώς έγινε η αξιολόγηση, τι έχει γίνει και αναθεωρούμε όλα αυτά τα πράγματα και ερχόμαστε και ζητάμε κάτι διαφορετικό;

Ή τι είναι αυτό το οποίο δεν προέβλεπε το άλλο και τι είναι το καινούργιο σήμερα;

Συν τοις άλλοις, με αυτή την προτεινόμενη εκπαιδευτική μεταρρύθμιση είναι εξαιρετικά πιθανό και υπάρχει φόβος πλείστον για το ενδεχόμενο απώλειας της ακαδημαϊκής ισοτιμίας της Σχολής των Αξιωματικών η οποία μέχρι και σήμερα διασφαλιζόταν.

Αρνητικά γεγονότα θα το πω τι αποτελούν;

Αφενός η παράλειψη της δυνατότητας διεξαγωγής αυτοτελών προγραμμάτων μεταπτυχιακών σπουδών από τη Σχολή Αξιωματικών της Ελληνικής Αστυνομίας. Έτσι φαίνεται.

Επίσης, η μη αναγνώριση του διπλώματος μεταπτυχιακών σπουδών από τη Σχολή Εθνικής Ασφάλειας παρά την ισότιμη φοίτηση με άλλα ΑΕΙ και ΑΣΕΙ, καθώς η Αστυνομική Ακαδημία δεν έχει τη δυνατότητα διεξαγωγής αυτών των νέων προγραμμάτων μεταπτυχιακών σπουδών, όπως, επίσης, κυρίες και κύριοι συνάδελφοι, το γεγονός ότι δεν έχει ανεξαρτητοποιηθεί δημοσιονομικά το νομικό πρόσωπο της Αστυνομικής Ακαδημίας από την Ελληνική Αστυνομία και το Υπουργείο, δημιουργώντας έτσι το δικό του Λογιστήριο που θα διαχειρίζεται τον αυτοτελή προϋπολογισμό του, τις προμήθειές του και πάσης φύσεως οικονομικά θέματα που μέχρι σήμερα διαχειριζόταν εξολοκλήρου η Ελληνική Διεύθυνση Οικονομικών Υπηρεσιών.

Βεβαίως, βλέπουμε ότι για μια ακόμη φορά οι αλλαγές στην εκπαίδευση είναι δεμένες με το παρελθόν και αποτελούν δειλές συμπληρώσεις ή αναπληρώσεις ενός παθογενούς συστήματος από το οποίο δεν αποφοιτούν επαγγελματικά και υψηλού επιπέδου καταρτισμένα στελέχη, αλλά ένστολοι που έχουν όλη την καλή διάθεση να ανταποκριθούν στο δύσκολο ρόλο, αλλά χωρίς εφόδια, χωρίς επιστημοσύνη και χωρίς το κύρος που οφείλει να τους δώσει η πολιτεία και έχει υποχρέωση η πολιτεία.

Εμείς πιστεύουμε στην πανεπιστημιακή εκπαίδευση των Δόκιμων Αξιωματικών, τη διασύνδεση της σχολής με τα ομοειδή πανεπιστήμια, με τη Νομική, με τις σχολές Διοίκησης Επιχειρήσεων και λοιπά παρεμφερή, στην ακαδημαϊκή εκπαίδευση, στον εκσυγχρονισμό του εκπαιδευτικού προγράμματος και στην πανεπιστημιακή διοίκηση του Ιδρύματος, όχι άλλου είδους διοίκηση, όπως είναι με το συγκεκριμένο νομοσχέδιο. Έτσι, μιλάμε για ανώτατη εκπαίδευση και έτσι, μιλάμε για διάφορες διασυνδεσιμότητες που οφείλουν να υπάρχουν και εδώ δεν υπάρχουν.

Επίσης, πιστεύουμε και στη μία είσοδο όλων των αστυνομικών στην Αστυνομία, φυσικά με πανελλαδικές εξετάσεις σε κάθε επίπεδο και στη μία υπηρεσιακή εξέλιξη, με σύγχρονη μέθοδο αξιολόγησης και με εργαλεία διοίκησης μέσω στόχων, προσμέτρηση ατομικών και τυπικών και ουσιαστικών προσόντων, με όλες τις σύγχρονες μεθόδους διοίκησης και αξιοκρατίας που ισχύουν και στον δυτικό κόσμο.

Κυρίες και κύριοι συνάδελφοι, είναι χαρακτηριστικό ότι στο συγκεκριμένο νομοσχέδιο, σε κάθε άρθρο και εδάφιο τονίζεται μια λέξη «δίωξη» και πάλι «δίωξη». Διαπιστώνεται, όμως, ότι σε πολύ ελάχιστες περιπτώσεις βλέπουμε να απαντάται ο όρος «πρόληψη», που για εμάς είναι η βάση πάνω στην οποία πρέπει να χτίσουμε ένα σύγχρονο οικοδόμημα κοινοτικής, αποτελεσματικής και σύγχρονης Αστυνομίας που θα στέκεται δίπλα στον πολίτη και όχι απέναντι σε πολίτη. Και αυτό, φυσικά αφορά και την πολυδιαφημισμένη διάταξη για την κοινωνική αστυνόμευση, που παρουσιάζεται για καινοτομία καθώς νομοθετείται, αλλά κατόπιν εμφάνισης και έξαρσης των προβλεπόμενων φαινομένων και όχι προληπτικά και, βέβαια, πολύ αργά. Επισημαίνουμε σε αυτό το θέμα και τον αδόκιμο τίτλο «κοινωνική αστυνόμευση», ίσως να πούμε κι άλλα πολλά στην επόμενη συνεδρίαση. Στη διεθνή βιβλιογραφία εξ όσον σεμνά είδαμε και στην πρακτική υιοθετείται ένα μοντέλο που λέγεται «κοινοτική αστυνόμευση», όχι «κοινωνική αστυνόμευση».

Όσον αφορά τώρα στην ίδρυση του Συνηγόρου του Πολίτη, επειδή αναφερόμαστε και στα Σωφρονιστικά Καταστήματα, μετά από αυτοψία της Ευρωπαϊκής Επιτροπής για την πρόληψη των βασανιστηρίων και της απάνθρωπης ή εξευτελιστικής μεταχείρισης ή τιμωρίας «CPT» στα Ελληνικά Καταστήματα Κράτησης, επισημαίνει, κυρίες και κύριοι συνάδελφοι, την έλλειψη στρατηγικού σχεδιασμού για την αντιμετώπιση των συστημάτων και των συστηματικών ελλείψεων του Ελληνικού Σωφρονιστικού Συστήματος, όπως είναι η χρόνια έλλειψη προσωπικού, η ανεπαρκής υγειονομική περίθαλψη και τα συνεχιζόμενα υψηλά επίπεδα εκφοβισμού και βίας των κρατουμένων. Και όπως φαίνεται η «CPT» εστιάζει στο πρόβλημα του υπερπληθυσμού και στα Καταστήματα Κράτησης. Ειδικότερα, η «CPT» επισημαίνει ότι αποτελεί την πολιτική επιλογή της Ελληνικής Κυβέρνησης να προωθεί μια ποινική πολιτική, με ποινές πολύ μεγαλύτερες από τον ευρωπαϊκό μέσο όρο, την ίδια στιγμή που τα ποσοστά αποφυλάκισης είναι χαμηλότερα από τον ευρωπαϊκό μέσο όρο.

Κύριε Πρόεδρε, κλείνοντας, θα έλεγα ότι η προωθούμενη αναδιάρθρωση των αστυνομικών υπηρεσιών γίνεται μονομερώς, προωθείται μονομερώς και χωρίς διάλογο και επιστημονική τεκμηρίωση και τεχνηέντως επιχειρείται από την Κυβέρνηση, δυστυχώς, η επικοινωνιακού χαρακτήρα και μόνο αντιμετώπιση των προβλημάτων της ασφάλειας.

Αντί να έχει καταστεί σαφές το νέο δόγμα εσωτερικής ασφάλειας, με επαναπροσδιορισμό του ρόλου της Ελληνικής Αστυνομίας, την απεμπλοκή από ξένα προς την αποστολή της έργα και τον καθορισμό συνεργασίας με άλλες υπηρεσίες ασφαλείας και αρχές πολιτικής προστασίας, διαπιστώνουμε με απογοήτευση: Πρώτον, λαμβάνονται καίριες αποφάσεις για την κατάργηση υπηρεσιών, είτε για συγχώνευση υπηρεσιών, είτε για δημιουργία νέων υπηρεσιών, χωρίς ένα μακροπρόθεσμο πρόγραμμα πολιτικής προσλήψεων και εξειδίκευσης νέων αστυνομικών, όπως επίσης και επιχειρείται η ανακύκλωση και επιβάρυνση του ανθρώπου, του υπάρχοντος, του υφιστάμενου δυναμικού με απαράδεκτες μετακινήσεις, αποσπάσεις και, μάλιστα, όπως είναι γνωστό, τα επόμενα χρόνια θα υπάρξουν και αθρόες συνταξιοδοτήσεις.

Τώρα η οργανωτική διάρθρωση των αστυνομικών υπηρεσιών, δεν εδράζεται επί πραγματικών δεδομένων και αναγκών της αστυνόμευσης ανάλογα με τα προβλήματα της κάθε περιοχής και σε συνεργασία με τους θεσμούς της Αυτοδιοίκησης και την επιστημονική κοινότητα, αλλά γίνεται επίκληση ελλειμματικών στοιχείων ως προς την πραγματική έκταση της εγκληματικότητας, είτε γίνεται επικοινωνιακή διαχείριση της υπάρχουσας αστυνομικής δύναμης και του πού και πώς, ακριβώς, απασχολείται αυτή.

Εμείς όσον αφορά το συζητούμε το νομοσχέδιο, θεωρούμε ότι είναι μια πρόχειρη επικοινωνιακή και άνευ ουσίας νομοθέτηση που δεν έχει τίποτα να προσδώσει στην Ελληνική Αστυνομία.

Δυστυχώς, κυρίες και κύριοι συνάδελφοι, στη μέγγενη του συγκεντρωτισμού και της αναποτελεσματικότητας του Επιτελικού Κράτους έχει εγκλωβιστεί και το Υπουργείο Προστασίας του Πολίτη.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Ευχαριστούμε πάρα πολύ τον κ. Μουλκιώτη από το ΠΑΣΟΚ και να προχωρήσουμε στον κ. Μπάρκα από το ΣΥΝΑΣΠΙΣΜΟ.

**ΚΩΝΣΤΑΝΤΙΝΟΣ ΜΠΑΡΚΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Κύριε Πρόεδρε, ξεκινώντας την τοποθέτησή μου, θα ήθελα να πω ότι σήμερα η συνεδρίαση γίνεται υπό το βάρος μιας ακόμα γυναικοκτονίας. Μετράμε ακόμα μία στη Θεσσαλονίκη. Μια γυναίκα έχασε τη ζωή της από το χέρι ενός άνδρα. Φαντάζομαι ότι κάποια στιγμή ως Ελληνικό Κράτος, ως άνθρωποι οι οποίοι νομοθετούμε για την υπεράσπιση της ζωής, θα σταθούμε στο ύψος των περιστάσεων και θα κάνουμε πράξη αυτό που και ο νομικός κλάδος της χώρας επιθυμεί, την αναγνώριση της γενοκτονίας ως αυτοτελές αδίκημα. Εύχομαι, πραγματικά, να μην ξανασυμβεί. Το έχουμε πει πολλές φορές, βέβαια. Τουλάχιστον 80 γυναίκες έχουν χάσει τη ζωή τους τα τελευταία 4 χρόνια - μπορεί να κάνω λάθος, βέβαια, στον αριθμό, έχει χαθεί ο αριθμός - και για εμάς που μεγαλώνουμε κορίτσια, για όλους εμάς που μεγαλώνουμε κορίτσια, ανεξαρτήτου παράταξης, ο φόβος πολλαπλασιάζεται.

Επίσης, από το βήμα αυτό μου δίνεται η ευκαιρία και επειδή είναι τέτοιο το περιεχόμενο του νομοσχεδίου, να ευχαριστήσω από τα βάθη της καρδιάς μου τους αστυνομικούς του Α.Τ. Χολαργού-Παπάγου, μιας και προχθές βρέθηκα κι εγώ θύμα της καθημερινής εγκληματικότητας στην πολυκατοικία όπου διαμένω. Ευχαριστώ πάρα πολύ για την συμπαράσταση, για το έργο τους, για όλη την προσπάθεια την οποία έκαναν τα παιδιά και θα τα πω στη συνέχεια για αυτό.

Κύριε Πρόεδρε, συζητάμε ένα νομοσχέδιο, το οποίο έχει 213 άρθρα, ένα «πολυνομοσχέδιο» θα έλεγε κανείς, σωστά είπε ο συνάδελφος της Πλειοψηφίας, έχει πολλά Υπουργεία. Από πού να ξεκινήσει κανείς; Με έναν «παχύ» τίτλο: «Αναδιοργάνωση της δομής της Ελληνικής Αστυνομίας και αναβάθμιση της εκπαίδευσης του ένστολου προσωπικού της». Είναι η πρώτη παράγραφος από τον τίτλο. Θα περίμενε κανείς, όντως, να δει αυτή την αναδιάρθρωση της Ελληνικής Αστυνομίας στη δομή. Μια Αστυνομία η οποία με αυτό το νομοσχέδιο θα μπορούσε να σταθεί στο ύψος των αναγκών της, να προστατεύσει, δηλαδή, να δώσει την απαραίτητη αίσθηση ασφάλειας προς τους πολίτες της χώρας, αλλά και οι ίδιοι οι αστυνομικοί να προστατεύσουν το δικό τους εργασιακό περιβάλλον.

Μόνο και μόνο, όμως, παρατηρώντας ή διαβάζοντας - αν θέλετε - τα σχόλια, τα οποία κατατέθηκαν στη διαβούλευση, θα δει κανείς ότι καμία σχέση δεν έχει το νομοσχέδιο αυτό με τον τίτλο. Ένα νομοσχέδιο το οποίο διαβουλεύτηκε χωρίς τους συνδικαλιστικούς φορείς. Είναι ορισμένα από τα σημεία της κριτικής, η οποία έγινε στη διαβούλευση. Ένα σχέδιο νόμου, το οποίο είναι ένα νομικό κείμενο χωρίς αρχή, μέση και τέλος. Δυστυχώς, ένα υπό διαβούλευση νομοσχέδιο, το οποίο δεν έλαβε καμίας γνώμης από τους φορείς, από τους ανθρώπους, στους οποίους αναφέρεται και μια σειρά σχολίων.

Θα ήθελα να ξεκινήσω, για να ολοκληρώσω με το ουσιαστικό Υπουργείο, δηλαδή με το Προστασίας του Πολίτη, με κάποιες παρατηρήσεις σε σχέση με τις αλλαγές που γίνονται, που, κανονικά, θα έπρεπε να είναι του Υπουργείου Δικαιοσύνης, γιατί έχουμε ακόμα μία αλλαγή στους 2 Ποινικούς Κώδικες της χώρας.

Έχουμε χάσει το μέτρημα για τις πόσες αλλαγές θα κάνετε στους Ποινικούς Κώδικες. Νομίζω ήταν και ο συνάδελφος, εδώ, Εισηγητής σε ένα άλλο νομοσχέδιο, όπου ήμασταν μαζί για τις αλλαγές στους Ποινικούς Κώδικες. Αλλά, εδώ, πραγματικά, γεννάται η απορία για ποιον λόγο αλλάζετε και πάλι στους Ποινικούς Κώδικες. Τι σάς ωθεί στο να αλλάξετε τους Ποινικούς Κώδικες. Δεν σας φτάνουν οι 20 και πλέον αλλαγές; Δεν φτιάξατε έτσι το πεδίο, ώστε να μπαίνουν όλοι φυλακή, αυτοί οι οποίοι έχουν παραβατικότητα; Για ποιο λόγο κάνετε ακόμα μια αλλαγή;

Βεβαίως, η πολιτική διαφορά μας συνεχίζει σε σχέση με το πού πρέπει να ανήκει ο σωφρονισμός. Εμείς θεωρούμε ότι ο σωφρονισμός πρέπει να ανήκει στο Υπουργείο Δικαιοσύνης. Αυτό είναι αρμόδιο Υπουργείο για να μπορεί να διαχειρίζεται τα θέματα σωφρονισμού.

Εσείς θεωρείτε ότι ο σωφρονισμός πρέπει να ανήκει στο Υπουργείο Προστασίας του Πολίτη. Γι’ αυτό και φέρνετε αλλαγές, οι οποίες αλλάζουν το περιεχόμενο ακόμα και των νόμων που αφορούν στο σωφρονισμό. Αλλάζετε το χαρακτήρα των φυλακών. Καταργείται -κατά την άποψή μας- ο χαρακτήρας των Αγροτικών Φυλακών και οι διατάξεις που τις διαπερνούν. Κάνετε κλειστές τις Αγροτικές Φυλακές, δηλαδή αλλάζετε το χαρακτήρα αυτών.

Σε όλο τον κόσμο, οι αγροτικές φυλακές αναφέρονται κυρίως στους βαρυποινίτες, για το γεγονός ότι αυτοί οι ποινικοί δεν έχουν δυνατότητα καμία στο να βγουν από τις φυλακές και άρα σε αυτούς αναφέρονται. Εσείς αλλάζετε το χαρακτήρα των Αγροτικών Φυλακών, μάλλον γιατί έχουν γεμίσει οι ποινικές φυλακές. Δεν έχουν άλλους χώρους - το λένε όλοι αυτό το πράγμα. Άρα, θέλετε να βάλετε, στις Αγροτικές Φυλακές, ανθρώπους που δεν έχουν τη δυνατότητα αυτή.

Τώρα, δεν έχω να πω και πάρα πολλά πράγματα. Είναι εδώ και ο Γενικός Γραμματέας Αντεγκληματικής Πολιτικής. Είστε, τώρα, Γενικός Γραμματέας και η θέση αυτή είναι και λίγο ηλεκτρική, με την έννοια ότι αυτή, η οποία καθόταν πριν σε εσάς, δεν χαίρει και μεγάλης εκτίμησης ούτε στο χώρο της Νέας Δημοκρατίας, ούτε γενικώς στην κοινωνία. Αλλά δεν θα επεκταθώ, γιατί δεν σας αφορά εσάς. Δηλαδή, εσείς δεν έχετε καμία ευθύνη γι’ αυτό.

Τώρα θα μπω, κύριε Πρόεδρε, στη συνοπτική αξιολόγηση του νομοσχεδίου, που αφορά στο Υπουργείο Προστασίας του Πολίτη, με τον κίνδυνο να μην αναφερθώ σε όλα τα άρθρα, αλλά αυτό να το κάνω στις επόμενες συνεδριάσεις.

Κυρίαρχο γνώρισμα της πολιτικής Ηγεσίας του Υπουργείου Προστασίας του Πολίτη, τα τελευταία χρόνια, δυστυχώς, είναι το έλλειμμα στη χάραξη ουσιαστικής και αποτελεσματικής πολιτικής για την ασφάλεια των πολιτών. Η ανασφάλεια, την οποία βιώνουν οι Έλληνες στη χώρα μας, είναι δεύτερη στην αξιολόγηση, σε όλες τις δημοσκοπήσεις. Η Νέα Δημοκρατία εκλέχθηκε, το 2019, με σύνθημα «ασφάλεια για όλους». Αυτή τη στιγμή, χαρακτηρίζεται μια «ανασφάλεια για όλους», από το βαρύ έγκλημα έως και τη μικρή εγκληματικότητα. Αναφέρθηκα και στη δική μου περιπέτεια και δεν είναι μόνο η δική μου περιπέτεια. Εγώ είμαι ένας από τους πολλούς που, καθημερινά, βιώνουμε την ανασφάλεια.

Αυτό, λοιπόν, το σχέδιο νόμου, όπως κατατίθεται, κύριε Υπουργέ, δεν έχει καμία σχέση με τον τίτλο του, την Αναδιάρθρωση της δομής της Ελληνικής Αστυνομίας, παρά γίνεται ένα γενικό πασάλειμμα. Θα μπορούσα να πω ότι για τα μάτια του κόσμου είναι αυτές οι αλλαγές, τις οποίες θεωρείτε ότι μπορείτε να κάνετε.

Και προφανώς -επισημάνθηκε και από τον προηγούμενο Εισηγητή- αυτό που συμβαίνει είναι ότι όλη η εξουσία μεταφέρεται στον Υπουργό, κυρίως μέσα από τον Αρχηγό της Ελληνικής Αστυνομίας. Δηλαδή, δεν υπάρχει καμία αξιοκρατία, δεν υπάρχει καμία αξιολόγηση. Για τα μάτια του κόσμου είναι και τα λόγια του Πρωθυπουργού. Για τα μάτια του κόσμου είναι. Εδώ, έχουμε την όλη την εξουσία να πηγαίνει στον Αρχηγό της Ελληνικής Αστυνομίας και στον Υπουργό.

Εμείς θα περιμέναμε να γίνουν αλλαγές που πραγματικά θα ακουμπήσουν σε αυτά που ακόμα και οι συνδικαλιστικοί φορείς της Ελληνικής Αστυνομίας ζητούν. Η Ελληνική Αστυνομία, δηλαδή, να μην ασχολείται με άλλου είδους πράγματα, ακόμα και ως αναφορά στο νομοσχέδιο αλλά να κάνει τη δουλειά την οποία της πρέπει. Αυτή, δηλαδή, της υπεράσπισης της ασφάλειας των Ελλήνων πολιτών.

Θέλω αυτό, κύριε Υπουργέ, κύριε Πρόεδρε, να το συνδέσω με τις αλλαγές στις οποίες αναφέρεστε ότι θα κάνετε στις σχολές της Ελληνικής Αστυνομίας. Αλλάζετε τον νόμο, τον οποίο εσείς ψηφίσατε το 2022, δηλαδή ένα νόμο που φέρατε το 2022 και τον ψηφίσατε με στόμφο και με ουσιαστικό, κατ’ εσάς, τρόπο και αλλάζει όλη η δομή.

Πραγματικά, αναρωτιέται κανείς, για ποιο λόγο ψηφίσατε το νόμο του 2022;

Τι κάνατε ακριβώς;

Ψηφίσατε ένα νόμο, που ήταν ανενεργός για δύο χρόνια και τώρα έρχεστε να κάνετε τι;

Τι ακριβώς θα κάνετε;

Έχουμε πει πολλές φορές και είναι και αίτημα των συνδικαλιστικών φορέων της Ελληνικής Αστυνομίας, της ΠΟΑΣΥ, ότι θα πρέπει να υπερασπιστούμε ως νομοθετική εξουσία τις υπάρχουσες σχολές, να τις αναβαθμίσουμε. Την Σχολή Αξιωματικών της Ελληνικής Αστυνομίας να την κάνουμε πανεπιστημιακού τύπου, όπως είναι οι σχολές των άλλων σχολών αξιωματικών, που μπορούν να έχουν και αυτοτελή μεταπτυχιακά, δηλαδή να είναι ακαδημαϊκής καριέρας σχολές, να αναβαθμίσουμε τις σχολές της Ελληνικής Αστυνομίας.

Με έναν σχεδιασμό ακόμα και δεκαπενταετίας, εμείς έχουμε καταθέσει, κύριε Υπουργέ, τις προτάσεις μας, γιατί το κράτος έχει συνέχεια, να οργανώσουμε την Ελληνική Αστυνομία με εισαγωγή στις σχολές της Ελληνικής Αστυνομίας. Για παράδειγμα, χρειαζόμαστε, υπολογίζουμε ως κράτος ότι τα επόμενα 15 χρόνια, υπολογίζοντας και τις συνταξιοδοτήσεις των αστυνομικών, θα χρειαστούμε 15.000 αστυνομικούς. Άρα, κάθε χρονιά, κάθε χρόνο θα μπαίνουν στις σχολές της Ελληνικής Αστυνομίας 1.000 αστυνομικοί, για να μπορούμε να καλύψουμε τις ανάγκες της Ελληνικής Αστυνομίας.

Αυτό το πράγμα δε γίνεται και αυτό που παρατηρείται, κυρίως από την Κυβέρνησή σας, είναι να γίνονται bypass διαδικασίες για τις ανάγκες, να κάνουμε προσλήψεις για την Πανεπιστημιακή Αστυνομία.

Προσέξτε τώρα τι κάνατε με την Πανεπιστημιακή Αστυνομία. Νομοθετήσατε μετά βαΐων και κλάδων, δεν ξέρω ποιος ήταν Εισηγητής για να τον συγχαρούμε, την καταργήσατε πριν καν λειτουργήσει και την ενσωματώσατε στην Ελληνική Αστυνομία.

Με τι κίνδυνο;

Δημιουργήσατε ανασφάλειες σε τρεις κατηγορίες ανθρώπων. Πρώτον, στον πληθυσμό της χώρας, στους κατοίκους, γιατί βάλατε στο Σώμα της Αστυνομίας ανθρώπους οι οποίοι δεν έχουν την απαραίτητη εκπαίδευση, δυο μήνες εκπαίδευσης κάνανε αυτοί, δεν έκαναν παραπάνω. Άντε να κάνουν και λίγο παραπάνω τώρα που τους βάλατε στην Ελληνική Αστυνομία.

Τι είδους εκπαίδευση έχουν αυτοί για να μπουν στην ΕΛ.ΑΣ.;

Δεύτερον, δημιουργήσατε ανασφάλειες στους ίδιους αυτούς ανθρώπους, που τους πήρατε τάχα μου για την Πανεπιστημιακή Αστυνομία, οι οποίοι μπαίνουν σε ένα Σώμα που δεν το γνωρίζουν, δεν ξέρουν τι να κάνουν, δεν έχουν καμία γνώση του αντικειμένου.

Τρίτον, δημιουργείτε ανασφάλεια στους ήδη υπαλλήλους της Ελληνικής Αστυνομίας, οι οποίοι έχουν την εκπαίδευση και θα πρέπει να συνεργάζονται με ανθρώπους, με συναδέλφους τους, οι οποίοι δεν έχουν καμία εκπαίδευση.

Η κριτική αυτή ακούγεται από εμάς;

Όχι, είναι η απάντηση. Η κριτική αυτή ακούγεται από τους ίδιους τους αστυνομικούς, από τα ίδια τα συνδικαλιστικά όργανα της Ελληνικής Αστυνομίας.

Συμπερασματικά, λοιπόν και προσπαθώντας να διατηρήσω τον χρόνο μου, το σχέδιο νόμου δεν παρουσιάζει ενιαία μορφή προφανώς, είναι ατάκτως ερριμένα τα άρθρα. Είναι πολλά τα Υπουργεία τα οποία αναφέρονται, δεν έχει καμία συνοχή, είναι ένα τεράστιο νομοσχέδιο, το οποίο κινδυνεύει να είναι ένα άγνωστο κείμενο για αυτούς στους οποίους αναφέρεται.

Οι λύσεις οι οποίες θεωρεί το Υπουργείο ότι αποτυπώνονται, δεν βασίζονται σε κανένα στρατηγικό σχεδιασμό. Δεν έχει κανένα όραμα για την Ελληνική Αστυνομία, αλλά φαίνεται ότι έχουν αποτυπωθεί με βάση την ανθρωπογεωγραφία της Υπηρεσίας, την ανθρωπογεωγραφία της Ηγεσίας, της Πολιτικής Ηγεσίας του Υπουργείου.

 Είναι μια πρόχειρη και βεβιασμένη προσπάθεια και ένας φθηνός εντυπωσιασμός. Για να δείξει το κύρος, τάχα μου, της Πολιτικής Ηγεσίας του Υπουργείου σε σχέση με την Ελληνική Αστυνομία.

 Θα περιμέναμε, κύριε Υπουργέ, να φέρετε ένα αυτοτελές σχέδιο νόμου και όχι μια συρραφή άρθρων και προφανώς όχι περιεχόμενο άλλων νομοσχεδίων που πραγματικά να αποτυπώνει τα προβλήματα του Σώματος -είναι πολλά τα προβλήματα- και τη λύση των προβλημάτων αυτού. Όμως, δυστυχώς, για ακόμα μια φορά χρησιμοποιείτε και τον ρόλο σας, αλλά και την Ελληνική Αστυνομία για κομματικά και πολιτικά οφέλη.

 Εμείς θα είμαστε εδώ σε αυτή τη διαδικασία, θα καταθέσουμε και τις δικές μας προτάσεις για την «Ανασυγκρότηση και την Αναδιάρθρωση των Υπηρεσιών της Ελληνικής Αστυνομίας», ώστε πραγματικά να είναι αυτή η δομή όπου θα προστατεύει τους Έλληνες πολίτες, θα παρέχει προστασία στους πολίτες της χώρας και πραγματικά θα υπάρχει και αξιολόγηση, αλλά και, αν θέλετε, προστασία από περιστατικά τα οποία δεν είναι συμβατά με το πλήθος των Ελλήνων Αστυνομικών. Γιατί το λέω αυτό, κύριε Πρόεδρε και τελειώνω με αυτό: Αναφέρθηκε και ο προηγούμενος Εισηγητής-θα το έλεγα κάποια άλλη στιγμή, αλλά θέλω να το πω- το παράδειγμα, κύριε Υπουργέ που ο Αστυνομικός ο οποίος καταδικάστηκε για εκπόρνευση, θυμάστε την υπόθεση αυτή-να επιστρέφει στην Υπηρεσία του, έτσι όπως διαβάσαμε σε δημοσιεύματα, είναι, κ. Υπουργέ, κατάντια, κατά την άποψή μου για τις Δομές του Κράτους. Ευελπιστώ να μην ισχύει. Ευελπιστώ να μην ισχύει και να είναι «ράδιο αρβύλα», αλλά αν ισχύει, κύριε Υπουργέ, πρέπει πραγματικά να δούμε τον τρόπο με τον οποίο λειτουργούν τα Όργανα στην Ελληνική Αστυνομία.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές: Γκολιδάκης Διαμαντής, Αντωνίου Μαρία, Βεσυρόπουλος Απόστολος, Δαβάκης Αθανάσιος, Μονογυιού Αικατερίνη, Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Καραμανλής Αχ. Κωνσταντίνος, Κατσαφάδος Κωνσταντίνος, Κεδίκογλου Συμεών (Σίμος), Χρυσομάλλης Μιλτιάδης, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Χατζηιωαννίδου Μαρία-Νεφέλη, Κατσανιώτης Ανδρέας, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Τσαβδαρίδης Λάζαρος, Υψηλάντης Βασίλειος – Νικόλαος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Μουλκιώτης Γεώργιος, Πάνας Απόστολος, Ακρίτα Έλενα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Τσαπανίδου Παρθένα (Πόπη), Ψυχογιός Γεώργιος, Παπαναστάσης Νικόλαος, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Κουρουπάκη Ασπασία, Καραγεωργοπούλου Ελένη, Δημητριάδης Πέτρος, Σαρακιώτης Ιωάννης και Χρηστίδου Ραλλία.

Από την Ειδική Μόνιμη Επιτροπή Σωφρονιστικού Συστήματος και Λοιπών Δομών Εγκλεισμού Κρατουμένων, παρόντες ήταν οι Βουλευτές κ.κ.: Χαράλαμπος Αθανασίου, Χρήστος Δερμεντζόπουλος, Αναστάσιος Δημοσχάκης, Θεοχάρης Θεοχάρης, Αθανάσιος Καββαδάς, Σταύρος Κελέτσης, Ευστάθιος Κωνσταντινίδης, Δημήτριος Μαρκόπουλος, Μαρία Συρεγγέλα, Χρήστος Μπουκώρος, Ασημίνα Σκόνδρα, Γεώργιος Σταμάτης, Μαρία Έλενα Σούκουλη, Βιλιάλη, Διονύσιος Ακτύπης, Δημήτριος Μπιάγκης, Ιλχάν Αχμέτ, Βασίλειος Κόκκαλης, Βασίλειος Μεταξάς, Αφροδίτη Κτενά, Ευτυχία Αχτσιόγλου, Τάσος Οικονομόπουλος και Γεωργία Κεφαλά.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Σειρά έχει τώρα έχει ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κ. Νικόλαος Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ(Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Το νομοσχέδιο του Υπουργείου Προστασίας του Πολίτη με θέμα «Αρχηγείο Ελληνικής Αστυνομίας, Αστυνομική Ακαδημία, νομοθεσία περί όπλων και Σωφρονιστικός Κώδικας» για το «Κομμουνιστικό Κόμμα Ελλάδας», είναι ένα αντιδραστικό σύνολο διατάξεων, στην κατεύθυνση ενδυνάμωσης του κατασταλτικού ρόλου της Αστυνομίας και γενικότερα των Μηχανισμών Καταστολής του Κράτους.

 Ενσωματώνει τη φιλοσοφία της «Λευκής Βίβλου» για την ασφάλεια τον 21ο αιώνα και ανταποκρίνεται στην επιθετική στρατηγική της Ευρωπαϊκής Ένωσης ενάντια στην εργατική τάξη και της λαϊκής ελευθερίας.

Η ενίσχυση του κατασταλτικού πλαισίου αποτελεί κύρια επιλογή της Ευρωπαϊκής Ένωσης που προωθείται με ταχύτητα και στηρίζεται συνολικά από την εκτελεστική και δικαστική λειτουργία των αστικών κρατών.

Στη χώρα μας η αστική τάξη και η Κυβέρνηση με αιχμή του δόρατος τους Κατασταλτικούς Μηχανισμούς της θωρακίζεται και επιχειρεί να εκφοβίσει και να τρομοκρατήσει το λαό.

Στόχος η αντιμετώπιση των λαϊκών διαμαρτυριών μπροστά στην οικονομική κρίση, την ισοπέδωση των λαϊκών δικαιωμάτων στα παζάρια για τα κυριαρχικά δικαιώματα της χώρας μας και στη βαθύτερη εμπλοκή της στους ιμπεριαλιστικούς πολέμους με τις λυκοσυμμαχίες του ΝΑΤΟ, των ΗΠΑ και της Ευρωπαϊκής Ένωσης.

 Είναι γεγονός ότι όσο αυξάνεται η αντιλαϊκή πολιτική τόσο αυξάνονται τα μέτρα βίας και καταστολής. Το Κομμουνιστικό Κόμμα Ελλάδας προειδοποιεί την Κυβέρνηση, ότι με αυτόν τον τρόπο δεν πρόκειται να αντιμετωπίσει τη λαϊκή οργή. Είδαμε το κύμα άγριας καταστολής που εξαπέλυσε η κυβέρνησή σας με την αστυνομία τόσο στη μεγαλειώδη απεργιακή συγκέντρωση της 28ης Φλεβάρη όσο και στα προχθεσινά συλλαλητήρια στο Σύνταγμα. Γίναμε μάρτυρες του απαράδεκτου γεγονότος ότι οι αστυνομικές δυνάμεις εμπόδιζαν τους διαδηλωτές να μετακινηθούν προς πιο ασφαλή σημεία. Ο λαός πλέον κραυγάζει ότι οι πρακτικές που ασκεί η Κυβέρνηση αποσκοπούν στην τρομοκρατία του ίδιου του λαού.

 Αυτές οι κυβερνητικές πολιτικές, με τις οποίες στις βασικές κατευθύνσεις τους συμφωνούν και τα άλλα αστικά κόμματα, θέλουν το λαό υποταγμένο και ενσωματωμένο. Η Κυβέρνηση διαρκώς διευρύνει το υπάρχον κατασταλτικό νομοθετικό πλέγμα με το οποίο θωρακίζει την κυριαρχία του κεφαλαίου. Αυτό ακριβώς κάνει και σήμερα. Όλες οι κυβερνήσεις διαδοχικά χτυπούν το δικαίωμα στην απεργία και τη συνδικαλιστική δράση. Αυστηροποιούν την κατασταλτική νομοθεσία με τους τρομονόμους, τα ιδιώνυμο και τους νέους κώδικες ουσιαστικού ποινικού δικαίου και ποινικής δικονομίας. Ενισχύουν τους μηχανισμούς καταστολής και φακελώματος με το μεγάλο κοριό, με τους νόμους για τις διαδηλώσεις, την ΟΔΟΣ, τις φορητές και σταθερές κάμερες και γενικότερα την αναβάθμιση της ηλεκτρονικής και ψηφιακής παρακολούθησης, την πανεπιστημιακή αστυνομία, τη δημιουργία μηχανισμού πολιτικής προστασίας συνδεδεμένου με την Ευρωπαϊκή Ένωση και το ΝΑΤΟ. Διευρύνουν με την επίκληση ειδικών καταστάσεων γενικούς περιορισμούς στη λαϊκή δράση, στα λαϊκά δικαιώματα και ελευθερίες, όπως η απαγόρευση συγκεντρώσεων και η κίνηση του πληθυσμού. Γίνεται αντιληπτό πως οι νόμοι όλων των μέχρι σήμερα κυβερνήσεων αναπαράγουν και διευρύνουν την κυριαρχία του κεφαλαίου σε βάρος των εργαζομένων.

Το νομοσχέδιο αυτό που συζητάμε σήμερα όπως και τα αντίστοιχα προηγούμενα φέρνουν στην επιφάνεια τη βαρβαρότητα της οργάνωσης και λειτουργίας των μηχανισμών καταστολής στη διαιώνιση της καταπίεσης του λαού. Όμως, όσο «σαπίζει» ο καπιταλισμός και γίνεται πιο αποτρόπαιο το πρόσωπό του τόσο θα αυξάνονται και οι κατασταλτική νόμοι.

Σήμερα η ενεργή συμμετοχή της αστικής τάξης της χώρας μας στους ιμπεριαλιστικούς πολέμους και η ταχύτερη προσαρμογή της στην οικονομία του πολέμου βάζει στο επίκεντρο της στρατηγικής της κυβέρνησης την άμεση ενίσχυση των κατασταλτικών μηχανισμών για τη βίαιη ενσωμάτωση των εργαζομένων στη νέα κανονικότητα.

Η χώρα μας έχει μετατραπεί σε πολεμικό ορμητήριο του ΝΑΤΟ με τη χρήση όλων των υποδομών της από τις ιμπεριαλιστικές δυνάμεις. Η κατάσταση αυτή αυξάνει τα πεδία κερδοφορίας για τους επιχειρηματικούς ομίλους, ιδιαίτερα σε τομείς όπως η ενέργεια, οι μεταφορές, οι κατασκευές και βέβαια η πολεμική βιομηχανία. Η νέα κανονικότητα αποκαλύπτει και την ένταση της παραγωγής από τους εργαζόμενους με στόχο την αύξηση της κερδοφορίας των επιχειρηματικών ομίλων και των εφοπλιστών. Σημαίνει τη χειροτέρευση των συνθηκών εργασίας και γενικότερα της ζωής του λαού προκειμένου να τροφοδοτούνται οι υψηλές πολεμικές δαπάνες και να πριμοδοτηθεί η οικονομία του πολέμου. Το αστικό κράτος λειτουργεί με τους μηχανισμούς του ως ασπίδα για την υπεράσπιση του καπιταλιστικού κέρδους.

Αυτό σήμερα το συνειδητοποιούν ευρύτερες λαϊκές μάζες. Δυναμώνει λοιπόν το λαϊκό κίνημα και γενικεύεται η αντίδραση στις αντιλαϊκές πολιτικές της Κυβέρνησης όπως επιβεβαιώνεται και μέσα από την ένταση των αγώνων και τις απεργίες των εργαζομένων αλλά και τις αυξανόμενες κινητοποιήσεις ενάντια στον πόλεμο από το λαϊκό κίνημα

Η κατάσταση αυτή διεγείρει και τις ανησυχίες και τους φόβους της αστικής τάξης απέναντι στους εργαζόμενους και τη νεολαία, όπως διατυπώνεται και στη Λευκή Βίβλο για την ασφάλεια τον 21ο αιώνα, που ο λαός αντιμετωπίζεται ως εσωτερικός εχθρός. Η αποκαλυπτική αναφορά της Λευκής Βίβλου, πως οι μηχανισμοί καταστολής θα δράσουν σε εποχές αύξησης των κοινωνικών εντάσεων, δίνει και το πεδίο πάνω στο οποίο υλοποιείται η στρατηγική του αστικού κράτους. Η αστική τάξη επιχειρεί να θωρακίσει και να διαιωνίσει την κυριαρχία της, νιώθοντας τους τριγμούς του σάπιου καπιταλιστικού συστήματος. Αντιλαμβάνεται την απαξίωση και απονομιμοποίηση των θεσμών του κράτους που την υπηρετεί. Αυτή την προτεραιότητα υπηρετεί και το παρόν νομοσχέδιο.

Οι εργαζόμενοι και η νεολαία, ακόμη και οι συνταξιούχοι, αντιμετωπίζουν τον αυταρχισμό και την κατασταλτική δράση της αστυνομίας και ιδιαίτερα των ειδικών κατασταλτικών μηχανισμών, όπως τα ΜΑΤ, η Δράση, η ΟΠΚΕ, η Οδός και οι υπόλοιποι. Οι προληπτικοί έλεγχοι και οι προσαγωγές, οι εξακριβώσεις στοιχείων, οι σωρηδόν συλλήψεις και οι κατασκευασμένες κατηγορίες, η καταπάτηση των θεμελιωδών λαϊκών δικαιωμάτων και ελευθεριών, είναι βασικές πτυχές της αστυνομικής αυθαιρεσίας. Η κήρυξη των απεργιών ως παράνομων, η δίωξη των συνδικαλιστών εργαζομένων και των πρωτοπόρων αγωνιστών του λαού, ο εκφοβισμός και το φακέλωμα όσων αντιδρούσαν στην ενσωμάτωση στις κυρίαρχες πολιτικές.

Η τρομοκράτηση και οι προβοκάτσιες ενάντια στο λαϊκό κίνημα, είναι το απαραίτητο συμπλήρωμα της κατασταλτικής αστυνομικής δράσης. Η ίδια συγκάλυψη επιβάλλεται και στη βαρβαρότητα που εκδηλώνεται στα σύνορα της χώρας μας, σε βάρος των μεταναστών και των προσφύγων, θύματα των ιμπεριαλιστικών πολέμων, επεμβάσεων και πολιτικών. Οι υποθέσεις των υποκλοπών, με χρήση συστημάτων παρακολούθησης προηγμένης τεχνολογίας, κατέδειξαν πως η κατεύθυνση του διαρκούς ελέγχου και της καταστολής, είναι βασική προτεραιότητα της Κυβέρνησης.

Το ίδιο κατέδειξαν πρόσφατα και οι δράσεις των προβοκατόρων και η γενικευμένη καταστολή που ακολούθησε, κατά τη μαζικότερη κατά τις τελευταίες δεκαετίες απεργιακή συνάθροιση του λαού της Αθήνας, στις 28 του Φλεβάρη, με αφορμή τα Τέμπη, όπως και τις άλλες συγκεντρώσεις. Όσα αποκαλύφθηκαν αυτές τις μέρες για την αγαστή συνεργασία και προβοκατόρικη δράση των ειδικών δυνάμεων της αστυνομίας με παρακρατικούς μηχανισμούς σε βάρος του λαϊκού κινήματος, δεν επιδέχονται καμία αμφισβήτηση.

Οι απαντήσεις της Κυβέρνησης όταν ο λαός την πιάνει με τη γίδα στην πλάτη, δεν πείθουν πλέον κανέναν και προκαλούν το κοινωνικό αίσθημα. Από την άλλη πλευρά, αναδεικνύεται και περισσότερο έντονα τώρα πως οι αντιδράσεις και οι κινητοποιήσεις των εργαζομένων και της νεολαίας, μπορούν να αποτελέσουν τον καταλύτη για την ανατροπή των αντιλαϊκών πολιτικών.

Για τον λόγο αυτό, η σημερινή Κυβέρνηση επιχειρεί την ήπια ενσωμάτωση, μειώνοντας έτσι την αμφισβήτηση του συστήματος που υπηρετούν. Την πάγια αυτή τακτική ακολουθούν και στον τομέα της καταστολής, με την παρουσίαση επιμέρους ρυθμίσεων αυτού του νομοσχεδίου. Αξιοποιούν, λοιπόν, ζητήματα που γεννά το ίδιο το σύστημα της εκμετάλλευσης και οι αντιλαϊκές πολιτικές τους, όπως αυτά που αφορούν τη λεγόμενη τρομοκρατία και βίαια ριζοσπαστικοποίηση ή την παραβατικότητα ανηλίκων, για να ενισχύσουν το ποινικό κατασταλτικό οπλοστάσιο του κράτους, επιδιώκοντας να αποσπάσουν και λαϊκή συναίνεση.

Σκόπιμα, όμως, αποσιωπούν πως δεν μπορεί να υπάρξει αστυνομία ως μηχανισμός του αστικού κράτους, απαλλαγμένη από το κατασταλτικό της έργο και εξακολουθούν την επιχείρηση αποπροσανατολισμού του λαού.

Δεν διστάζει η Κυβέρνηση να χρησιμοποιεί για το σκοπό αυτό και τα φερέφωνα του συντεχνιακού κυβερνητικού αστυνομικού συνδικαλισμού, εξασφαλίζοντας μόνιμα «στασίδια» στα φιλικά της μέσα μαζικής ενημέρωσης. Βέβαια, όπως συμβαίνει και σε άλλες επιλογές αρίστων, δεν λείπουν οι περιπτώσεις που και οι άτυποι κυβερνητικοί αστυνομικοί εκπρόσωποι αποδεικνύονται κοινοί πλαστογράφοι και απατεώνες.

Η Αστυνομία ούτε αλλάζει ούτε μετασχηματίζεται. Πρέπει το οργανωμένο λαϊκό κίνημα κάθε φορά που επιχειρεί η Κυβέρνηση τους επικίνδυνους για τον λαό σχεδιασμούς να σπάει τόσο την καλλιεργούμενη προσπάθεια εφησυχασμού και παραπλάνησης, όσο και την προσπάθεια φίμωσης και τρομοκράτησης των εργαζομένων και της νεολαίας. Ο λαός πρέπει να θέσει τις προτεραιότητές του.

Πρώτον, την άμεση κατάργηση του αντιδραστικού νομικού πλαισίου για την Αστυνομία και ιδιαίτερα της νομοθεσίας για τις διαδηλώσεις, τις κάμερες και το ηλεκτρονικό φακέλωμα, την πανεπιστημιακή αστυνομία, καθώς και τους τρομονόμους.

Δεύτερον, να απαιτήσει να καταργηθούν ΜΑΤ, ΔΡΑΣΗ, ΟΔΟΣ, ΟΠΚΕ και οι άλλες ειδικές κατασταλτικές δυνάμεις και να καταστραφούν οι ΑΙΑΝΤΕΣ και τα λοιπά τεχνικά κατασταλτικά μέσα.

Τρίτον, να σταματήσει αμέσως η αστυνόμευση των διαδηλώσεων και πρώτιστα να απαγορευθεί η οπλοφορία με πυροβόλα όπλα κάθε είδους σε αυτές, όπως και η ρίψη χημικών και χειροβομβίδων κρότου λάμψης. Η Αστυνομία πρέπει να έχει ως αποστολή μόνο την αντιμετώπιση του εγκλήματος.

Όσοι αστυνομικοί συμφωνούν με αυτή τη θέση και συνειδητοποιούν πως ο αντιλαϊκός μηχανισμός που υπηρετούν στρέφεται ενάντια στις οικογένειές τους και στα δικά τους δικαιώματα, να αρνούνται να χτυπήσουν το λαό, να μη σηκώνουν τα γκλομπς, να μην ρίχνουν χημικά στους εργάτες, στους νέους, στο λαό που αγωνίζεται για τα δικαιώματά του, για να σώσει τα σπίτια του από τα κοράκια, για να μην συμμετέχει η χώρα μας στους πολέμους.

Ο αγωνιζόμενος λαός δεν είναι εγκληματίας. Το χρέος των αστυνομικών είναι να προστατεύουν τα δικαιώματα του λαού.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Τον λόγο έχει ο κ. Γραμμένος.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ):** Κύριε Υπουργέ, κύριε Υφυπουργέ, κύριοι συνάδελφοι, υπό τη σκιά των βίαιων επεισοδίων που ξέσπασαν στο συλλαλητήριο, θέλω να πω κάτι, χωρίς να γίνω υπερασπιστής της Ελληνικής Αστυνομίας, ούτε των Ελλήνων αστυνομικών, πως ό,τι και να γίνεται, οποιαδήποτε διαδήλωση, πορεία, συγκέντρωση, ακόμα και σ’ έναν ποδοσφαιρικό αγώνα όταν γίνονται επεισόδια, να το πω λαϊκά, «τη νύφη την πληρώνουν οι αστυνομικοί».

Αυτό, κύριε Υπουργέ, είναι λάθος, βάλλεται το Σώμα πανταχόθεν. Πάντα φταίνε οι αστυνομικοί, οι αστυνομικοί, οι οποίοι μέρα νύχτα που μας φυλάνε, οι αστυνομικοί οι οποίοι βρίσκονται έξω και αντιμετωπίζουν το έγκλημα και τους κακοποιούς, για να είμαστε όλοι εμείς εδώ μέσα ασφαλείς. Είναι άκρως υποκριτικό, αγαπητοί συνάδελφοι, να λέμε ότι για όλα φταίει η Αστυνομία, ο έλληνας αστυνομικός, την ίδια στιγμή που όλοι μας έχουμε αστυνομικούς να μας φυλάνε, γιατί έτσι λέει το Σύνταγμα.

Αυτή είναι μια συζήτηση, την οποία θα την ξανακάνω, θα την αναπτύξω και στην Ολομέλεια, γιατί θέλω ο κόσμος να ακούσει, τι γνώμη έχουμε όλοι εμείς για την Ελληνική Αστυνομία.

Συζητάμε σήμερα ένα σχέδιο νόμου που αν και επείγει για τη λειτουργία των Σωμάτων Ασφαλείας και των Σωφρονιστικών Καταστημάτων, δυστυχώς, δεν ανταποκρίνεται στις πραγματικές ανάγκες της κοινωνίας και των φορέων που καλούνται να το εφαρμόσουν.

Αντί να εισάγει, λοιπόν, ουσιαστικές μεταρρυθμίσεις για την ενίσχυση της δημόσιας ασφάλειας, το δημόσιο αυτό αγαθό που όλοι θέλουμε να έχουμε, το υπό ψήφιση σχέδιο νόμου περιορίζεται σε κωδικοποίηση και ενιαία οργάνωση διάσπαρτων διατάξεων, χωρίς να προκύπτουν ουσιαστικές τομές και το κυριότερο, χωρίς να δίνει λύση στα καίρια προβλήματα που αντιμετωπίζουν οι Αστυνομικοί και τα Σωφρονιστικά Καταστήματα.

Συνεχίζοντας την τοποθέτησή μου πρέπει να σημειώσω ότι η κωδικοποίηση των διατάξεων παρότι έχει τεχνική αξία, δεν προσφέρει ουσιαστική αναβάθμιση στο νομοθετικό αυτό πλαίσιο. Το σχέδιο δεν αγγίζει τα ζητήματα που απαιτούν άμεση και σοβαρή παρέμβαση. Η πραγματική αναδιοργάνωση του θεσμού της Αστυνομίας, αναδιοργάνωση ακούω τα τελευταία 20 - 25 χρόνια και μέσα από το επάγγελμά μου, της δημοσιογραφίας και συγκεκριμένα του αστυνομικού ρεπορτάζ.

Ακούω πάρα πολλά χρόνια αναδιοργάνωση της Ελληνικής Αστυνομίας, αναδιάρθρωση της Ελληνικής Αστυνομίας, αλλά και της γενικότερης πολιτικής δημόσιας ασφάλειας. Αυτό απαιτεί μια συνολική προσέγγιση που ανταποκρίνεται στη διαρκώς αυξανόμενη εγκληματικότητα, στην αδυναμία των Αστυνομικών να επιτελέσουν τα καθήκοντά τους λόγω έλλειψης πόρων, αλλά και προσωπικού και στην ανάγκη για ένα πιο αποδοτικό και εκσυγχρονισμένο μηχανισμό λειτουργίας.

Η Κυβέρνηση, δυστυχώς, αποφεύγει να κάνει τις τομές που χρειάζεται και γι’ αυτό δεν ευθύνονται μόνο οι Υπουργοί της κυβέρνησης. Ευθύνεται η πολιτική συνολικά της Κυβέρνησης. Αντί να εισάγονται πραγματικές βελτιώσεις για την υποστήριξη των Αστυνομικών και την ουσιαστική βελτίωση των συνθηκών εργασίας τους περιορίζεται σε τυπικές ρυθμίσεις που δεν ανταποκρίνονται στις απαιτήσεις της κοινωνίας του 2025.

Ειδικά, το θέμα της αστυνόμευσης των συνόρων και της καταπολέμησης της παράνομης μετανάστευσης παραμένει εκτός ουσιαστικής αντιμετώπισης, παρά το γεγονός ότι οι συνθήκες απαιτούν μία άμεση δράση.

Παρατηρούμε, επίσης, μία έντονη ζέση για την προστασία συγκεκριμένων ευάλωτων ομάδων, όπως είναι οι αλλοδαποί, όπως είναι οι ΛΟΑΤΚΙ και τα θύματα ρατσισμού την ίδια ώρα που δυστυχώς, η προστασία των Ελλήνων πολιτών παραμένει στον πάγο. Η ελληνοφοβία και η χριστιανοφοβία, φαινόμενα που πλήττουν χιλιάδες Έλληνες σήμερα παραμένουν ατιμώρητα και χωρίς κάποια θεσμική αντιμετώπιση.

Οι Έλληνες ορθόδοξοι πολίτες της χώρας μας, όπως και άλλες ομάδες παραμένουν απροστάτευτοι, με λιγότερα δικαιώματα και μικρότερη προστασία στην ίδια τους την πατρίδα.

Το σχέδιο νόμου είναι μονομερές, τολμώ να πω. Αδικεί κατάφωρα τους Έλληνες πολίτες αφήνοντας εκτός τον βασικό πυλώνα της ασφάλειας της χώρας. Οι λοιπές διατάξεις του σχεδίου νόμου, δυστυχώς, δεν προσφέρουν τίποτα πέρα από ευχολόγια και παραμένουν ανίσχυρες στην πράξη.

Έχουμε να κάνουμε με νομοθεσίες που ακούγονται πάρα πολύ ωραία στα λόγια, αλλά δεν υλοποιούνται ποτέ και δεν αντιμετωπίζουν τα καθημερινά μας προβλήματα. Ένα χαρακτηριστικό παράδειγμα είναι οι αντίξοες συνθήκες εργασίας των αστυνομικών μας, οι οποίοι, ενώ εκτίθενται σε καθημερινές απειλές και κινδύνους είναι αναγκασμένοι πολλές φορές να πληρώνουν από την τσέπη τους για στολές, υποδήματα, αλεξίσφαιρα γιλέκα, ακόμα και τις σφαίρες με τις οποίες εκπαιδεύονται.

Είναι, αδιανόητο, λοιπόν και απαράδεκτο για τους Αστυνομικούς να πρέπει να πληρώνουν οι ίδιοι τον εξοπλισμό τους. Οι ίδιοι πληρώνουν τον εξοπλισμό τους, πάρα πολλές φορές πληρώνουν τον ρουχισμό τους και άλλα αναλώσιμα και πολλές φορές καλούνται να βάλουν την τσέπη τους να πληρώσουν ακόμα και τις μετακινήσεις τους.

Το έχουμε επισημάνει πάρα πολλές φορές εμείς στην Ελληνική Λύση αυτό και ο ομιλών από το Βήμα σίγουρα της Ολομέλειας. Επίσης, η έλλειψη επαρκούς και σύγχρονου εξοπλισμού υπονομεύει το έργο τους και θέτει σε κίνδυνο την ίδια την ασφάλεια των πολιτών.

Εδώ, είναι σαφές ότι οι τομές που απαιτούνται αφορούν στη σωστή και έγκυρη ανανέωση του υλικοτεχνικού εξοπλισμού τους, καθώς και τη θέσπιση αυστηρών κανόνων για την αναβάθμιση των συνθηκών εργασίας τους.

Είναι επιτακτική, βέβαια, η ανάγκη να εξασφαλιστεί επαρκής και σύγχρονος εξοπλισμός για την Ελλάς, καθώς και να ενισχυθεί η υλικοτεχνική υποδομή και ο εξοπλισμός των αστυνομικών τμημάτων και όλα αυτά από τους πόρους του ίδιου του κράτους, κύριοι Υπουργοί, και όχι από επαιτείες που συχνά κάνουμε από επιχειρηματικά συμφέροντα. Απευθυνόμαστε στους επιχειρηματίες σαν κράτος πάρα πολλές φορές να μας δώσουν κάποια χρήματα για να μπορέσουμε να καλύψουμε ανάγκες της συγκεκριμένης Υπηρεσίας. Δεν μπορούμε, κ. Υπουργέ, να δεχόμαστε χορηγίες από επιχειρηματίες και την ίδια στιγμή να καλούμαστε σαν Ελληνική Αστυνομία να πηγαίνουν να τους αντιμετωπίσουμε ή εάν θέλετε ακόμα και να τους συλλάβουμε στις περιπτώσεις που παρανομούν.

Αξιοσημείωτο, επίσης, είναι ότι το σχέδιο νόμου δεν προχωρά στην ουσιαστική αναδιοργάνωση, όπως προαναφέραμε, των σωφρονιστικών κυρίως καταστημάτων, ενώ η κατάσταση στις φυλακές της χώρας έχει φτάσει σε οριακό σημείο. Το διαπιστώσαμε πρόσφατα στην επίσκεψη που πραγματοποιήσαμε με την Επιτροπή Σωφρονιστικού Συστήματος, στην οποία είμαι και μέλος. Η κατάσταση που επικρατεί στο συγκεκριμένο κατάστημα που πήγαμε ήταν δραματική. Οι κρατούμενοι αυξάνονται με γεωμετρική πρόοδο, ενώ τα σωφρονιστικά καταστήματα παραμένουν υπερπληθή και υποστελεχωμένα. Οι οργανικές θέσεις των εξωτερικών φρουρών παραμένουν παγιωμένες από την περίοδο των μνημονίων και δεν έχουν υπάρξει προσαρμογές στις πραγματικές ανάγκες της κοινωνίας. Όπως είναι τα πράγματα, το έργο της εξωτερικής φρούρησης των σωφρονιστικών καταστημάτων δεν μπορεί να ανταποκριθεί στις αυξανόμενες απαιτήσεις. Οι Ενώσεις κρούουν τον κώδωνα του κινδύνου και δηλώνουν ότι αδυνατούν να φυλάξουν με επάρκεια τις φυλακές μας. Γι’ αυτό, λοιπόν, προτείνουμε την άμεση αύξηση οργανικών θέσεων εξωτερικών φρουρών κατά 1.200 νέες θέσεις, ώστε να καταστεί εφικτή η σωστή και ασφαλής λειτουργία των σωφρονιστικών καταστημάτων.

Επιπλέον, είναι απαραίτητη η εφαρμογή της μάχιμης πενταετίας για το προσωπικό της Εξωτερικής Φρουράς, όπως ισχύει για τα Σώματα Ασφαλείας, καθώς οι φρουροί αντιμετωπίζουν καθημερινά υψηλού κινδύνου καταστάσεις. Τα στελέχη της Εξωτερικής Φρουράς πρέπει να ενταχθούν στα ειδικά μισθολόγια και να αναγνωριστεί η ιδιαίτερη αποστολή τους ως ένοπλοι ένστολοι. Δεν είναι δυνατόν να αντιμετωπίζουμε τους ίδιους τους εξωτερικούς φρουρούς ως πολιτικό προσωπικό όταν είναι σε καθημερινή ετοιμότητα για να προστατεύσουν τη δημόσια ασφάλεια, αποτρέποντας αποδράσεις σκληρών ποινικών που θέλουν να δραπετεύσουν. Η ενίσχυση της εξωτερικής φρουράς και η αναβάθμιση των συνθηκών εργασίας είναι προϋποθέσεις για τη διασφάλιση της δημόσιας ασφάλειας και για την αποτροπή κάθε μορφής εγκληματικότητας μέσα και γύρω από τα σωφρονιστικά καταστήματα. Εξάλλου, για εμάς η ασφάλεια των πολιτών είναι αδιαπραγμάτευτη. Το ίδιο πιστεύουμε ότι είναι και για εσάς.

Στο πλαίσιο αυτό προτείνουμε, επίσης, την ένταξη των σωφρονιστικών υπαλλήλων στους δικαιούχους των στρατιωτικών νοσοκομείων και την εφαρμογή της νομοθετημένης ιεραρχίας, όπως προβλέπεται στο ΠΔ 215/2016, ώστε να ενισχυθεί η αξιοκρατία και να εξασφαλιστεί η λειτουργία του συστήματος με βάση την επαγγελματική κατάρτιση, αλλά και τη δικαιοσύνη.

Σε ό,τι αφορά στα σωφρονιστικά καταστήματα είναι φανερό ότι η αύξηση του πληθυσμού των κρατουμένων χωρίς την αντίστοιχη ενίσχυση των οργανικών θέσεων των εξωτερικών φρουρών θέτει σε κίνδυνο την ασφάλεια και την εύρυθμη λειτουργία όλων των φυλακών της χώρας. Απαιτείται άμεση αύξηση των θέσεων των εξωτερικών φρουρών και ένταξή τους σε ειδικά μισθολόγια για να αναγνωριστεί η αυξημένη ευθύνη και η επικινδυνότητα του έργου τους.

Θα ήθελα σε αυτό το σημείο να επισημάνω ότι η Ελληνική Αστυνομία και τα σωφρονιστικά καταστήματα δεν είναι απλώς κάποιες Υπηρεσίες όπως μπορεί να είναι κάποιες άλλες δημόσιες υπηρεσίες που εξυπηρετούν καθημερινά ανάγκες, αλλά πυλώνες της δημόσιας ασφάλειας. Επομένως, απαιτούν ένα σχέδιο που να βασίζεται σε στέρεες βάσεις, σε επαγγελματισμό και στην εμπειρία εκείνων που υπηρετούν πραγματικά για το καλό της χώρας.

Κλείνοντας, είναι σαφές ότι η Κυβέρνηση - και μιλάω πάντα για την κυβέρνηση - δεν έχει την πολιτική βούληση να προχωρήσει σε ριζικές αλλαγές. Μπορεί, κ. Υπουργέ, εσείς να θέλετε να το κάνετε προσωπικά, ωστόσο η κυβέρνηση δεν δείχνει να έχει τέτοια πρόθεση.

Το σχέδιο νόμου περιορίζεται σε μισές λύσεις και αντιμετωπίζει αποσπασματικά και επιδερμικά τα προβλήματα της ασφάλειας και του Σωφρονιστικού Συστήματος. Ως εκ τούτου, καλούμε όλους τους αρμόδιους Φορείς να εκθέσουν τις απόψεις τους εδώ, έτσι ώστε η δημόσια ασφάλεια να μην αποτελεί απλά υπόσχεση, αλλά μία πραγματικότητα που να διασφαλίζει τη ζωή και την περιουσία των Ελλήνων πολιτών. Επιφυλασσόμαστε, όπως κάνουμε πάντα, να επανέλθουμε, ως προς τα υπόλοιπα ζητήματα, στις επόμενες συνεδριάσεις.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Να συνεχίσουμε με τον Ειδικό Αγορητή από τη «ΝΕΑ ΑΡΙΣΤΕΡΑ», τον κ. Αθανάσιο Ηλιόπουλο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Κύριοι Υπουργοί, κ. Γενικέ Γραμματεία, κυρίες και κύριοι συνάδελφοι, νομίζω ότι το συγκεκριμένο νομοσχέδιο μας δίνει μια ευκαιρία, σε κάποια ζητήματα, να είμαστε λίγο συγκεκριμένοι, γιατί το συγκεκριμένο έχει λίγο τη δύναμη να αναδεικνύει και κάποιες τάσεις και προβλήματα και το προς τα πού πηγαίνει μια κατάσταση και αυτό θα προσπαθήσω να κάνω σήμερα.

Πρώτο συγκεκριμένο ζήτημα, σήμερα συμπληρώθηκαν τέσσερα χρόνια από όταν αστυνομικός σκότωσε στην είσοδο της Βουλής τον Ιάσωνα Λαλαούνη, πριν 4 χρόνια. Ο συγκεκριμένος αστυνομικός, όπως καταγγέλλει η οικογένεια του και δεν το είχε διαψεύσει κανένας, υπηρετεί ακόμα στη Βουλή. Αναρωτιέμαι, το Υπουργείο το γνωρίζει αυτό ή ήταν απλά μία απόφαση της Βουλής, του Προέδρου, του Φρούραρχο κτλ.; Γίνεται αυτός ο άνθρωπος, τέσσερα χρόνια μετά, έχοντας παραβιάσει τον μισό Κώδικα Οδικής Κυκλοφορίας, να υπηρετεί ακόμα στη Βουλή και να μην τρέχει τίποτα; Αυτό δεν δίνει μια εικόνα στην κοινωνία, ότι υπάρχουν δύο μέτρα και δύο σταθμά, ότι υπάρχουν άνθρωποι που έχουν «πλάτες» και δεν τους ακουμπάει ο νόμος και μάλιστα στην περίπτωση ενός αστυνομικού; Νομίζω, ότι είναι κρίσιμο να ξεκαθαριστεί το συγκεκριμένο ζήτημα.

Δεύτερο θέμα, ακούστηκε ήδη, η υπόθεση της Ηλιούπολης. Καταδικασμένος αστυνομικός για μαστροπεία με πεντέμισι χρόνια φυλακή, αυτή τη στιγμή υπηρετεί ξανά στην ΕΛ.ΑΣ. και στην επίκαιρη ερώτηση που κάναμε, ο Υφυπουργός περίπου μας είπε, ότι φταίει ο πειθαρχικός κώδικας που αυτός υπηρετεί στην ΕΛ.ΑΣ.. Η απάντηση είναι, ότι τον παραβιάσατε τον κώδικα που υπήρχε, τον κώδικα του 2008, τον κώδικα της Νέας Δημοκρατίας, αλλά δεν φταίει ο κώδικας, γιατί η απόφαση απόταξης βγήκε δύο χρόνια μετά την καταδικαστική απόφαση. Αλήθεια, η Ελληνική Αστυνομία, καταδικάστηκε για μαστροπεία τον Δεκέμβριο του 2022 και έπρεπε να περιμένει δύο χρόνια για να βγάλει απόφαση απόταξης; Αυτό δεν είναι πολύ συγκεκριμένο, δεν δίνει μια εικόνα ξανά, αν θέλετε, τουλάχιστον προβληματική; Και ξέρετε τι τα κάνει ακόμα χειρότερα; Ο συγκεκριμένος καταδικασμένος αστυνομικός, σε δημόσια ανάρτησή του στα social media, απειλούσε με αποκαλύψεις και μέσα σε όλα γράφει, «Ποιος είναι ο Υπουργός που είναι φίλος με τον αρχιταμία της Greek Mafia;» Τώρα σοβαρά, καταδικασμένος αστυνομικός για μαστροπεία, θα γράψει σε social media, ότι Υπουργός είναι φίλος με αρχιταμία της Greek Mafia και δεν θα τρέχει τίποτα, δεν θα υπάρχει καμία απάντηση, δεν θα υπάρξει κάποια έρευνα; Εγώ δεν παίρνω το λόγο του, είναι καταδικασμένος, μπορεί να κάνει τα πάντα, από ότι φαίνεται, για να εκβιάσει για τη δική του τύχη, αλλά θα τα αφήνετε αυτά τα πράγματα να περνάνε έτσι και μετά αναρωτιέστε, για ποιο λόγο είναι αυτή η εικόνα;

Τρίτο παράδειγμα, οι καταδικασμένοι για τον ξυλοδαρμό του Μάγγου, ο οποίος πέθανε μετά από αυτόν τον ξυλοδαρμό, καταδικάστηκαν και υπηρετούν κανονικά. Οι κατηγορούμενοι για την δολοφονία του Κώστα Μανιουδάκη- κατηγορούμενοι από την Δικαιοσύνη με πολύ βαριές κατηγορίες, «ανθρωποκτονία σε ήρεμη ψυχική κατάσταση»- υπηρετούν κανονικά στα Χανιά σαν να μην τρέχει τίποτα. Δηλαδή, τι πρέπει να γίνει για να μην υπηρετεί κάποιος; Σκότωσαν έναν άνθρωπο, είναι κατηγορούμενοι αυτή τη στιγμή, όχι από εμένα, από τη Δικαιοσύνη, για ανθρωποκτονία, υπάρχει ιατροδικαστική μελέτη που δείχνει ότι δεν έπεσε και χτύπησε, αλλά ότι του «λιώσανε» το κεφάλι και πάλι, δεν τρέχει τίποτα, αυτοί οι τέσσερις είναι κανονικά στην Αστυνομία και την ίδια στιγμή, την ίδια στιγμή - γιατί αυτά δεν είναι προβλήματα της Αστυνομίας ή των αστυνομικών, αυτά είναι προβλήματα της πολιτικής Ηγεσίας, να είμαστε καθαροί, αυτά είναι ζητήματα πολιτικών επιλογών της πολιτικής Ηγεσίας, δεν είναι γενικά και αόριστα της Αστυνομίας και των αστυνομικών- την ίδια στιγμή έχουμε αστυνομικό να πηγαίνει σε σχολείο για να παραδώσει πειθαρχική δίωξη απέναντι σε εκπαιδευτικό.

Χιλιάδες εκπαιδευτικοί αντιμετωπίζουν αυτή τη στιγμή πειθαρχικές διώξεις και έχουμε φτάσει να στέλνετε την αστυνομία στα σχολεία. Έχει βγάλει σχετική ανακοίνωση η ΕΛΜΕ Πειραιά, δεν αμφισβητείται το περιστατικό.

 Επιτρέψτε μου όμως να αναφερθώ και σε τρία πολύ συγκεκριμένα περιστατικά που ζήσαμε αυτές τις μέρες από τις κινητοποιήσεις, τα οποία υπάρχουν όλα σε βίντεο, δεν έχουν αμφισβητηθεί, αλλά για κάποιο λόγο η ηγεσία του Υπουργείου θεωρεί ότι δεν χρειάζεται να απαντάει. Δεν χρειάζεται να απαντάει, δεν χρειάζεται να απολογηθεί σε κανέναν.

Περιστατικό πρώτο, ψεκάστε τους να φύγουν. Ο επικεφαλής των ΜΑΤ δίνει εντολή σε διμοιρία απέναντι σε ειρηνικούς διαδηλωτές και λέει «ψεκάστε τους να φύγουν». Τι είναι «κατσαρίδες» οι διαδηλωτές για σας ή είναι άνθρωποι πολίτες οι οποίοι διεκδικούν τα δημοκρατικά τους δικαιώματα; Είναι καταγεγραμμένο σε βίντεο, χωρίς να υπάρχουν επεισόδια, χωρίς να υπάρχει τίποτα. Καμία απάντηση στο συγκεκριμένο.

Δεύτερο συγκεκριμένο περιστατικό. Μηχανάκι με αστυνομικό το οποίο πέφτει πάνω σε πολίτη και ευτυχώς δεν είχαμε τίποτα χειρότερο. Βγήκε ο κυβερνητικός εκπρόσωπος και το κάλυψε, ότι δεν έγινε τίποτα. Από πότε είναι στις μεθόδους αντιμετώπισης είτε επεισοδίων είτε οτιδήποτε να πέφτει αστυνομικός με μηχανάκι πάνω σε πολίτη; Που δεν γινόντουσαν και επεισόδια εκείνη την στιγμή, κατά δύο μικρά παιδιά, όπως συμβαίνει συνήθως που κάνουν τις συλλήψεις στο σωρό.

Τρίτο περιστατικό, εξίσου εξοργιστικό. Βίντεο που βγήκε αυτές τις μέρες, δείχνει ότι έχει γίνει κάπου ένα μάζεμα 10 - 15 παιδιών ανηλίκων. Είναι ένας πολίτης ο οποίος μιλάει στα παιδιά χωρίς να απευθύνεται στους αστυνομικούς και χωρίς να προσβάλει κανέναν, τους λέει «ψυχραιμία, μην αγχώνεστε» κτλ. και δίνει εντολή ο επικεφαλής της ομάδας να τον προσαγάγουν και αυτόν. Αυτό δεν είναι λειτουργία αστυνομίας. Αυτό είναι η λογική κάνω αντίποινα, είμαι σε μία κατεχόμενη περιοχή και κάνω αντίποινα. Αυτό δεν αστυνόμευση, αυτό δεν έχει σχέση με την ασφάλεια. Αυτό είναι μια χυδαία αντίληψη ακραίας καταστολής.

Δεν ξέρω αν θα απαντήσει σήμερα ο Υπουργός, γιατί όταν θέσαμε συγκεκριμένα τέτοια ζητήματα στην πρόταση δυσπιστίας δεν απάντησε, δεν τα άκουσε, αλλά έχουμε τέσσερις Επιτροπές, θα έχουμε και την Ολομέλεια. Είναι πολύ συγκεκριμένα αυτά τα θέματα. Κάποια στιγμή, με κάποιο τρόπο θα απαντήσετε και αν συνεχίσετε να απαντάτε με τον τρόπο που απαντάτε μέχρι τώρα, απλά θα συνεχίσετε να εκτίθεστε και να δείχνετε ποια είναι η ουσία της κυβερνητικής πολιτικής και ποια είναι η ουσία της δικιάς σας αντίληψης για το πώς βλέπετε εσείς τον ρόλο των αστυνομικών. Γιατί εντολές εκτελούνε, εκτός και αν θέλετε να δεχτούμε ότι δεν εκτελούν εντολές και είναι χύμα, είναι ελεύθεροι, κάνει ο καθένας ότι καταλαβαίνει.

 Έχοντας πει αυτά, τώρα θα πω κάποιες πρώτες παρατηρήσεις για το νομοσχέδιο που έχουμε μπροστά μας. Ένα μοντέλο διοίκησης ήδη ακούστηκε, το οποίο στηρίζεται στον ακραίο υπερσυγκεντρωτισμό. Φαίνεται ότι το κεντρικό σας άγχος είναι να υπάρχει ακόμα βαθύτερος πολιτικός έλεγχος στην Ελληνική Αστυνομία. Που οδηγεί αυτός ο πολιτικός έλεγχος, το έχουμε δει σε πάρα πολλές περιπτώσεις. Επιτρέψτε μου εδώ, να κάνω μια μικρή παρένθεση. Ζητήσαμε να έρθει στους φορείς και να ακούσουμε την ΑΔΑΕ γιατί έχουμε ένα νομοσχέδιο το οποίο συζητάμε και για τη λειτουργία της ΔιΔΑΠ δηλαδή για τη λειτουργία της ΕΥΠ της ελληνικής αστυνομίας, μιας υπηρεσίας η οποία όπως έχει καταγραφεί είχε εμπλοκή στο σκάνδαλο των παρακολουθήσεων. Η ΑΔΑΕ και συγκεκριμένα ο κ. Ράμμος δεν κατάφερε ποτέ να έρθει στην Ελληνική Βουλή και στις αντίστοιχες Επιτροπές, για να ενημερώσει για το πού έφτασε η δικιά της έρευνα και εντελώς τυχαία λίγες μέρες πριν προχωρήσει η ΑΔΑΕ στο να βάλει το πρόστιμο που θα έβαζε στη ΕΥΠ, η Νέα Δημοκρατία μαζί με την Ελληνική Λύση αλλάξατε τη σύνθεση της ΑΔΑΕ - πάντα βρίσκετε πρόθυμους όταν θέλετε να κάνετε τέτοιες κινήσεις - έτσι ώστε να μην προχωρήσει το πρόστιμο προς τη ΕΥΠ και με έναν τρόπο να ξεδοντιάσετε όσο περισσότερο μπορούσατε την ΑΔΑΕ.

Δεύτερο στοιχείο το οποίο βλέπουμε στο νομοσχέδιο, είναι ότι είστε σταθεροί στη γραμμή του ποινικού λαϊκισμού, μία γραμμή η οποία δεν αποδίδει. Δεν αποδίδει και σας το λένε όλοι οι επιστημονικοί φορείς, σας το λένε οι δικαστικοί, σας το λέει η Ένωση Ποινικολόγων, σας το λέει η Ολομέλεια των Δικηγορικών Συλλόγων. Το μόνο το οποίο αποδίδει είναι να έχουμε υπερπληθυσμό πλέον στις ελληνικές φυλακές. Θεωρώ, ότι σίγουρα διάφοροι θα σκέφτονται αργά η γρήγορα να υπάρξουν και ιδιωτικές φυλακές. Δεν θεωρώ ότι είναι μια σκέψη η οποία δεν σας περνάει από το κεφάλι, αλλά σε καμία περίπτωση δεν καταλαβαίνετε ή μάλλον καταλαβαίνετε αλλά δεν σας νοιάζει, ότι αυτό το οποίο κάνετε με όρους πραγματικής αντιμετώπισης του εγκλήματος, είναι εντελώς αναποτελεσματικό.

Υπήρχαν τομές οι οποίες θα μπορούσαν να γίνουν σε αυτό το νομοσχέδιο; Ακόμα και με μία Κυβέρνηση με την οποία εμείς διαφωνούμε. Εγώ να σας πω δύο τομές που οι οποίες θα μπορούσαν να γίνουν αλλά δεν γίνονται.

Η μία αφορά την εκπαίδευση των αστυνομικών, το οποίο σημαίνει πώς πραγματικά θα έχουμε Ανώτατες Σχολές για την εκπαίδευση των αστυνομικών. Αλλά όταν στο αντίστοιχο άρθρο λέτε ότι για τη διδασκαλία των μαθημάτων στην Ακαδημία ζητάτε κατοχή Διδακτορικού, αν δεν βρούμε με κατοχή Διδακτορικού πάμε στην κατοχή Μεταπτυχιακού, αν δεν βρούμε με κατοχή Μεταπτυχιακού πάμε σε κατοχή Πτυχίου. Δεν μπορεί να είναι Ανώτατη Σχολή και αυτός που διδάσκει να έχει απλά Μεταπτυχιακό ή Πτυχίο. Αν είναι αυτή η αντίληψη για τις Ανώτατες Σχολές να το πείτε και στο Υπουργείο Παιδείας να αλλάξει και να μην «σκοτώνεται» ο κόσμος να παίρνει διδακτορικά για να γίνει μέλη ΔΕΠ, όταν εδώ έρχεστε και μου λέτε ότι είναι Ανώτατη Σχολή και ανωτατοποιείτε τη σχολή και αναβαθμίζετε και την ίδια στιγμή λέτε ότι μπορεί άλλος να είναι εκπαιδευτικός με απλό Πτυχίο. Ή ποια είναι αυτά τα αντικείμενα στα οποία δεν μπορείτε να βρείτε κάτοχο Διδακτορικού; Δεν νομίζω ότι υπάρχει κάποιο αντικείμενο από αυτά τα οποία πρέπει να είναι στη Σχολή που δεν μπορείτε να βρείτε κάτοχο Διδακτορικού. Αν το υποστηρίξετε αυτό δημόσια, νομίζω, θα γελάει ο κόσμος και θα γελάνε πρώτα απ’ όλα οι ερευνητές, οι ακαδημαϊκοί και οι κάτοχοι Διδακτορικού.

Το δεύτερο ζήτημα αφορά την εκπαίδευση μέσα στις φυλακές και η κατάσταση με την εκπαίδευση μέσα στις φυλακές δεν είναι αυτή που θα έπρεπε να είναι, δεν είναι καλή και δεν κάνετε κάτι ουσιαστικό για να το αλλάξετε. Δεν γίνεται το μοναδικό λύκειο να είναι ακόμα στον Αυλώνα. Κανονικά θα έπρεπε να συζητάμε για το πώς θα γενικευτεί η εκπαίδευση μέσα στις φυλακές αν θέλουμε να μιλάμε πραγματικά για σωφρονισμό. Αν μας ενδιαφέρει ο σωφρονισμός, αν με οποιονδήποτε τρόπο κατανοούμε ότι ακόμα και ο κόσμος που έχει μπει εκεί δικαιούται με κάποιο τρόπο μία δεύτερη ευκαιρία. Αν θεωρούμε ότι η φυλακή πρέπει στο τέλος αυτής της διαδικασίας να είναι ένα βήμα που θα βοηθήσει κάποιον στην επανένταξη και όχι απλά μία στεγνή τιμωρία εν αναμονή το πότε κάποιος θα επιστρέψει στη φυλακή. Γιατί αυτό έχουμε καταφέρει να λειτουργεί σήμερα το σωφρονιστικό σύστημα να κάνει λούπες: να διώχνει κόσμο και να περιμένει πότε θα ξαναεπιστρέψει αν δεν έχεις ουσιαστικές πολιτικές ένταξης και η εκπαίδευση είναι η πιο ουσιαστική πολιτική ένταξης και δεν προχωράτε σε αυτό το ζήτημα.

Και επιτρέψτε μου να πω, ότι είναι αδιανόητο ακόμα και σήμερα να συζητάμε περιπτώσεις που κρατούμενοι που έχουν πετύχει σε πανελλαδικές εξετάσεις δεν έχουν το δικαίωμα να ολοκληρώσουν τις σπουδές τους. Γιατί όταν έχετε κρατούμενο π.χ. ο οποίος φοιτεί στο Πανεπιστήμιο Δυτικής Αττικής που ξέρετε ότι έχει και εργαστήρια, πρέπει να μπορεί να παίρνει τις εκπαιδευτικές άδειες για να πηγαίνει στα εργαστήρια του. Όταν έχετε κρατούμενο στο Σωφρονιστικό Ίδρυμα Αγίου Στεφάνου και εκδικητικά δεν του επιτρέπετε να είναι σε σωφρονιστικό ίδρυμα που να του επιτρέπει να παρακολουθήσει τις σπουδές του και αναγκάζεται ο άνθρωπος να κάνει απεργία πείνας, αναφέρομαι για την περίπτωση του Κώστα Τζανέτου, αυτό δεν δείχνει ότι σας ενδιαφέρει πραγματικά ο σωφρονισμός. Ένας άνθρωπος ο οποίος από τη φυλακή κατάφερε να δώσει πανελλαδικές εξετάσεις και να περάσει σε μία σχολή, δεν είναι αυτό κάτι το οποίο αξίζει επιβράβευση; Δεν είναι αυτό κάτι το οποίο αξίζει στήριξη για το πώς θα προχωρήσει;

Και κλείνω με μια φράση, επειδή υπάρχουν άρθρα που αφορούν και την Πυροσβεστική και τους Εποχικούς Πυροσβέστες, τα οποία κατά τη γνώμη μας είναι σε προβληματική κατεύθυνση, έχουν βγει ήδη ανακοινώσεις είμαι σίγουρος ότι θα είναι στους φορείς και οι συνδικαλιστικοί φορείς των Εποχικών Πυροσβεστών για να το αναπτύξουν και να το εξηγήσουν ακόμα περισσότερο, στην πραγματικότητα δύο άρθρα θα έπρεπε να είχαμε εδώ. Ένα άρθρο το οποίο θα εξασφάλιζε ότι κανένας Εποχικός Πυροσβέστης, άνθρωποι οι οποίοι έχουν δώσει μάχες στις πιο δύσκολες στιγμές δεν θα έμενε εκτός, αλλά θα είχαμε τη δυνατότητα όσοι το επιθυμούν να συνεχίσουν να υπηρετούν και να δίνουν αυτή την κρίσιμη μάχη. Και το δεύτερο το οποίο θα έπρεπε να συζητάμε, είναι πλέον η κήρυξη της αντιπυρικής περιόδου να έρθει νωρίτερα. Δεν ξέρω τι άλλο πρέπει να γίνει για να καταλάβουμε ότι η χώρα πρέπει να έχει κήρυξη αντιπυρικής περιόδου και ό,τι σημαίνει αυτό και στα κονδύλια, και στις προσλήψεις, νωρίτερα αλλιώς πάλι περίπου κατά το καλοκαίρι θα συζητάμε για την κλιματική κρίση και πώς η κλιματική κρίση από μία Κυβέρνηση η οποία χρησιμοποιεί την κλιματική κρίση απλά ως άλλοθι χωρίς ποτέ να κάνει πολιτικές οι οποίες δείχνουν ότι η οργανωμένη πολιτεία κατανοεί τι σημαίνει κλιματική κρίση και τι πρέπει να κάνουμε για να προστατεύσουμε όσο περισσότερο μπορούμε τις κοινωνίες, τη ζωή και τις περιουσίες των ανθρώπων.

 **ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών)**: Πριν περάσουμε στην κυρία Κουρουπάκη, να αναγνώσω τον κατάλογο των φορέων που προτείνω να καλέσουμε. Οι προτάσεις ήταν 49. Προτείνω να καλέσουμε 20 φορείς υπερβαίνοντας κατά πολύ τον προβλεπόμενο αριθμό των 10, προκειμένου να ακούσουμε όσο το δυνατόν περισσότερους φορείς και να είναι και λειτουργική η συνεδρίαση και η διαδικασία και για τους φορείς και για εμάς που θα επεξεργαστούμε τις προτάσεις τους.

 Προτείνω, λοιπόν, να καλέσουμε την Πανελλήνια Ομοσπονδία Αξιωματικών Αστυνομίας (ΠΟΑΞΙΑ), την Πανελλήνια Ομοσπονδία Αστυνομικών Υπαλλήλων (ΠΟΑΣΥ), την Πανελλήνια Ομοσπονδία Πολιτικού Προσωπικού Υπουργείου Δημοσίας Τάξης, το Νομικό Πρόσωπο Ιδιωτικού Δικαίου μη Κερδοσκοπικού Χαρακτήρα με την επωνυμία «ΕΠΑΝΟΔΟΣ», την Ομοσπονδία Σωφρονιστικών Υπαλλήλων Ελλάδας (ΟΣΥΕ), την Πανελλήνια Ομοσπονδία Υπαλλήλων Εξωτερικής Φρούρησης, το Συνήγορο του Πολίτη, την Εθνική Αρχή Διαφάνειας, την Πανελλήνια Ομοσπονδία Πενταετούς Υποχρέωσης και Συμβασιούχων Πυροσβεστών (ΠΟΠΥΣΥΠ), την Πανελλήνια Ομοσπονδία Ενώσεων Υπαλλήλων Πυροσβεστικού Σώματος (ΠΟΕΥΠΣ), την Ένωση Αξιωματικών Πυροσβεστικού Σώματος (ΕΑΠΣ), το Σωματείο Ειδικών Φρουρών Ελληνικής Αστυνομίας Αττικής, την Ένωση Δικαστών και Εισαγγελέων, το Δικηγορικό Σύλλογο Αθηνών, την Εθνική Συνομοσπονδία Ατόμων με Αναπηρία, την Εθνική Επιτροπή για τα Δικαιώματα του Ανθρώπου, τη Διεθνή Αμνηστία, το Γραφείο της Ύπατης Αρμοστείας του Ο.Η.Ε. για τους πρόσφυγες στην Ελλάδα, το Γραφείο Υποστήριξης Αποφυλακιζομένων και Κρατουμένων «ΑΡΣΙΣ» και τους «STONG ME» Κίνημα για την Πρόληψη και την Καταπολέμηση της Έμφυλης Βίας.

 **ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»)**: Κύριε Πρόεδρε, η ΑΔΑΕ;

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών)**: Κύριε Ηλιόπουλε, έχετε κάνει πάρα πολλές προτάσεις και η ΑΔΑΕ είναι μεταξύ των προτάσεων. Έχουν γίνει αποδεκτές έξι προτάσεις από αυτές που κάνατε και τις έχω καταγεγραμμένες, ίσως είναι και οι περισσότερες από την Αντιπολίτευση, με εξαίρεση το ΠΑΣΟΚ που έχουν γίνει εννιά. Είναι από αυτές που προτείνω είναι εντάξει αλλά ναι τα άλλα ήταν και δικές σας προτάσεις.

Η ΑΔΑΕ είναι από τους φορείς που προτείνω να μην κληθούν, κάνοντας δεκτές τις υπόλοιπες έξι προτάσεις από αυτές που προτείνατε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»)**:Τόσο πολύ φοβάστε να έρθει η ΑΔΑΕ;

 **ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών)**: Δεν φοβάμαι εγώ προσωπικά, αλλά είναι από τις προτάσεις που δεν τις προτείνω εγώ προς το Σώμα.

 Κύριε Μπάρκα, έχετε το λόγο.

**ΚΩΝΣΤΑΝΤΙΝΟΣ ΜΠΑΡΚΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»)**: Κύριε Πρόεδρε, προφανώς θα πρέπει, κατά την άποψή μου, να γίνει δεκτό, γιατί δεν καταλαβαίνω. Κάνατε δεκτές τις προτάσεις όλης της Πλειοψηφίας από ό,τι θυμάμαι.

 **ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών)**: Είναι 11 οι προτάσεις της Πλειοψηφίας και 9 οι προτάσεις της Αντιπολίτευσης. Κατά τον Κανονισμό, θα έπρεπε να είναι το 1/3.

 **ΚΩΝΣΤΑΝΤΙΝΟΣ ΜΠΑΡΚΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»)**: Κύριε Πρόεδρε, θα ήθελα να ολοκληρώσω και να μου απαντήσετε.

Η ΑΔΑΕ π.χ. πρέπει να έρθει, δεν νομίζω ότι υπάρχει λόγος να την κόψετε, όπως επίσης και η Ένωση Ελλήνων Ποινικολόγων, διότι οι αλλαγές στον Ποινικό Κώδικα αφορούν τους ίδιους. Εμείς δεν αναγνώσαμε τις προτάσεις μας όλες, γιατί συμφωνήσαμε και με την Πλειοψηφία.

 **ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών)**: Έχετε 5 προτάσεις από τις δικές σας που έχουν γίνει αποδεκτές και την ΑΔΑΕ δεν την προτείνατε εσείς αρχικά και τώρα λέτε να έρθει.

Η ΑΔΑΕ είναι πρόταση μόνο της Νέας Αριστεράς, κύριε Μπάρκα.

Έκανα άλλες προτάσεις δεκτές, δεν μπορώ να τις κάνω όλες. Σας είπα ότι είναι 49 σύνολο, κ. Μπάρκα και 5 από τις δικές σας προτάσεις έχουν γίνει αποδεκτές. Προσπάθησα λίγο να συμβιβάσω τις απαιτήσεις όλων.

 Σας είπα ότι με βάση τον Κανονισμό από τους 20 το 1/3 είναι προτάσεις. Πρέπει να κάνω αποδεκτές προτάσεις της Αντιπολίτευσης και έχω κάνει 9, δηλαδή, περισσότερες από το 1/3, έπρεπε να κάνω τις 6.

Καλούνται 20 φορείς, πόσους να καλέσουμε;

Θα μπορούσα να σταματήσω στους 15 ή στους 14 φορείς για να μπορέσει να είναι και λειτουργικό, γιατί οι 20 φορείς είναι πάρα πολλοί. Θα συνεδριάζουμε πάνω από πέντε ώρες.

**ΚΩΝΣΤΑΝΤΙΝΟΣ ΜΠΑΡΚΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»)**: Συμφωνούμε.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Τον λόγο έχει η Ειδική Αγορήτρια της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κυρία Ασπασία Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ (Ειδική Αγορήτρια της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Κύριοι Υπουργοί, κυρίες και κύριοι βουλευτές, πριν από λίγες μέρες, στις 29 Φεβρουαρίου, η Eurostat εξέδωσε μία Έκθεση με τίτλο: «Εγκληματικότητα, βία και βανδαλισμός στις ευρωπαϊκές χώρες».

Εάν ανατρέξει κανείς στα στοιχεία της Eurostat, θα διαπιστώσει ότι η Ελλάδα βρίσκεται στην 3η θέση μεταξύ των χωρών της Ευρωπαϊκής Ένωσης ως προς το πλήθος του αστυνομικού προσωπικού ανά 100.000 κατοίκους. Μας προσπερνά μόνο η Κύπρος και η Μάλτα. Στην ίδια θέση βρισκόμαστε και ως προς τη δαπάνη για αστυνομικές υπηρεσίες ως ποσοστό του Α.Ε.Π..

Τα πορίσματα αυτά, ταυτίζονται και με τα ευρήματα που προκύπτουν από ελληνικές δημοσκοπήσεις, σύμφωνα με τις οποίες η εγκληματικότητα είναι από τα πιο σημαντικά προβλήματα που αντιμετωπίζει η ελληνική κοινωνία μαζί με την ακρίβεια και την κρίση εμπιστοσύνης στους θεσμούς και το κράτος δικαίου.

Η ελληνική κοινωνία μέσα από πλήθος δημοσκοπήσεων έχει εκφράσει με απόλυτη σαφήνεια την απογοήτευσή της για την αναποτελεσματικότητα της Κυβέρνησης κατά την διαχείριση των ζητημάτων της εγκληματικότητας που την μαστίζουν και η Eurostat με τα ευρήματά της έρχεται απλά να επιβεβαιώσει αυτή την απογοήτευση.

Οι Έλληνες πολίτες έχουν βγάλει κόκκινη κάρτα στην Κυβέρνηση στα ζητήματα δημόσιας ασφάλειας. Ενδεικτικό παράδειγμα δεν είναι μόνο η εγκληματικότητα που βιώνουν οι πολίτες στην καθημερινότητά του, αλλά και η αποτελεσματική διαχείριση περιστατικών βίας στα πρόσφατα συλλαλητήρια για τα Τέμπη.

Σύμφωνα με την ετήσια έρευνα της «Public Issue», το 2018, το 72% των πολιτών εμπιστεύονταν την Ελληνική Αστυνομία, ενώ, το 2024, αυτό έπεσε στο 43%.

Ενώ θα έπρεπε η πολιτική εξουσία να προστατεύει ως κόρη οφθαλμού το κύρος και την αξιοπιστία των Σωμάτων Ασφαλείας, τα συμπαρασύρει στην ανυποληψία και στην καχυποψία των πολιτών.

Τίθεται το ερώτημα, εάν η πολυδιαφημισμένη νέα δομή της Ελληνικής Αστυνομίας λύνει τις χρόνιες παθογένειες και την κρίση εμπιστοσύνης των πολιτών προς αυτήν;

Η Αιτιολογική Έκθεση περιέχει γενικόλογες διακηρύξεις για την πάταξη της γραφειοκρατίας, το βέλτιστο συντονισμό των υπηρεσιών, τις ποιοτικότερες υπηρεσίες προς τους πολίτες.

Το ίδιο το νομοσχέδιο αναλώνεται σε λεπτομερειακές ρυθμίσεις και σημειακές παρεμβάσεις, χωρίς ουσιαστικό αντίκρισμα. Και ενώ χανόμαστε στη λεπτομέρεια δεν βλέπουμε το μείζον.

Πόσοι αστυνομικοί θα μεταφερθούν από τα γραφεία στο πεδίο;

Ποιες γραφειοκρατικές δομές καταργούνται;

Διευκρινίστε μας, παρακαλώ, με συγκεκριμένα νούμερα και στοιχεία.

Βλέπουμε, επί της ουσίας, με τη νέα δομή ένα ανακάτεμα της τράπουλας, με τα ίδια φθαρμένα φύλλα. Για παράδειγμα, παύετε τον θεσμό του Προϊσταμένου Επιτελείου και επαναφέρεται τη θέση του 2ου Υπαρχηγού, που εσείς είχατε καταργήσει ως Υπουργός Δημόσιας Τάξης, πριν από 25 χρόνια, με τον ν.2800/2000.

Θα μπορούσα να εξαντλήσω την ομιλία μου αναφερόταν όλες αυτές τις αλλαγές στα ονόματα των αξιωμάτων των υπηρεσιών, χωρίς αλλαγές ουσίας και χωρίς να εξασφαλίζεται ο καλύτερος συντονισμός μεταξύ των υπηρεσιών.

Θα αρκεστώ, όμως, σε γενικές διαπιστώσεις.

Η νέα δομή της Ελληνικής Αστυνομίας «ΕΛ.ΑΣ.», δεν δίνει απαντήσεις στις υβριδικές απειλές που έχουν προκύψει λόγω της λαθρομετανάστευσης και της πολιτικής των ανοικτών συνόρων, για τους ισλαμικούς πυρήνες που ανά πάσα στιγμή θα ενεργοποιηθούν σε περίπτωση αντιπαράθεσης με την Τουρκία.

Ποιος θα διαχειριστεί τότε την τεράστια πρόκληση της διατήρησης της εσωτερικής ασφάλειας;

Να θυμίσω ότι αρκούσαν μια χούφτα Αλβανοί δραπέτες από τις φυλακές των Τρικάλων, για να κάνουν το κοντινό 2013, άνω κάτω τη Δυτική Ελλάδα, τότε, που επί μήνες άφησαν τα σπίτια τους εκατοντάδες άνδρες της Αστυνομίας, του Λιμενικού και των Ενόπλων Δυνάμεων.

Τι έχουμε να αντιπαρατάξουμε στη βαριά εξοπλισμένη Στρατοχωροφυλακή της Τουρκίας, στη «Jandarma»;

Στο όνομα πολιτικών ιδεοληψιών καταργήθηκε το 1984 η Χωροφυλακή.

Όταν, λοιπόν, άνοιξαν τα σύνορα το 1990, οι πρώτοι, που βίωσαν την εγκατάλειψη από το κράτος ήταν οι πολίτες της Περιφέρειας και της υπαίθρου. Μάλλον, έχετε άλλες προτεραιότητες.

Δημιουργείτε μια νέα γραφειοκρατική δομή τη λεγόμενη «Διεύθυνση Κοινωνικής Αστυνόμευσης». Μία νέα αστυνομία κοινωνικών φρονημάτων, μία νέα αστυνομία σκέψης, ένα Σώμα δίωξης της αντίθετης άποψης υπό το πρόσχημα της καταπολέμησης της ρητορικής μίσους και της προστασίας των ανθρωπίνων δικαιωμάτων.

Διαθέτετε πόρους σε χρήματα και ανθρώπινο δυναμικό στο σύγχρονο κυνήγι μαγισσών, αντί να επικεντρωθείτε στη βαριά και διάχυτη εγκληματικότητα που μαστίζει την κοινωνία μας.

θα περάσω στο δεύτερο μέρος του νομοσχεδίου, για την Αστυνομική Ακαδημία. Πρόκειται για άλλο ένα πεδίο, στο οποίο βασιλεύει η λογική του «ράβε-ξήλωνε». Με το ν. 4249/2014 του κ. Δένδια, προβλέφθηκε η μεταβολή του καθεστώτος λειτουργίας της Αστυνομικής Ακαδημίας, ώστε να λειτουργεί ως Νομικό Πρόσωπο Δημοσίου Δικαίου με διοικητική και οικονομική αυτοτέλεια. Η σχετική ρύθμιση παρέμεινε ανεφάρμοστη επί 8 χρόνια.

Έρχεται το 2022 ο κ. Θεοδωρικάκος, ο οποίος μας λέει τα εξής στην ανάλυση των συνεπειών ρύθμισης του ν. 4962: «Το νομοθετικό πλαίσιο που εφαρμόζεται για την Αστυνομική Ακαδημία δεν ανταποκρίνεται στις σύγχρονες προκλήσεις, τις ανάγκες και τους κινδύνους που καλείται να αντιμετωπίσει η Ελληνική Αστυνομία στην εκπλήρωση της αποστολής της για την προστασία του πολίτη και τη διασφάλιση της Δημόσιας Ασφάλειας. Η αστυνομική εκπαίδευση αντιμετωπίζει προβλήματα και ελλείμματα. Τα ελλείμματα εντοπίζονται στη στόχευση, τη φιλοσοφία και τη μεθοδολογία της εκπαίδευσης, στην απουσία της επικαιροποίησης και εξέλιξης των εκπαιδευτικών προγραμμάτων, καθώς και στο διδακτικό προσωπικό, στα μέσα και τις υποδομές. Η εκπαίδευση στις σχολές της Αστυνομίας δεν προσαρμόζεται άμεσα και αποτελεσματικά στις νέες απαιτήσεις ασφάλειας».

Ενώ υπάρχουν όλα αυτά τα προβλήματα, περιμέναμε άλλα 3 χρόνια, για να έρθετε, κ. Χρυσοχοΐδη, και να ξηλώσετε το νομοθέτημα του προκατόχου σας που ουδέποτε εφαρμόστηκε. Πιστεύουμε ότι ούτε οι νέες ρυθμίσεις θα αντιμετωπίσουν τα προβλήματα της αστυνομικής εκπαίδευσης.

Δε θα επεκταθώ περαιτέρω επί του νομοσχεδίου, θα ήθελα, όμως, παρακαλώ, να μου απαντήσετε στα παρακάτω ερωτήματα και προβληματισμούς: Ποια είναι η αντίδραση της Κυβέρνησης σε αυτή την πάνδημη απαίτηση για μια πιο αποτελεσματική διαχείριση του προβλήματος της έξαρσης της εγκληματικότητας που υποβαθμίζει τη ζωή των πολιτών; Το νομοσχέδιό σας με ποιο τρόπο θα επιλύσει το ζήτημα της υποστελέχωσης που μαστίζει τα Αστυνομικά Τμήματα όλης της χώρας; Η αφετηρία κάθε πτυχής της εγκληματικότητας είναι, πάντα, η ίδια, η έλλειψη προσωπικού. Είτε μιλάμε για την εγκληματικότητα σε υποβαθμισμένες περιοχές, όπως αυτές της Δυτικής Αττικής, π.χ. το Ζεφύρι, είτε μιλάμε για τη βία κατά των γυναικών είτε μιλάμε για τη βία των ανηλίκων, η απάντηση των εκπροσώπων της Ελληνικής Αστυνομίας είναι πάντα η ίδια: «Δεν υπάρχει αρκετό προσωπικό και κάνουν ό,τι μπορούν με το υπάρχον».

Ένα άλλο πρόβλημα που υπονομεύει την αποτελεσματική δράση της Ελληνικής Αστυνομίας είναι ο φόβος των αστυνομικών να ασκήσουν το καθήκον τους, γιατί η Πολιτεία δεν τους καλύπτει, ουσιαστικά, κατά τη δράση τους. Δεν είναι λίγες οι φορές που οι αστυνομικοί που θα κάνουν ευσυνείδητα το καθήκον τους, θα βρεθούν να αντιμετωπίζουν προσχηματικές κατηγορίες που μόνο σκοπό έχουν να τους αποθαρρύνουν. Τι κάνει η Πολιτεία για έναν αστυνομικό που θα ρισκάρει τη σωματική του ακεραιότητα ή και τη ζωή του για να επιβάλει την τάξη; Αρκετά συχνά η οικογένεια των αστυνομικών θρηνεί θύματα, όπως το Γιώργο Λυγγερίδη που τραυματίστηκε από ναυτική φωτοβολίδα και έχασε τη ζωή του ύστερα από πολυήμερη νοσηλεία.

Τι κάνετε για την ασφάλεια των αστυνομικών που έχουν να διαχειριστούν κινδύνους που, εμείς, δε μπορούμε να διανοηθούμε; Το να προτείνεται ένα θεσμικό πλαίσιο για την οικονομική ενίσχυση των οικογενειών των αστυνομικών που αφήνουν την τελευταία τους πνοή πάνω στο καθήκον, είναι κάτι που σίγουρα ανακουφίζει τις οικογένειες. Όμως και πάλι έμφαση θα πρέπει να δοθεί στην ασφάλειά τους με την πλήρη στελέχωση, την αναβάθμιση του εξοπλισμού και τη διαρκή τους εκπαίδευση. Το ζητούμενο είναι, να κάνετε το παν, να γυρίζουν ασφαλείς στις οικογένειές τους και να μην εκτίθενται σε κινδύνους λόγω της κακής οργάνωσης που προκαλεί, κυρίως, η υποστελέχωση.

Ταυτόχρονα, οι αστυνομικοί που κάνουν το καθήκον τους, θα πρέπει να βρουν το κουράγιο, να αντιμετωπίσουν διάφορους εμμονικούς ή ιδεολογικούς εχθρούς της Αστυνομίας που είναι πρόθυμοι να τους εμπλέξουν σε πολυετείς εκδικητικούς δικαστικούς αγώνες, μόνο και μόνο για να τους ταλαιπωρήσουν. Τι κάνει η Πολιτεία για τη νομική τους κάλυψη σε αυτές τις δικαστικές περιπέτειες; Είναι λογικό να πληρώνει από την τσέπη του ένας αστυνομικός τα έξοδα των δικαστικών αγώνων που προκαλούνται από ενέργειές του κατά την άσκηση των καθηκόντων του; Είναι λογικό, να σέρνεται στα δικαστήρια ένας αστυνομικός που σταμάτησε τον ξυλοδαρμό μιας γυναίκας από αυτόν που σήκωσε χέρι σε βάρος της, επειδή τάχα «ο αστυνομικός άσκησε παράνομη βία»; Γιατί δεν αναλαμβάνει το Υπουργείο Προστασίας του Πολίτη τη νομική κάλυψη των αστυνομικών σχετικά με τις δίκες αυτές; Θα ήθελα, παρακαλώ, να μου απαντήσετε σε αυτά τα ερωτήματα.

Επομένως, μας παρουσιάζετε ως «σπουδαία πολιτική παρέμβαση του Υπουργείου Προστασίας του Πολίτη» την αλλαγή λογότυπο της Ελληνικής Αστυνομίας ή τη θέσπιση ενός Κανονισμού Λειτουργίας της Αστυνομικής Ακαδημίας. Όλοι μπορούν να αντιληφθούν ότι αυτά τα ζητήματα που φέρνετε στη Βουλή είναι δευτερεύουσας σημασίας. Στόχος σας είναι να καλλιεργήσετε στον κόσμο την πεποίθηση ότι «παράγετε έργο», την ίδια στιγμή που δεν έχετε την πολιτική βούληση, να αντιμετωπίσετε, ουσιαστικά, την έκρηξη της εγκληματικότητας που διαπιστώνει και η Eurostat.

Η υπερνομοθέτησή σας, σε συνδυασμό με την άρνηση να δώσετε λύσεις στα πραγματικά προβλήματα όπως η υποστελέχωση, φανερώνει πολιτική ατολμία. Και για να κρύψετε αυτή την πολιτική ατολμία, φέρνετε προς ψήφιση ένα μακροσκελέστατο νομοσχέδιο, που το μεγαλύτερο τμήμα του αφορά διατάξεις που θα μπορούσαν να ρυθμιστούν με Υπουργικές Αποφάσεις ή με Προεδρικά Διατάγματα, όπως π.χ. οι αρμοδιότητες των οργάνων της Διοίκησης της Ελληνικής Αστυνομίας και της Αστυνομικής Ακαδημίας.

Η εγκληματικότητα, κ. Υπουργέ, δεν αντιμετωπίζεται με Κανονισμούς λειτουργίας, αλλά με σιδερένια πυγμή μιας αποφασισμένη πολιτείας που δεν φοβάται να έρθει αντιμέτωπη με το έγκλημα.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Τον λόγο έχει η κυρία Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Στο πλαίσιο της σημερινής επετειακής αναφοράς για τη Γιορτή της Γυναίκας, η κυρία Κεφαλά, βουλεύτρια της Πλεύσης Ελευθερίας, μετέφερε το μήνυμα της Προέδρου μας, με το οποίο ζητήθηκε σε Προ Ημερησίας Διάταξης συζήτηση επί του θέματος της ισότητας και της έμφυλης βίας. Δυστυχώς, η απάντηση, που πήραμε από τον Προεδρεύοντα Αντιπρόεδρο της Βουλής κύριο Γεωργαντά, ήταν ότι δεν τηρήθηκε τυπικά ο Κανονισμός και δεν είναι δυνατόν να γίνει καμία αναφορά σε κάτι τέτοιο.

Αυτοί οι τυπικοί λόγοι είναι ο τύπος, με τον οποίο δόθηκε και μία απάντηση, από αστυνομικό όργανο, στη δολοφονηθείσα Κυριακή Γρίβα. Είναι ο ίδιος τρόπος, με τον οποίον αντιμετωπίζετε, συνολικά ως Κυβέρνηση και ως πολιτικοί, τα θύματα έμφυλης βίας, συνολικά. Και ήταν μια απάντηση που δόθηκε, με αυτό τον τυπικό τρόπο, σήμερα, όπου δυστυχώς είχαμε ακόμα μία γενοκτονία.

Η Πρόεδρος της Πλεύσης Ελευθερίας έχει υποβάλει πάρα πολλές Επίκαιρες Ερωτήσεις, τόσο για το θέμα της θέσπισης ιδιώνυμου εγκλήματος, στον Ποινικό Κώδικα, για τις γενοκτονίες, όσο και για την έξαρση της αστυνομικής βίας που έχει ως συνέπεια τις δολοφονίες κρατουμένων στα Αστυνομικά Τμήματα, αλλά και τους θανάτους ακόμα και υπό κράτηση ατόμων, που μάλιστα βρίσκονται σε μία θέση πολιτών που βάλλονται από περισσότερους λόγους -είτε γιατί είναι μετανάστες, είτε γιατί είναι Ρομά, είτε γιατί είναι αδύναμες κοινωνικές ομάδες.

Δυστυχώς, ο τρόπος, που αντιμετωπίζετε τα θύματα έμφυλης βίας μέχρι τώρα, δεν δικαιώνει την πολιτική σας. Και η άρνηση σε πρόκληση μιας τέτοιας συζήτησης, προφανώς, καταδεικνύει ότι δεν έχετε καμία πρόθεση για απονομή δικαιοσύνης και δικαίωση και των θυμάτων, αλλά και πρόληψη νέων εγκλημάτων.

Εμείς επιμένουμε σε αυτή την κατεύθυνση, όπως αυτή εκφράστηκε και ελπίζω ότι θα προλάβει, στην επιστροφή της από τη Λαμία, όπου σήμερα ξεκίνησε η δίκη, στο Μικτό Ορκωτό Εφετείο, για τη δολοφονία του Αλέξανδρου Γρηγορόπουλου -του 15χρονου που έπεσε από σφαίρα αστυνομικού και δολοφονήθηκε, το 2008 και από τότε ακόμα, δυστυχώς, δεν έχει καταστεί αμετάκλητη η Απόφαση Καταδίκης του κατηγορουμένου αστυνομικού Επαμεινώνδα Κορκονέα. Και αυτό φυσικά οφείλεται σε μεθοδεύσεις, που έχουν οδηγήσει σε αυτή την κατάληξη.

Τέσσερα χρόνια, πριν από σήμερα, έξω από τη Βουλή, αστυνομικός της φρουράς της βουλευτή Ντόρας Μπακογιάννη τραυμάτισε θανάσιμα, αφού εμβόλισε τη μηχανή του, τον Ιάσωνα Λαλαούνη, ένα νέο 23 ετών. Ο καθ’ υποτροπήν παραβάτης οδηγός του βουλευτικού οχήματος αστυνομικός εγκατέλειψε χωρίς βοήθεια το θύμα του, κατέφυγε στον προαύλιο χώρο της Βουλής και, σύμφωνα με όσα καταγγέλλονται από την οικογένεια, το Πειθαρχικό της ΕΛ.ΑΣ. τού έχει επιβάλλει στέρηση 2 μισθών, αλλά, ο ίδιος εξακολουθεί να εργάζεται ως αστυνομικός της Βουλής. Θα θέλαμε να τοποθετηθείτε επί αυτού του θέματος.

Αντίστοιχα, αστυνομικός της Βουλής διώκεται για ειδεχθή κακουργήματα που αφορούν σε ενδοοικογενειακή βία και αντιμετωπίζεται επί εννέα μήνες, αφού είχε κατατεθεί ο σχετικός φάκελος και είχε γίνει γνωστό στην Ελληνική Βουλή ότι διώκεται και κατηγορείται γι’ αυτά τα ειδεχθή κακουργήματα, το θέμα γίνεται γνωστό εννιά μήνες μετά από τις σχετικές καταγγελίες και τη σύσταση φακέλου.

Στο πλαίσιο αυτής της κατάστασης, ο Νίκος Ρωμανός, φίλος του Αλέξανδρου Γρηγορόπουλου, βρίσκεται αυτή τη στιγμή έγκλειστος στις φυλακές για ένα δακτυλικό αποτύπωμα σε ένα κινητό πράγμα και επί τρεισήμισι σχεδόν μήνες, χωρίς να τηρούνται οι αρχές της προσφορότητας και της αναλογικότητας, έχετε επιβάλλει το επαχθέστερο μέτρο που μπορούσατε, ως δήθεν αποτροπή τέλεσης νέων εγκλημάτων.

Το Ευρωπαϊκό Δικαστήριο Δικαιωμάτων του Ανθρώπου, ωστόσο, τον Ιανουάριο του 2025, καταδίκασε τη χώρα μας για υπόθεση αστυνομικής βίας, βασισμένο σε δύο πορίσματα του Συνηγόρου του Πολίτη, περιστατικό με τρεις Ρομά, τον Οκτώβριο του 2016, που η ΕΛ.ΑΣ. έθεσε στο αρχείο, απαλλάσσοντας τους εμπλεκόμενους αστυνομικούς.

Εκτός από όλα αυτά, έχουμε αστυνομικούς, οι οποίοι, πραγματικά, αυτή τη στιγμή, βρίσκονται τελείως ανεκπαίδευτοι, να πρέπει να επιτελέσουν ρόλο προανακριτικών υπαλλήλων σε θέματα ενδοοικογενειακής βίας. Κατηγορούνται οι καταγγέλλουσες, πολλές φορές, ως αποξενώτριες σε σχέση με τους καταγγέλλοντες, από την πλευρά εκείνων που διεκδικούν την επιμέλεια, με ένα νόμο, τον ν. 4800/2021, που έχει δημιουργήσει άπειρα προβλήματα και στον οποίο οι αστυνομικοί, δυστυχώς, δε μπορούν να εισφέρουν στο πεδίο το προανακριτικό εκείνες τις υπηρεσίες τις οποίες οφείλουν, γιατί ακριβώς στερούνται της αναγκαίας εκπαίδευσης αλλά και δεν δείχνουν καμία πρόθεση να βοηθήσουν εποικοδομητικά, με αποτέλεσμα οι μητέρες αλλά και τα ανήλικα παιδιά να παραμένουν απροστάτευτα.

Οι νόμοι ν.4800/2021, ν.3500/2006, όπως συμπληρώθηκε και τροποποιήθηκε με το ν. 5090/2024 αλλά και με τον πρόσφατο ν. 5172/2025, που εφαρμόζεται από 29 Ιανουαρίου, στην πραγματικότητα δεν έκαναν τίποτε άλλο παρά να διευρύνουν το πλαίσιο της ποινικής διαμεσολάβησης. Σε καμία από όλες αυτές τις περιπτώσεις δεν έχει γίνει ουσιαστική συζήτηση για την εμφύλια βία.

Το γεγονός ότι πολλές φορές οι καταγγέλλουσες καταφεύγουν στην αστυνομία, προσδοκώντας να βρουν μια ουσιαστική βοήθεια, δεν αποτρέπει τους αστυνομικούς από το να ζητούν, όπως κατά το παρελθόν και κατά τα ειωθότα συνέβαινε, όλα τα δικαιολογητικά και τις νόμιμες προϋποθέσεις στήριξης αντικειμενικών λόγων, για να μπορέσουν να προχωρήσουν στο επόμενο βήμα της προστασίας τους.

Ενώ, δε, συμβαίνει να ζητείται όλο αυτό το πλαίσιο, λόγω και στήριξης των καταγγελιών, για μια γυναίκα που βρίσκεται σε κίνδυνο, στον ίδιο χρόνο βλέπουμε την έξαρση της αστυνομικής βίας, μέσα σε μια θολή κατάσταση προληπτικών προσαγωγών σε περιπτώσεις συλλαλητηρίων, όπως ζήσαμε τις περασμένες μέρες και εβδομάδες.

Αυτή είναι η απάντηση, πρακτικά, της πολιτικής σας και του «κράτους δικαίου», με την οποία προσπαθείτε στην πραγματικότητα να κάμψετε τις αντιστάσεις, να φοβίσετε τους πολίτες, να δημιουργήσετε έναν κατασταλτικό μηχανισμό μετατόπισης των προβλημάτων, να ποινικοποιήσετε συμπεριφορές άοπλων διαδηλωτών, άοπλων ακτιβιστών, άοπλων νεολαίων στις πλατείες, να ποινικοποιείτε γενικότερα όσους εκφράζουν μια διαφορετική αντίληψη και κοσμοθεωρία και να τροφοδοτείτε ένα ανομολόγητο κοινωνικό χάος.

Η επικαλούμενη «αποκατάσταση της τάξης», είναι για μας η αταξία και η εδραίωση της αποδιάρθρωσης της κοινωνικής και αστικής δικαιοσύνης. Βεβαίως, οι πολίτες έχουν εκφραστεί και έχουν εκφραστεί με πολύ ηχηρό τρόπο σε όλα αυτά τα συλλαλητήρια, απονέμοντας μία αποδεκτή πρόταση μομφής εναντίον της Κυβέρνησης, των πρακτικών και των πολιτικών που ακολουθείτε, τόσο στην περίπτωση του «Εγκλήματος των Τεμπών», όσο και σε άλλα «εγκλήματα», όπως αυτό του «Ναυαγίου της Πύλου», όπως αυτό «των υποκλοπών».

Στο δεύτερο σκέλος της όλης σας συμπεριφοράς. Θέλω να επιμείνω, επειδή, είπατε, κύριε Νικολακόπουλε, παρακολούθησα τη συζήτηση γύρω από τις επίκαιρες ερωτήσεις που συζητήθηκαν στην Ολομέλεια στις 10 Μαρτίου με την Πρόεδρό μας και παρακολούθησα τις απαντήσεις σας και πραγματικά εξεπλάγην. Θεωρείτε ότι δεν είναι καταγεγραμμένες οι καταγγελίες των πολιτών; Μα πόσες καταγγελίες θέλετε; Θεωρείτε ότι πρέπει να ελέγξετε όλα τα δημοσιεύματα, γιατί δεν το πράττετε; Αμφισβητείτε την καταγγελία 16χρονου μαθητή ότι άνθρωποι της Ασφάλειας παραμονεύαν έξω από το σπίτι του πριν από τη μεγάλη διαδήλωση της 28ης Φεβρουαρίου και επιχείρησαν να τον προσαγάγουν κι όταν κατέβηκε ο πατέρας του για να ζητήσει το λόγο -του ανηλίκου, του 16χρονου ανηλίκου- δεν του έδωσαν καμία εξήγηση και του δήλωσαν ότι εκτελούν εντολές. Δίνετε εντολές να περιμένουν άνθρωποι της Ασφάλειας κάτω από τις πολυκατοικίες ανήλικα παιδιά για να τους ζητήσουν το λόγο γιατί πρόκειται να συμμετέχουν σε μια πορεία;

 Για παράνομες κατακρατήσεις έχει σχολιάσει πάρα πολλές φορές και η Άννυ Παπαρούσου, συνήγορος, δικηγόρος, η οποία βρέθηκε σε συλλαλητήριο και επειδή διαμαρτυρήθηκε για παράνομες προσαγωγές περίπου 30 ανθρώπων που κατέβαιναν για να συμμετέχουν στη διαδήλωση, μπήκε και αυτή κρατούμενη στην ίδια κλούβα μέχρι που την άφησαν ελεύθερη.

Άλλη περίπτωση, μαθητή της τρίτης λυκείου. Έχει προσαχθεί προληπτικά πάνω από δέκα φορές, μεταξύ άλλων για διαδηλώσεις, για συμμετοχή του σε διαδηλώσεις, στις επετείους της 17ης Νοέμβρη και της 6ης Δεκέμβρη 2024. Πρόκειται για προσαγωγές που έχουν καταλήξει να χαρακτηρίζονται «ειδικού σκοπού», όπως περίπτωση της φωτορεπόρτερ του «The Untold», Μαρίας Γαλάτη από άνδρες της ΕΛ.ΑΣ., 18 Δεκεμβρίου 2024, αμφισβητείτε και αυτό; Προσήχθη την ώρα που έβγαινε από το σπίτι της, την οδήγησαν στον 6ο όροφο της Γ.Α.Δ.Α., την έγδυσαν για να την ψάξουν, της κατέσχεσαν το κινητό της που περιείχε δημοσιογραφικό υλικό, την κράτησαν χωρίς να της απαγγείλουν τελικά κατηγορία, χωρίς να της εξηγήσουν το λόγο της προσαγωγής. Τη ρώτησαν μόνο αν το Μέσο στο οποίο εργάζεται είχε προβεί σε κάποια περίεργη ανάρτηση.

 Ο συνήγορος, ο εκλεκτός δικηγόρος, Κώστας Παπαδάκης, καταγγέλλει επίσης, συμπεριφορές προσαγωγής σε άτομα που απλά κίνησαν υποψίες για τέλεση αξιόποινων πράξεων. Όταν καταγγέλλουν γυναίκες τον κακοποιητή, πρέπει να αποδείξουν ότι είναι κακοποιητής για να στοιχειοθετηθεί η καταγγελία και να προχωρήσετε σε επόμενες ενέργειες. Όταν όμως κάποιος κινεί υποψίες για τέλεση αξιόποινων πράξεων και αυτό βρίσκεται μέσα σε κάποια υποκειμενικά αυθαίρετα κριτήρια του Αστυνομικού που επιλαμβάνεται -με τις δικές σας φυσικά εντολές-, τότε είναι ικανός αυτός ο λόγος της υποψίας για να προσαχθεί.

Και φυσικά, αυτός είναι ένας τρόπος ουσιαστικού περιορισμού του δικαιώματος των συναθροίσεων. Γιατί κυρίως αυτές είναι πρακτικές που εφαρμόζετε σε περιπτώσεις διαδηλώσεων.

Και θα αναφερθώ σε μια δήλωση του Δικηγορικού Συλλόγου Αθηνών από το 2021 γι αυτού του είδους τις προληπτικές προσαγωγές. Ένα απόσπασμα από την ανακοίνωση του Δικηγορικού Συλλόγου: «Τα τελευταία χρόνια έχουν πληθήνει οι λεγόμενες «προσαγωγές» πολιτών. Συνεπεία αυτού οδηγούνται στο αστυνομικό τμήμα πολίτες, συχνά για πολλές ώρες, μέσα σε συνθήκες συγχρωτισμού, ενώ επιδεικνύουν αστυνομική ταυτότητα, για την εξατομικευμένη αναγνώρισή τους. Παράλληλα, συμβαίνει πολλές φορές να μην επιτρέπεται η επικοινωνία με συνηγόρους, αλλά ούτε με συγγενείς τους, με την «δικαιολογία» ότι οι «προσαχθέντες» δεν έχουν-ή δεν έχουν αποκτήσει ακόμη την ιδιότητα του κατηγορουμένου και έτσι δεν έχουν δικαίωμα επικοινωνίας και παράστασης με συνήγορο.».

Ο ποινικολόγος, Θεόδωρος Μαντάς, καταγγέλλει ότι όλες αυτές οι πρακτικές αποτελούν προσβολή δημοκρατικών ελευθεριών. Ορισμένα από τα βασικά συνταγματικά δικαιώματα που ενδέχεται να καταπατώνται σε αυτές τις περιπτώσεις περιλαμβάνουν τα εξής: Δικαίωμα στην προσωπική ελευθερία, δικαίωμα στην προσωπική ασφάλεια, δικαίωμα κατά των βασανιστηρίων και της απάνθρωπης ή εξευτελιστικής μεταχείρισης, δικαίωμα σε δίκαιη δίκη, δικαίωμα στην προστασία της ιδιωτικής ζωής. Συνεπώς, οι προληπτικές προσαγωγές και συλλήψεις αποτελούν προσβολή των δημοκρατικών ελευθεριών των Ελλήνων πολιτών και εγκαθιδρύεται ένα καθεστώς ποινικής καταστολής.

Το συμπέρασμά μας είναι, ότι δεν μας κάμπτετε. Την αντίσταση των πολιτών δεν θα την κάμψετε. Πήρατε πολύ ηχηρές απαντήσεις από τα μεγαλειώδη συλλαλητήρια και ο αγώνας και η αντίσταση και η πάλη ενδεχομένως να ξεκινά σε αυτή τη χώρα περισσότερο από ποτέ σε αυτή τη συγκυρία.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών):** Ο κ. Δημητριάδης, από τους Σπαρτιάτες, δεν θα τοποθετηθεί όπως με ενημέρωσε, άρα θα κλείσουμε με την τοποθέτηση του κυρίου Υπουργού. Απλώς θα ήθελα να αναφέρω τα εξής το Σώμα σε συνέχεια αυτών που είπε ο κ. Ηλιόπουλος αλλά και η κυρία Καραγεωργοπούλου σε σχέση με τον αστυνομικό που ενεπλάκη σε τροχαίο δυστύχημα μπροστά στην είσοδο της Βουλής. Όπως με ενημέρωσε ο κ. Φρούραρχος της Βουλής, δεν είχε ποτέ καμία απολύτως σχέση με την Υπηρεσία Ασφαλείας της Βουλής, ούτε και βεβαίως έχει και μέχρι σήμερα.

Κύριε Υπουργέ, έχετε τον λόγο.

**ΜΙΧΑΗΛ ΧΡΥΣΟΧΟΪΔΗΣ (Υπουργός Προστασίας του Πολίτη):** Ευχαριστώ πολύ όλους και όλες για τις τοποθετήσεις σας.

Επειδή το αντικείμενο της σημερινής μας συζήτησης είναι η κατάθεση και η εισαγωγή στη Βουλή του νομοσχεδίου εγώ δεν θα σχολιάσω όλα αυτά τα οποία ακούστηκαν εδώ μέσα. Έκανα κάποιους σχολιασμούς κατά τη διάρκεια της συζήτησης την πρόταση δυσπιστίας. Θα επανέλθω όμως στις επόμενες συνεδριάσεις. Έχω σημειώσει όλες τις αναφορές σας για όλα τα ζητήματα. Έχω απαντήσεις. Έχω πλήρη διάσταση με ορισμένες τοποθετήσεις, όπως επίσης μπορώ να συμφωνήσω σε μια σειρά από παρατηρήσεις σε επίπεδο αυτοκριτικής και βελτίωσης της απόδοσης μας και της αποτελεσματικότητας μας.

Επίσης, θέλω να υπενθυμίσω τι ακριβώς έχει γίνει όλο αυτό το χρονικό διάστημα, κυρίως σε ό,τι αφορά τα ζητήματα που αφορούν το δικαίωμα του συνέρχεσθαι, που για πρώτη φορά πριν από τέσσερα χρόνια νομοθετήθηκε πια. Μετά από πενήντα σχεδόν χρόνια στην Ελλάδα, υλοποιήθηκε η σχετική συνταγματική πρόβλεψη, η οποία ουδέποτε είχε αποφασιστεί από κάποιους να ρυθμιστεί.

Επιπλέον, θέλω να παρουσιάσω μια σειρά από στοιχεία, που δεν θα το κάνω σήμερα, επαναλαμβάνω, γιατί θεωρώ ότι υπάρχει κάτι πιο σημαντικό και πιο σπουδαίο από αυτό και είναι να σας παρουσιάσω πολύ σύντομα, χωρίς να σας κουράσω, τα βασικά σημεία και το βασικό αντικείμενο του νομοσχεδίου.

Το νομοσχέδιο αυτό έρχεται μετά από 20 και πλέον χρόνια, όταν για πρώτη φορά ιδρύθηκε το Αρχηγείο της Ελληνικής Αστυνομίας το 2000, όταν για πρώτη φορά συγκροτήθηκε Αρχηγείο και τέθηκαν οι βάσεις οργάνωσης της Ελληνικής Αστυνομίας μετά την ενοποίηση των δύο Σωμάτων, όπως θυμάστε, τη δεκαετία του ΄80, το 1984. Το 1984 ενοποιήθηκε η Ελληνική Αστυνομία και η Ελληνική Χωροφυλακή και αποτέλεσαν το ενιαίο Σώμα πριν από 40 χρόνια περίπου.

 Ήρθε, λοιπόν, το 2000 η συγκρότηση του αρχηγείου του νέου σώματος πια, του ενοποιημένου και από τότε έχουν περάσει 25 χρόνια και όπως αντιλαμβάνεστε είναι ανάγκη να επικαιροποιήσουμε όλο το θεσμικό οικοδόμημα της αστυνομίας και να το προσαρμόσουμε, να το εκσυγχρονίσουμε στα πλαίσια και στις ανάγκες που έχει σήμερα η ελληνική κοινωνία και η ασφάλεια της χώρας. Μην ξεχνάμε το εξής. Ότι από τότε που ιδρύθηκε το Αρχηγείο της Ελληνικής Αστυνομίας το 2000 μέχρι σήμερα, η αστυνομία έχει πολλαπλασιάσει τις αρμοδιότητές της και το έργο της και ταυτόχρονα, έχουν πολλαπλασιαστεί οι ανάγκες που έχει η ελληνική κοινωνία και η χώρα.

Αν ξεκινήσουμε από τα σύνορα, για παράδειγμα, που σήμερα πια η Ελληνική Αστυνομία διαθέτει χιλιάδες αστυνομικούς για τη φύλαξη και την εποπτεία, τον έλεγχο των συνόρων, μέχρι τα ζητήματα της κοινωνικής αστυνόμευσης, που αναφερθήκατε πολλοί από εσάς προηγουμένως. Τα θέματα της βίας ανηλίκων, τα ζητήματα της ενδοοικογενειακής βίας και ούτω καθεξής. Άρα, λοιπόν, υπάρχει ανάγκη να εκσυγχρονίσουμε τις δομές και τους θεσμούς της Ελληνικής Αστυνομίας.

Επίσης, υπάρχει ανάγκη, το τονίσατε όλοι σας, ο καθένας με το δικό του τρόπο, αλλά θα συμφωνήσουμε, έστω και μέσα από την κριτική που ασκείτε, ότι υπάρχει ανάγκη αναβάθμισης της εκπαίδευσης και κυρίως, είναι ζητούμενο μια νέα εκπαιδευτική πολιτική, αλλά ακόμα πιο κύριο, αν θέλετε, είναι το ζήτημα της διαρκούς και δια βίου εκπαίδευσης των αστυνομικών. Πράγμα ζητούμενο για όλους μας.

Υπάρχουν, επίσης, ρυθμίσεις που αφορούν τα όπλα, τα πυρομαχικά, εκρηκτικές ύλες, εκρηκτικούς μηχανισμούς. Και εδώ χρειάζεται, επίσης, επικαιροποίηση μιας σειράς από διατάξεις, οι οποίες κατά τη γνώμη μας πρέπει να αυστηροποιηθούν, προκειμένου να αποτρέψουμε το φαινόμενο της βίας, που όλο και περισσότερο διεισδύει, όχι μόνο στην ελληνική κοινωνία, αλλά συνολικά σε όλες τις κοινωνίες.

Σας λέω ένα παράδειγμα, το θέμα με τα μαχαίρια, ότι πολλοί ανήλικοι φέρουν και χρησιμοποιούν το μαχαίρι, το σουγιά, ως φονικό όργανο και έτσι ασκείται βία, ληστείες, απειλές, εκβιασμοί και τελικώς, τραυματισμοί μικρών παιδιών από άλλα μικρά παιδιά. Άρα, λοιπόν, αυτά όλα χρειάζονται ρυθμίσεις, προκειμένου να βελτιώσουμε το καθεστώς στη χώρα μας. Το καθεστώς της ασφάλειας στη χώρα μας.

Επίσης, το επόμενο ζήτημα είναι η ίδρυση μιας Γενικής Γραμματείας, μιας πολύ σπουδαίας, κατά τη γνώμη μας, δομής που έχει να κάνει με την προστασία των κρίσιμων οντοτήτων, των κρίσιμων υποδομών της χώρας. Είναι Ευρωπαϊκή Οδηγία, η οποία αφενός μεν πρέπει να ενσωματωθεί, αφετέρου πρέπει να εκφραστεί όλη αυτή η πολιτική μέσα από την Γενική Γραμματεία.

Τέλος, όπως πολλοί από εσάς αναφέρθηκαν σωστά και πάλι μέσα από την κριτική που ασκήσατε στα θέματα της αντεγκληματικής πολιτικής, των καταστημάτων κράτησης, που πράγματι έχουμε πολλά προβλήματα, του θεσμού της ηλεκτρονικής επιτήρησης των υποδίκων, που αυτό είναι πολύ σημαντικό ζήτημα. Το θέμα των καταδίκων και κρατουμένων, που είναι το θέμα των κρατουμένων σε άδεια, οι ρυθμίσεις γενικότερα θεμάτων που αφορούν την διαχείριση όλων των ανθρώπων που κρατούνται στα καταστήματα κράτησης της χώρας. Θεωρώ ότι αυτές όλες οι αλλαγές, οι μεταρρυθμίσεις, αυτές οι διατάξεις, αποτελούν και τους βασικούς άξονες μιας προσπάθειας να μεταρρυθμίσουμε την αστυνομία και να φέρουμε στον 21ο αιώνα.

Άρα, λοιπόν, μια νέα σύγχρονη και αποτελεσματική δομή του αρχηγείου της Ελληνικής Αστυνομίας και των κεντρικών υπηρεσιών. Σας θυμίζω, με αφορμή κάποιες πολύ μεγάλες εξιχνιάσεις του οργανωμένου εγκλήματος, μεγάλες υποθέσεις του οργανωμένου εγκλήματος, που τρέχουν αυτές τις μέρες και πολλές άλλες που έπραξαν στο πρόσφατο παρελθόν, οφείλονται στη δημιουργία μιας νέας υπηρεσίας, της Διεύθυνσης Αντιμετώπισης Οργανωμένου Εγκλήματος, η οποία αυτή τη στιγμή, εδώ και πέντε μήνες, έχει καταγράψει πολύ σημαντικά χτυπήματα, πλήγματα εναντίον του οργανωμένου εγκλήματος στη χώρα.

Πολύ σημαντικά πράγματα, τα οποία για πρώτη φορά γίνονται και ας ελπίσουμε ότι θα υπάρχει συνέχεια. Είμαστε διαρκώς στην προσπάθεια ως πολιτική ηγεσία να στηρίξουμε την προσπάθεια που καταβάλλουν οι αστυνομικοί αυτών των επιχειρήσεων, ούτως ώστε να είναι αποτελεσματικές και σε συνδυασμό με την αυστηροποίηση της νομοθεσίας, να μειώσουμε και σταδιακά να φτάσουμε στο ελάχιστο το μεγάλο θέμα του οργανωμένου εγκλήματος, που πλήττει και τη χώρα μας και όλες τις σύγχρονες κοινωνίες.

Άρα, λοιπόν, μια νέα σύγχρονη και αποτελεσματική Αστυνομία, έμφαση στο στρατηγικό σχεδιασμό στη διαχείριση των κρίσεων, που είναι πάρα πολλές συνέχεια, στον επιτελικό συντονισμό και στην ενιαία διαχείριση ζητημάτων βίας και εγκλήματος και φυσικά, όπως είπα, το ζήτημα της εκπαίδευσης.

Θέλω να σας πω επίσης, ότι επειδή αυτό το νομοσχέδιο είναι προϊόν μιας επιτροπής, μιας ομάδας, από επιστήμονες και υπηρεσιακούς παράγοντες, αλλά ταυτόχρονα και από σημαντικούς νομομαθείς, οι οποίοι πραγματικά έβαλαν όλο τους τον εαυτό, όλο τους το φιλότιμο και όλη τους τη γνώση και την εμπειρία τους, κατόρθωσαν να φτιάξουμε ένα νομοσχέδιο, το οποίο φιλοδοξεί να κωδικοποιήσει όλη τη νομοθεσία που διέπει τη λειτουργία της Ελληνικής Αστυνομίας δεκάδες χρόνια τώρα. Δεκάδες προεδρικά διατάγματα, χιλιάδες υπουργικές αποφάσεις, όλα αυτά λοιπόν κωδικοποιούνται μέσα από το παρόν νομοθέτημα. Νομίζω ότι αυτό επίσης είναι πολύ σημαντικό και για τον τρόπο νομοθέτησης, αλλά και για τη λειτουργία της Αστυνομίας.

Έχουμε, λοιπόν, αυτούς τους στόχους που περιέγραψα συν το γεγονός ότι έχουμε ακόμα ένα νέο στοιχείο, το οποίο είναι η τεχνολογία, η οποία αλλάζει ραγδαία τη συμπεριφορά μας, αλλάζει ραγδαία το έγκλημα, τον τρόπο με τον οποίο λειτουργούν οι εγκληματίες, αλλάζει ραγδαία συνολικά την κοινωνία μας και είναι επιτακτική ανάγκη, προκειμένου να είμαστε αποτελεσματικοί, να εντάξουμε και να αξιοποιούμε διαρκώς μέσα από συντεταγμένες διαδικασίες, πάντα στο πλαίσιο της προστασίας των προσωπικών δεδομένων και των ανθρωπίνων δικαιωμάτων, να μπει η τεχνολογία στο Σώμα μας, στις υπηρεσίες μας, ιδίως στους τομείς των επικοινωνιών και των δικτύων.

Επίσης, θέλω να σας πω ότι όλο αυτό μαζί με τη νομοθεσία, που σας ανέφερα προηγουμένως, η οποία συντίθεται σε χιλιάδες νομοθετήματα, το ίδιο είναι και οι διάφορες υπηρεσίες, οι οποίες αυτή τη στιγμή γίνεται μια προσπάθεια μέσα από το νομοθέτημα όλες αυτές οι διάσπαρτες υπηρεσίες να ενταχθούν σε ένα σύγχρονο οικοδόμημα και να αποτελέσουν μια σύγχρονη οργανωτική δομή.

Ποιες είναι πολύ γρήγορα οι αλλαγές, τις οποίες φιλοδοξούμε να επιχειρήσουμε το επόμενο χρονικό διάστημα.

Το πρώτο ζήτημα είναι το νέο Αρχηγείο. Κοιτάξαμε γύρω μας στην Ευρώπη, ποια μοντέλα εφαρμόζονται που θα μπορούσαν να είναι σύγχρονα, αποτελεσματικά και ταυτόχρονα να ταιριάζουν με την ιδιοσυγκρασία μας και τα προβλήματα που έχουμε.

 Αναφορικά με τους κλάδους. Τώρα έχουμε κλάδους, οι κλάδοι μετεξελίσσονται σε Γενικές Διευθύνσεις. Η Γενική Διεύθυνση Επιτελικού Συντονισμού, η Γενική Διεύθυνση Ασφάλειας και Αστυνόμευσης, αυτές είναι δύο αυτή τη στιγμή, δηλαδή είναι δύο κλάδοι και γίνονται ένας, η Γενική Διεύθυνση Διαχείρισης Συνόρων και Μετανάστευσης, μεγάλο θέμα τα σύνορά μας και φυσικά το θέμα της μετανάστευσης, η Γενική Διεύθυνση Διαχείρισης Ανθρώπινου Δυναμικού και η Υποστήριξη.

Η Αστυνομία αποκτά δύο Υπαρχηγούς. Σωστά κάνατε μια αναφορά, ότι επί των ημερών μου είχε καταργηθεί ο δεύτερος Υπαρχηγός και κάναμε τον Επιτελάρχη. Ουσιαστικά περί αυτού πρόκειται, απλώς επιχειρούμε να ονομαστεί ο Επιτελάρχης, ουσιαστικά ο Υπαρχηγός, προκειμένου να είναι σαφές ότι έχουμε δύο πράγματα πολύ σημαντικά, δύο πυλώνες, ο ένας είναι ο επιχειρησιακός και ο άλλος είναι ο επιτελικός και φυσικά από παντού είναι ο Αρχηγός. Δημιουργείται νέα Γενική Διεύθυνση με αρμοδιότητα θέματα Στρατηγικού Σχεδιασμού, Οργάνωσης Επικοινωνίας και Εξωστρέφειας.

Δημιουργείται το Ενιαίο Συντονιστικό Κέντρο Επιχειρήσεων και Διαχείρισης Κρίσεων που πλέον αναβαθμίζεται σε μια Διεύθυνση Επιχειρήσεων και Διαχείρισης Κρίσεων.

Φυσικά, έχουμε μια σειρά από νέες υπηρεσίες, όπως είναι η Διεύθυνση Κοινωνικής Αστυνόμευσης. Όλα τα ζητήματα που συζητήσαμε εδώ σήμερα, η ενδοοικογενειακή βία, η βία ανηλίκων, όλα τα κοινωνικά ζητήματα.

Η Διεύθυνση Πληροφορικής μετεξελίσσεται σε Διεύθυνση Ψηφιακής Διακυβέρνησης. Αναδιοργανώνεται το Ενιαίο Συντονιστικό Κέντρο και πλέον αποκτά, όχι απλώς συντονιστικά χαρακτηριστικά, αλλά και επιχειρησιακά, αλλά και στρατηγικά χαρακτηριστικά. Με την έννοια ότι η διαχείριση κρίσεων ουσιαστικά αναδεικνύεται σε μια μείζονα υπόθεση, έναν πυλώνα λειτουργίας της Αστυνομίας.

Επίσης, κάτι πολύ σημαντικό που θέλω να σας ανακοινώσω και σταθήκαμε πολλοί και πολλές από εσάς στο ζήτημα αυτό, οι νέες διαδικασίες λογοδοσίας και ακεραιότητας και η ενιαία διαχείριση των εσωτερικών ελέγχων. Η νέα, λοιπόν, Διεύθυνση Ακεραιότητας και Εσωτερικού Ελέγχου.

Επίσης, έμφαση στην προστασία των προσωπικών δεδομένων στο πλαίσιο των πολιτικών και αστυνομικών επιχειρήσεων. Το Γραφείο Προστασίας Προσωπικών Δεδομένων υπαγόμενο στον Αρχηγό.

Η δημιουργία Κέντρου Εκπαίδευσης Πρώτων Βοηθειών και Τραύματος της Ελληνικής Αστυνομίας που θα λειτουργεί σε ένα επίπεδο τμήματος κεντρικά, για να μπορέσουμε να έχουμε εκπαιδευμένους Αστυνομικούς σε αυτά τα ζητήματα, στην παροχή πρώτων βοηθειών και φυσικά, με Προεδρικό Διάταγμα αλλάζει κάθε μέρα όλο και περισσότερο και έχει μετονομαστεί αυτό που λέγαμε η Διεύθυνση Ασφαλείας, σε Διεύθυνση Δίωξης και Εξερεύνησης Εγκλημάτων.

Καταργείται ο όρος Τμήμα ή Διεύθυνση ή Υποδιεύθυνση Ασφαλείας και έτσι σιγά σιγά, μέρα με τη μέρα δημιουργείται ένα κρίσιμο σώμα, ομάδες αστυνομικών που θα ασχολούνται πέρα από τη Διεύθυνση Οργανωμένου Εγκλήματος με τη διερεύνηση και την εξιχνίαση των εγκλημάτων.

Το ζήτημα της Αστυνομικής Ακαδημίας θέλω να το συζητήσουμε κατά τη διάρκεια της συζήτησης στην κατ’ άρθρον συζήτηση που θα κάνουμε, αλλά και στην ολομέλεια να το συζητήσουμε διεξοδικά, γιατί θεωρώ ότι αξίζει τον κόπο. Αλλά νομίζω ότι το πιο σημαντικό και το πιο κρίσιμο ζήτημα είναι η εισαγωγή του θεσμού της δια βίου μάθησης και με έμφαση στη διαρκή εκπαίδευση και μετεκπαίδευση.

Αυτό νομίζω ότι αποτελεί έναν θεμελιακό παράγοντα για την εξέλιξη της Αστυνομίας και την αποτελεσματικότητά της.

Όπως σας είπα, υπάρχουν διατάξεις που αφορούν τα όπλα, με την αυστηροποίηση των διατάξεων και κυρίως αφορούν την πώληση ή διάθεση μαχαιριών γενικής ή ειδικής χρήσης μόνο σε άτομα που έχουν συμπληρώσει το 17ο έτος ηλικίας, προκειμένου να αποτρέψουμε το φαινόμενο της κατοχής όπλων με τη στενή ή ευρεία έννοια από ανηλίκους, όπως, επίσης, αυστηροποιείται η κατοχή, η οπλοφορία δηλαδή και η οπλοχρησία όπλων και κυρίως περιστρόφων.

Η Γενική Γραμματεία Κρίσιμων Οντοτήτων που σας ανέφερα προηγουμένως και τέλος, είναι οι διατάξεις για τη Γενική Γραμματέα Αντεγκληματικής Πολιτικής όπου πραγματικά εδώ γίνεται μια μεγάλη προσπάθεια.

Είναι παρών ο κ. Νικολακόπουλος και ο κ. Περρής. Εδώ, γίνεται μια πολύ μεγάλη προσπάθεια μέσα από δύσκολες συνθήκες, μέσα από υποδομές πεπερασμένες, να αλλάξουν μια σειρά από προβλέψεις προκειμένου και η ζωή των κρατουμένων να γίνει καλύτερη και η ασφάλειά τους καλύτερη και η ζωή του προσωπικού πιο ασφαλής και πιο αποτελεσματική η υπηρεσία τους στο πλαίσιο των καθηκόντων τους.

Έτσι, λοιπόν, εισάγονται ρυθμίσεις που συμβάλλουν στη βελτίωση της ποιότητας της ζωής των κρατουμένων, στην εκπαίδευσή τους και θέλω να τις συζητήσουμε αυτές, γιατί κάποιοι από εσάς αναφέρθηκαν και αξίζει πραγματικά τον κόπο να έχουμε τις απόψεις σας, όπως επίσης και τα ζητήματα που έχουν σχέση με την ηλεκτρονική επιτήρηση που θεωρώ ότι είναι ένα μέσον πραγματικά πάρα πολύ κρίσιμο.

Ένα μέσο πάρα πολύ αποτελεσματικό, προκειμένου να μπορούν οι κρατούμενοι να επιτηρούνται ηλεκτρονικά στο σπίτι τους ή οπουδήποτε αλλού ορίζει ο αρμόδιος Ανακριτής ή ο αρμόδιος Εισαγγελέας, έτσι ώστε και προβλήματα υπερπληθυσμού να μην έχουμε, αλλά και οι άνθρωποι να μπορούν να υπηρετούν αυτό το διάστημα κάτω από διαφορετικές και πολύ καλύτερες συνθήκες.

Τελειώνω, λοιπόν, επαναλαμβάνοντας ότι θα απαντήσω σε όλα τα ζητήματα τα οποία ετέθησαν, τα πολιτικά ζητήματα και τα επιμέρους επίσης, σε όλα, τα έχω σημειώσει. Θέλουμε τη συμμετοχή σας σε αυτή τη συζήτηση. Πραγματικά αξίζει τον κόπο να έχουμε τις απόψεις σας. Θα ακουστούν και οι απόψεις των φορέων, όταν θα η συζήτηση την Παρασκευή, έτσι ώστε πηγαίνοντας στην Ολομέλεια να έχουμε διαμορφώσει ένα νομοσχέδιο ακόμη καλύτερο από αυτό που καταθέσαμε.

**ΛΑΖΑΡΟΣ ΤΣΑΒΔΑΡΙΔΗΣ (Προεδρεύων των Επιτροπών)**: Ευχαριστώ πολύ τον κ. Υπουργό, με την τοποθέτηση του οποίου ολοκληρώθηκε, κυρίες και κύριοι συνάδελφοι, η συνεδρίαση της Επιτροπής μας.

Συνεχίζουμε την επεξεργασία και εξέταση του σχεδίου νόμου με την ακρόαση των εξωκοινοβουλευτικών προσώπων την Παρασκευή 14 Μαρτίου 2025 και ώρα 10:00 το πρωί.

Σας ευχαριστώ πολύ.

Στο σημείο αυτό γίνεται η γ’ ανάγνωση των καταλόγων των μελών των Επιτροπών.

 Παρόντες από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης ήταν οι βουλευτές κ.κ. Γκολιδάκης Διαμαντής, Αντωνίου Μαρία, Βεσυρόπουλος Απόστολος, Δαβάκης Αθανάσιος, Μονογυιού Αικατερίνη, Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Καραμανλής Αχ. Κωνσταντίνος, Κατσαφάδος Κωνσταντίνος, Κεδίκογλου Συμεών (Σίμος), Χρυσομάλλης Μιλτιάδης, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Χατζηιωαννίδου Μαρία-Νεφέλη, Κατσανιώτης Ανδρέας, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Τσαβδαρίδης Λάζαρος, Υψηλάντης Βασίλειος – Νικόλαος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Μουλκιώτης Γεώργιος, Πάνας Απόστολος, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Τσαπανίδου Παρθένα (Πόπη), Ψυχογιός Γεώργιος, Παπαναστάσης Νικόλαος, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Τζανακόπουλος Δημήτριος, Κουρουπάκη Ασπασία, Καραγεωργοπούλου Ελένη, Σαρακιώτης Ιωάννης και Χρηστίδου Ραλλία.

Από την Ειδική Μόνιμη Επιτροπή Σωφρονιστικού Συστήματος και Λοιπών Δομών Εγκλεισμού Κρατουμένων, παρόντες ήταν οι Βουλευτές κ.κ.: Χαράλαμπος Αθανασίου, Αναστάσιος Δημοσχάκης, Θεοχάρης Θεοχάρης, Αθανάσιος Καββαδάς, Σταύρος Κελέτσης, Ευστάθιος Κωνσταντινίδης, Δημήτριος Μαρκόπουλος, Μαρία Συρεγγέλα, Χρήστος Μπουκώρος, Βασίλειος Κόκκαλης, Ευτυχία Αχτσιόγλου, Τάσος Οικονομόπουλος και Γεωργία Κεφαλά.

 Τέλος και περί ώρα 18.45΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΛΑΖΑΡΟΣ ΤΣΑΒΔΑΡΙΔΗΣ**

**ΠΡΟΕΔΡΟΣ ΤΗΣ ΔΙΑΡΚΟΥΣ ΕΠΙΤΡΟΠΗΣ**

**ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**